އަބްދުއްލަތީފް 23 އޭޕްރިލް 2021\nބޭރުފުށުން ތިމާމެންނަކީ ވަރަށް އުފާވެރި ދިރިއުޅުމެއް އުޅެމުންދާ ބައެއްކަން ހާމަކުރަމުންދާ ގިނަ ދެމަފިރިންގެ ދިރިއުޅުމަކީ އެހައި އުފާވެރި ދިރިއުޅުމެއް ކަމަށް ބުނެވޭކަށް ނެތެވެ. ދެމީހުން އެކުގައި ތިބެގެން މީހުންގެ ކުރިމަތީގައި ހިނިތުންވެފައި އެކަނި ބައްދަލުވުމުން ކަރުނައަޅާ މީހުން ގިނަކަން މިކަމުގެ ހެއްކަކަށް ފުދެއެވެ.\nމީހުން ސޯޝަލް މީޑިއާގައި ހާމަކުރާ ހަނީމޫން ފޮޓޯތަކާ އެމީހުންގެ ދިރިއުޅުން އުފާވެރިކަން ދައްކައިދޭ ފޮޓޯތަކާއި ވީޑިއޯތަކަށް ނުގެއްލޭށެވެ! އެމީހުންގެ ޙަޤީޤީ ދިރިއުޅުން މުޅިން ތަފާތުވެދާނެއެވެ. ތިބާގެ ދިރިއުޅުމަށްވުރެ މައްސަލަ މާގިނަވެފައި އުޅޭ ހިތްދަތިކަންވެސް މާބޮޑުވެދާނެއެވެ.\nއެހެން މީހުން ދިރިއުޅޭ ފެންވަރަށް ވިސްނާ މީހުންނަށް ގިނަފަހަރު އޮންނާނީ ހިތާމަކުރަންޖެހިފައެވެ. ކޮންމެ މީހަކުވެސް ދިރިއުޅޭނީ އެމީހަކަށް ﷲ ތަޢާލާ ދެއްވެވި ފެންވަރުގައެވެ. ވީމާ އެހެން މީހުން ދިރިއުޅޭ ފެންވަރަށް ނުބަލައި ތިމާގެ ދިރިއުޅުމުގެ ފެންވަރު މަތިކުރަން މަސައްކަތްކުރާށެވެ!\nއާމްދަނީ ހޯދަން ޙަލާލް މަސައްކަތްތައް ކުރަމުން ގެންދާށެވެ. ދެއްވަވާ މިންވަރަށް ޝުކުރުކޮށް އެއިން ތިމާގެ ދިރިއުޅުން ކުރިއަރުވަން މަސައްކަތްކުރާށެވެ. ކިތަންމެ ކުޑަ މިންވަރެއް ނަމަވެސް އިސްރާފް ނުކުރާށެވެ! އިސްރާފްކުރާ މީހުން ދެކެ ލޯބިވެވޮޑިނުގަންނަވާކަމަށް ﷲ ތަޢާލާ ވަނީ ވަޙީކުރައްވަވައިފައެވެ. ވީމާ ކިތަންމެ ކުޑަ މިންވަރަކުން ނަމަވެސް އިސްރާފް ކުރަން ބިރުވެތިވާށެވެ.\nރިޒްޤް ދެއްވަވަނީވެސް އެހެން ނިޢްމަތްތައް މިންވަރުކުރައްވަވަނީވެސް ހަމަ ﷲ ތަޢާލާއެވެ. ވީމާ ތިމާގެ އަމިއްލަ ދިރިއުޅުން ކުރިއަރައި ކާމިޔާބުވުމަށް އެދޭމީހާ އެންމެ ބޮޑަށް ސަމާލުކަންދޭންޖެހޭނެ އެއްކަމަކީ ﷲ ތަޢާލާ ދެއްވަވާ މިންވަރަށް ޝުކުރުކޮށް އަދި އެއިގެ ބޭނުން ﷲ ތަޢާލާ އަންގަވާފައިވާ ގޮތުގައި ހިފުމަށެވެ! އެއިރުން އެމީހަކަށް ހުރިހާ ކަމެއްވެސް ހިންމަވައި ދެއްވަވާނެތެވެ! އިން ޝާ ﷲ\nމިރޭވެސް އަދި އެއްކަންތައް ފާހަގަކޮށްލާނަމެވެ. ﷲ ތައާލާ ދެއްވަވާ މިންވަރުން ހިލޭ އަންހެނުންނަށްވެސް އަދި ފިރިހެނުންނަށްވެސް ކިތަންމެ ކުޑަ މިންވަރެއް ނަމަވެސް ޚަރަދުނުކުރާށެވެ! ހީލޭ ފިރިހެނުންނަށް އަދި ފިރިހެނުންނަށް ޚަރަދުކުރުން މާނަމިކުރަނީ ފާހިޝް އަމަލެއް ކުރުމުގެ ނިޔަތުގައި ނުވަތަ ނަހަމަ ގުޅުމެއް ބޭއްވުމުގެ ނިޔަތުގައި ޚަރަދުކުރުމަށެވެ. އެކަމަކީ ތަނަވަސްކަން ގެއްލިގެންދާ ކަމެކެވެ. އަދި ތަނަވަސްކަން އިތުރުވުމަށް ހުރަސްވެސް އެޅޭ ކަމެކެވެ.\nއަރުޝީފަށް ނެގީ 23/04/2021 00:14\nއެންމެފަހުން އަޕްޑޭޓްކުރީ 23/04/2021 00:14\nޝަހީދުކުރާ މީހުން ގިނަވަނީ! އެއްގަމު މަގުން ބޮޑުބަޑި! މަތިން ބޮން އޮއްސަނީ! އިސްލާމީ ޤައުމުތަކުގެ ވެރިން ކުޅިބަލައި އަތްޖަހަނީ!\nއަބްދުއްލަތީފް4މިނެޓު ކުރިން\nފާތިމަތު ޔަމާނީ 23 މިނެޓު ކުރިން\nކޯވިޑް-19 : 24 ގަޑިއިރުގެ ތެރޭ4ވަނަ މަރު، ޖުމްލަ ޢަދަދު 91 އަކަށް\nއަޙްމަދު ރިޟުވާން 26 މިނެޓު ކުރިން


Dhemafirinnah flat libifaivaanama registry kuraany dhemeehunge namugai: Housing Ministry\nދެމަފިރިންނަށް ފުލެޓު ލިބިފައިވާނަމަ ރަޖިސްޓްރީ ކުރާނީ ދެމީހުންގެ ނަމުގަައި: ހައުސިންގ މިނިސްޓްރީ\n-6days ago6- އައިޝަތު އަހުމަދު\nކުރީ ސަރުކާރުން ފެށި ބޯހިޔާވަހިކަމުގެ މަޝްރޫޢުގެ ދަށުން ހުޅުމާލޭ ދެވަނަ ފިޔަވަހީގައި އިމާރާތްކޮށްފައިވާ ހިޔާ ފުލެޓުތަކުން ދެމަފިރިންނަށް ފުލެޓު ލިބިފައިވާނަމަ ރަޖިސްޓްރީ ކުރާނީ ދެމީހުންގެ ނަމުގައި ކަމަށް ހައުސިން މިނިސްޓްރީން ވިދާޅުވެއްޖެއެވެ.\nހައުސިން މިނިސްޓްރީގެ ޑެޕިއުޓީ މިނިސްޓަރ ޢަލީ ޝާމިން "ވޮއިސް" އަށް މަޢުލޫމާތު ދެއްވަމުން ވިދާޅުވީ، ހުޅުމާލޭގައި ޢިމާރާތްކޮށްފައިވާ ހިޔާ ފުލެޓުގެ ތެރެއިން ފުލެޓު ލިބިފައިވާ ފަރާތްތަކުގެ ތެރެއިން ދެމަފިރިންނަށް ފުލެޓު ލިބިފައިވާނަމަ ރަޖިސްޓަރީ ކުރާނީ ދެމީހުންގެ ނަމުގައި ކަމަށެވެ.\n" ދެމަފިރިންނަށް ފުލެޓު ލިބިފައިވާނަމަ ހަމަ ދެމީހުންގެ ނަމުގައި ރަޖިސްޓްރީ ކުރާގޮތަށް އޮތީ. އެގޮތަށް ފުލެޓު ލިބިފައި ހުރިނަމަ އެކަކުގެ ނަމުގަ ރަޖިސްޓަރީ ނުކުރާނެ" ޝާމިން ވިދާޅުވިއެވެ.\nހިޔާ ފްލެޓްގެ ދާއިމީ ލިސްޓުގައި ހިމެނިފައިވާ ފަރާތްތައް މެދުގައި ގުރު ނެގުން މިހާރު ވަނީ ފަށާފައެވެ.\nހިޔާ ފުލެޓުތަކުގެ ޔުނިޓްތަކަށް ގުރުނެގުމުގެ ޒިންމާ ހަވާލުކުރެވިފައިވާ ހައުސިންގ ޑިވެލޮޕްމެންޓް ކޯޕަރޭޝަން (އެޗްޑީސީ)އިން ބުނީ ދެވަނަ ބުރުގެ ގުރުނެގުމުގެ މަސައްކަތް މިއަދު ހެނދުނުން ފެށިގެން ކުރިއަށްދާއިރު، މި ބުރުގައި ގުރުނަގާނީ އެޗް4 އިން ފެށިގެން އެޗް9އާއި ހަމައަށް ކަމަށެވެ. މީގެ އިތުރުން ވެށިފަހި މާލެ ޕްރޮގްރާމްގެ ދަށުން އަރަބިއްޔާ އަދި ގާކޮށިން ފުލެޓު ލިބި، ފުލެޓަށް ފައިސާ ނުދެއްކިގެން ފުލެޓު ނުލިބިވާ ފަރާތްތަކުގެ ތެރެއިން ހިޔާ ފުލެޓު ޚިޔާރުކޮށްފައިވާ ފަރާތްތަކާއި، ގުޅީފަޅުން ފުލެޓު ގަތް ފަރާތްތަކުގެ ތެރެއިން ހިޔާ ފުލެޓުތައް ޚިޔާރުކުރި ފަރާތްތަކުގެ މެދުގައިވެސް ގުރުނެގުން އޮންނާނެކަމަށް ވަނީ ބުނެފައެވެ.\nއެކުންފުނިން މަޢުލޫމާތުދިން ގޮތުގައި ގުރުނެގުމުގެ ކަންތައްތައް ކުރިއަށް ގެންދެވޭނީ ދެ ދަންފަޅިއަކަށް ބަހާލައިގެންނެވެ. އެގޮތުން ފުރަތަމަ ދަންފަޅި އޮންނާނީ ހެނދުނު9އިން ފެށިގެން މެންދުރު 12 އަށެވެ. ދެވަނަ ދަންފަޅި އޮންނާނީ މެންދުރުފަހު 1 އިން ފެށިގެން3ޖަހަންދެނެވެ.\nދައުލަތުގެ މީޑިއާއިން ލައިވްކޮށް ކުރިއަށްދާ މި އިވެންޓްގައި އެ ކެޓަގަރީތަކުން ދާއިމީ ލިސްޓްގައި ހިމެނިފައިވާ ފަރާތްތަކުގެ މެދުގައި ނެގުނު ގުރުއަތުލުން ކުރިއަށް ގެންދެވޭނީ ފުލެޓު ނަންބަރު ކަރުދާސް ކޮޅުތަކެއްގައި ފޮއްޓަކަށް އެޅުމަށްފަހު މި ކެޓަގަރީ އިން ފުލެޓު ލިބިފައިވާކަމަށް ސަރުކާރުން ކަނޑައަޅުއްވާފައިވާ ލިސްޓުގައި ހިމެނޭ ފަރާތްތަކުގެ އައި.ޑީ ކާޑުގެ ނަންބަރު ތަރުތީބުންނެވެ.\nމީގެއިތުރުން، ގުރުއަތުން ނެގުނު ފުލެޓާއި، ފްލޯ އާއި ޓަވަރު އެނގޭގޮތަށް ޓީވީ ސްކްރީނުން ދައްކާނެއެވެ. އަދި މި ހުރިހާ މަޢޫލޫމާތުތަކެއް ފުލެޓު ލިބުނު ފަރާތްތަކުން ދެއްވާފައިވާ ފޯނުނަމްބަރަށް SMS ޒަރިއްޔާއިން ހިއްސާވެސް ކުރެވޭނެއެވެ.\nޢަނބިންނަށް ފުލެޓު ލިބުނީމަ އަނބިމީހާ ހުންނާނެ ތަނެއްފިރިމީހާ ދެއްކުމުގެ ޒިންމާ ފިރިމީހާގެ ކިބައިން އުނިވާނެތޯ ފެމެލީކޯޓުގަ އަހާލާދީބަލަ.\nބޭނުމަކީ ދެން އެހެން ދިމާލަކުން ފުރުސަތު ނުދިނުންބާ މާދަމާ ވަރިކޮށް ލިޔަސް ވަންނާނެ ތަނެއް ނެތް\nފްލެޓް ލިބޭ ލިސްޓްގައި ނަންއޮވެފަ ގުރުއަތުލާ ލިސްޓްގަ ނަން ނެތް މީހުން ހަދަންޖެހެނީ ކިހިނެއްތޯ؟\nނިކަމެތި ސިވިލް ސަރވަންޓް\nދާއިމީ ލިސްޓްއަށް ނަން އަރުވާފަ 50 މާކްސް އަށް ވުރެ ދަށްވީމަ ގުރުވތަކަށް ނޭރުވި. ދާއިމީ ލިސްޓްގަ ނަން ހިމެނި ފްލެޓް ލިބޭ ކަމެއް ނުލިބޭ ކަމެއް ނޭގި ތިބެން މިޖެހެނީ ދައުލަތު ގެ ވެރިން ސިވިލް މިވައްޒަފުންނަށް ކުރާ ގަދަރަކުންބާ.. ދާއިމީ ލިސްޓް ނެރުމަށްފަހު އުސޫލް ބަދަލުކޮށް ފްލެޓް ލިބޭ އެތައް މުވައްޒަފުންނެއްގެ ފްލެޓް ޖަހއިގަތީ ސިވިލް މުވައްޒަފުން އަގު ވަޒަން ކުރަންބާ.\nފޯމްގަ އޮތީ އެހެނެއް ނޫން އެކަކު ދޫކުރަން ޖެހޭނެ ކަމަށް އޮތީ\nގުރުއަތުން ނެގުނު ފުލެޓާއި، ފްލޯ އާއި ޓަވަރު ބަލާނެގޮތަކީ މިިއީ!21 week ago\nހިޔާ ފްލެޓްތައް ދިނުމާމެދު ރައްޔިތުން ދެކޭގޮތް ބަލަނީ22 months ago\nހިޔާ ފުލެޓު އަގު ހާމަކޮށްފި، 25 އަހަރަށް ބަހާލުމުން މަހަކަށް ޖެހެނީ 3800 ރުފިޔާ!62 months ago\nހިޔާ ފުލެޓުތަކުގައި ސްމާޓް މީޓަރު ހަރުކުރުމުގެ މަސައްކަތް އަންނަމަހު02 months ago\nއެމްޕީއެލްގެ ބަޔާން: އެމްޕީއެލްއިން އެއްކޮޓަރި ފުލެޓު ވިއްކާލި ވާހަކަ ދޮގުނުކުރި!02 months ago\nހިޔާ ފުލެޓު އެއްކޮޓަރީގެ އެމްޕީއެލް 204 ފުލެޓު ވަނީ ވިޔަފާރި އުސޫލުން ވިއްކާލަފައި: އެމްޕީއެލް32 months ago\nގުރުލާ ލިސްޓު ނެރޭއިރު ފޯމު ނަންބަރާއެކު ނެރުމަށް އާންމުންގެ އެކުވެރި ޖަމުޢިއްޔާއިން ގޮވާލައިފި41 day ago\nދެމަފިރިންނަށް ފުލެޓު ލިބިފައިވާނަމަ ރަޖިސްޓްރީ ކުރާނީ ދެމީހުންގެ ނަމުގަައި: ހައުސިންގ މިނިސްޓްރީ66 days ago\nހިޔާ މަޝްރޫޢުގެ ލޯނު ދައްކަން ޖެހޭނީ ރައްޔިތުންގެ ފައިސާއަކުން ނޫން: އާންމުންގެ ޖަމުޢިއްޔާ 14weeks ago\nފިނިޝިން މަސައްކަތް ނިންމާފައިވެސް 5600 ރުފިޔާއަށް ފުލެޓު ކުއްޔަށް ދެވޭނެ: މުޢިއްޒު04 weeks ago\nހިޔާ ފުލެޓުގެ ޔުނިޓްތަކުގެ ގުރުނެގުން މިއަދު ފަށައިފި04 weeks ago\nފުލެޓު ކުއްޔަކީ 7500 ރުފިޔާ: އަސްލަމް64 weeks ago\nހިޔާ ފުލެޓުތަކުގެ ގުރުއަތުނެގުން މިމަހުގެ 8ވަނަ ދުވަހުގައި ފަށަނީ01 month ago


ޕީސް ފައުންޑޭޝަންގެ ނަމޫނާ މުދައްރިސް ވޯކްޝޮޕް ގާޒީ ސްކޫލްގައި.. – Atoll News\nޕީސް ފައުންޑޭޝަންގެ ނަމޫނާ މުދައްރިސް ވޯކްޝޮޕް ގާޒީ ސްކޫލްގައި..\nޝާއިޢު ކުރީ: ޖުމައިލް މުޙައްމަދު އޭޕްރިލް 23, 2017, 11:54\nޕީސް ފައުންޑޭޝަންގެ ފަރާތުން ކުރިއަށް ގެންދާ ނަމޫނާ މުދައްރިސް ވޯކްޝޮޕް ގާޒީ ސްކޫލްގައި ކުރިއަށް ގެންގޮސްފިއެވެ.2ދުވަހުގެ މި ވޯކްޝޮޕްގެ ބައެއް ސެޝަންތަށް ނަންގަވައިދެއްވައިފައި ވަނީ ދިވެހިރާއްޖޭގެ ޤައުމީ ޔުނިވަރސިޓީގެ ލެކްޗަރަރ އެއް ކަމަށްވާ އައްޝައިޚް ނިމާލް މުހައްމަދެވެ. 56 ބައިވެރިންނާއިއެކު ކުރިއަށް ގެންދިޔަ މި ވޯކްޝޮޕްގެ ބާކީ ހުރި ސެޝަންތަށް ނަންގަވައިދެއްވާނީ އަބްދުލް ލަތީފް މުހައްމަދެވެ.\nޕީސް ފައުންޑޭޝަންގެ ޖެެނެރަލް ސެކްރެޓަރީ މުހައްމަދު ސަބާޙް ވިދާޅުވިގޮތުގައި ނަމޫނާ ވޯކްޝަޕް އަކީ ދިވެހިރާއްޖޭގެ ސްކޫލްތަކުގެ މުދައްރިސުންނާއި ، އިސްލާމް މުދައްރިސުން އަދި އިސްވެރިންނަށް ޙާއްސަކޮށްގެން ކުރިއަށް ގެންދާ އިސްލާމައިޒްޑް ޕްރޮފެޝަނަލް ޑިވެލޮޕްމެންޓް ޕްރޮގްރާމެއް ކަމުގައެވެ. މި ވޯކްޝަޕްގައި އިސްލާމްދީނާއި ގުޅުވައިގެން އެކި އެކި މާއްދާތަށް ކިޔަވައިދެވޭނެ ގޮތްތަކާއި މުދައްރިސުން ދަރިވަރުންނަށް ނަމޫނާ އަކަށް ވާނޭ ގޮތާއި އާާންމުކޮށް ކިޔަވައިދިނުމުގައި ކުރިމަރިވާ ގޮންޖެހުންތާކާއި އެކަންތައްތަކާއި މުދައްރިސުން ކުރިމަރިލާނެ ގޮތްތަކުގެ އިތުރުން ވެސް ވަރަށް ގިނަ ޝައުޤުންފުރިގެންވާ ކަންތައްތަކަށް އަލި އަޅުވައިލައިފައިވެއެވެ.\nނަމޫނާ މުދައްރިސް ވޯކްޝޮޕް އެންމެ ފުރަތަމަ ބާއްވާފައިވަނީ މި މަހުގެ 15 އަދި 16 ގައި ފުވައްމުލަކުގައެވެ. ދިވެހިރާއްޖޭގެ ޤައުމީ ޔުނިވަރސިޓީގެ ފެކަލްޓީ އޮފް އިސްލާމިކް ސްޓަޑީސްގެ ޑީން އައްޝައިޚް އަލީ ޒާޙިރް ބިން ގާސިމް އަދި އަދި އެމް.އެން.ޔޫ ގެ ލެކްޗަރަރ އެއް ގޮތުގައި މަސައްކަތް ކޮށްފައިވާ މުހައްމަދު ސުޖާއު ނަންގަވައިދެއްވި މި ސެޝަންތަކުގައިވެސް 34ކަށް ވުރެ ގިނަ މުދައްރިސުން ބައިވެރިވެފައެވެއެވެ.\n2017 ވަނަ އަހަރު ދިވެހިރާއްޖޭގެ4ސަރަހައްދެއްގައިި ބޭއްވުމަށް ރާވައިފައިވާ ނަމުނާ ވޯކްޝޮޕްގެ މެއިން ސްޕޮންސަރ އަކީ ތިލަފުށި ކޯޕަރޭޝަން އެވެ. އަދި ޓްރެވެލް ޕާރޓްނަރަކީ ދިވެހިރާއްޖޭގެ ޤައުމީ އެއާލައިން – މޯލްޑިވިއަން އެވެ. މި ވޯކްޝޮޕް މި އަހަރު ކުރިއަށް ގެންދިޔުމަށް ޕީސް ފައިންޑޭޝަނުން ހަމަޖައްސައިފައިވަނީ މާލެ ސަރަހައްދާއި ، ނ އަތޮޅު ، ޏ ފުވައްމުލަށް އަދި އައްޑޫގައެވެ.\n-ޚިޔާލު ފާޅުކުރައްވާ!- "ޕީސް ފައުންޑޭޝަންގެ ނަމޫނާ މުދައްރިސް ވޯކްޝޮޕް ގާޒީ ސްކޫލްގައި.."


Qaumee teamuge kulhuntherin udhaasthakaai shakuvaathah ohsaalaifi | Mihaaru\nބަންގްލަދޭޝް، ޑާކާ: ބަންގުބަންދު ސްޓޭޑިއަމް: ސެޕްޓެމްބަރު 16، 2018: ސާފް ސުޒުކީ ކަޕުގެ ޗެމްޕިއަންކަން ދިވެހިރާއްޖޭން ހޯދުން: ރާއްޖެ މި ތަށި ހޯދީ ފައިނަލުގައި އިންޑިއާ އަތުން 2-1 އިން މޮޅުވެގެން. –ފޮޓޯ: އިމޭޖަސް އެމްވީ\nޝަކުވާތައް ފުނި ޖެހި، ގައުމީ ޓީމުގެ ކުޅުންތެރިން މާޔޫސްވެފައި!\n09 އޮކްޓޯބަރ 2018 - 23:24 53 comments\n"މިހާރު"ގެ ނޫސްވެރިންނާ ބައްދަލުކޮށް ޓީމުގެ ކުޅުންތެރިން މިރޭ ބުނީ އެއްވެސް އުއްމީދެއް ނެތް ފަހަރެއްގައި ގޮސް ހޯދި ކާމިޔާބީ ދިވެހި ރައްޔިތުން ބަލައިގަނެ ޝުކުރުއަދާކޮށްފައިވާ ކަމަށާއި އެކަން ހެޔޮ ހިތުން ގަބޫލުކުރާ ކަމަށެވެ. އެކަމަކު ކަމާބެހޭ އެއްވެސް އިދާރާއެއްގެ ފަރާތުން އެކަން ބަލައިގަން ކަމުގެ ނިޝާނެއް ނުފެންނަ ކަމަށް އެ ކުޅުންތެރިން ބުންޏެވެ.\nގައުމީ ޓީމުގެ ކުޅުންތެރިންނަށް މިދިޔަ ތިން މަސް ދުވަހުގެ މުސާރަ އަދި ނުލިބެ އެވެ. ބައިނަލްއަގްވާމީ މުބާރާތްތަކުން ކާމިޔާބީ ހޯދުމުން ބޯނަސް ދޭން ސަރުކާރުން ކަނޑައަޅާފައިވާ އުސޫލުގެ ދަށުން ޓީމުގެ ކޮންމެ ކުޅުންތެރިޔަކަށް 35،000ރ. ދޭން ޖެހެ އެވެ. އަދި އެފްއޭއެމުން ވެސް ފައިނަލަށް ދިއުމުންނާއި ތަށި ހޯދުމުން ވަކިވަކި ބޯނަސްތަކެއް ދޭން ވައުދުވި ކަމަށް ކުޅުންތެރިން ބުނެ އެވެ. މީގެ އިތުރުން ޗެމްޕިއަންކަން ހޯދުމުގެ ލިބުނު އިނާމް ފައިސާ ކަމަށްވާ 50،000 ޑޮލަރު (771،000ރ.) ގެ ތެރެއިން ވެސް ބައެއް، ކުޅުންތެރިންނަށް ދޭނެ ކަމަށް އެފްއޭއެމާ ހަވާލާދީ ކުޅުންތެރިން ބުންޏެވެ.\n"އަޅުގަނޑުމެން އޭރު (މުބާރާތް ތެރެއިން) އެ ވާހަކައެއް ނުދައްކަން. އަޅުގަނޑުމެން ބެލީ ރާއްޖެ އަށް ތަށި ގެނެވޭތޯ. އެ ވިސްނުމުގައި އެކަމަށް އޭރު މަސައްކަތްކުރީ. އަދި ތަށި ލިބުމުން ވެސް އެ ވާހަކަ ނުދައްކަން. އެއީ ތަށްޓާ އެކު ލިބުނީ އާދަޔާހިލާފު ހިތްހަމަޖެހުމަކަށްވާތީވެ،" މި ބައްދަލުވުމުގައި ޓީމުގެ ފަރާތުން ވާހަކަދެއްކި ކުޅުންތެރިޔާ ބުންޏެވެ.\nއެކަމަކު ކްލަބްތަކަށް މާލީ މައްސަލަތައް ދިމާވެ ކުޅުންތެރިންނަށް ކްލަބްތަކުން ވެސް މުސާރަ ނުލިބި އަތްމަތި ދަދިވުމުން ބޯނަސްގެ ވާހަކަދައްކަން މަޖުބޫރުވީ ކަމަށް ކުޅުންތެރިން ބުންޏެވެ.\n"ގައުމީ ޓީމުގެ ކުޅުންތެރިންގެ މުސާރަ އަކީ އާއްމު އުސޫލުން ދޭ އެއްޗެއް. އެކަމަކު އެ ނުލިބި ވެސް ތިން މަސް ދުވަސް ވެއްޖެ. އަދި ދޭން ބުނި އެއްވެސް ބޯނަހެއް މިހާތަނަށް ލިބިފައެއް ނުވޭ،" ކުޅުންތެރިޔާ ބުންޏެވެ.\nސާފް ސުޒުކީ ކަޕުގެ ފައިނަލަށް ފަހު އެފްއޭއެމްގެ ރައީސް ބައްސާމް (ވ-2) އާއި ޖެނެރަލް ސެކްރެޓަރީ ޖަވާޒް (ކ-2) އަދި ކުރީގެ ކެޕްޓަން އައްސަދު (ކ) މިހާރުގެ ކެޕްޓަން އަކްރަމާ އެކު ފޮޓޯ ނަގަނީ. –ފޮޓޯ: އިމޭޖަސް އެމްވީ\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް ވިދާޅުވީ ފައިސާގެ ކަންކަން ހަމަޖައްސަން ފިނޭންސް މިނިސްޓްރީއަށް ފޮނުވާފައިވާ ކަމަށާއި ސަރުކާރު ބަދަލުވުމުގެ މަރުހަލާގައި އޮތުމުން ލަސްތަކެއްވީ ގަބޫލުކުރެވޭ ކަމަށެވެ. އަދި ބުރާސްފަތި ދުވަހު ޖަމާކުރެވޭނެ ކަމަށް މިނިސްޓްރީއާ ހަވާލާދީ ޖަވާ ވިދާޅުވި އެވެ.\nރާއްޖޭން 2008 ވަނަ އަހަރު މި މުބާރާތް ކާމިޔާބުކުރުމުން، އޭރުގެ ރައީސް މައުމޫން އަބްދުލްގައްޔޫމް، ކޮންމެ ކުޅުންތެރިޔަކަށް 200،000ރ. ބޯނަހެއް ސަރުކާރުގެ ފަރާތުން ދެއްވަން ނިންމެވި އެވެ. އަދި އެ ފައިސާގެ ޗެކް ކުޅުންތެރިންގެ ފައި އެއާޕޯޓުގައި ޖެހުމާ އެކު ހަވާލުކުރި އެވެ. މީގެ އިތުރުން ކުންފުނިތަކާއި އަމިއްލަ ފަރާތްތަކުން ދިން އެހީއާ އެކު ކޮންމެ ކުޅުންތެރިޔަކަށް ޖުމްލަ 308،000ރ. ގެ ބޯނަހެއް ލިބުނެވެ.\nއެ ފަހަރު ގައުމީ ޓީމަށް ވަނީ އާދަޔާހިލާފު މަރުހަބާއެއް ވެސް ކިޔައިފަ އެވެ. ވީއައިޕީން ރައީސް މައުމޫން މަރުހަބާ ދެންނެވިއިރު އެއާޕޯޓުން މާލެ ގެނައީ ހާއްސަ އުޅަނދެއްގަ އެވެ. އަދި މާލޭ ރަސްމީ ފާލަމުން ކޮންމެ ކުޅުންތެރިޔަކަށް ވަކިވަކިން މަރުހަބާކީ އިރު މާލޭގެ ބޮޑުމަގުތަކުގައި ލޮރީ ބުރެއް ބޭއްވި އެވެ. އެ ބުރު ގަލޮޅު ދަނޑަށް ނިންމާލައި އެތަނުގައި ވެސް ސަޕޯޓަރުންނާ އެކު އުފާފާޅުކުރުމަށް ކުޅުންތެރިން ގެޔަށް ދިޔައީ ކޮންމެ ކުޅުންތެރިޔަކަށް ހާއްސަކޮށްފައި އޮތް ޕްރައިވެޓް ކާރެއްގަ އެވެ.\nއޭރާ ބަލާއިރު މި ފަހަރުގެ މަރުހަބާ ވަރަށް ވަނދެވެ. ވެލާނާ އެއާޕޯޓުގެ އާ ރަންވޭ ހުޅުވަން ގެނައި އިއްތިހާދު އެއާވޭޒްގެ އޭ380 ގެ ބޯޓުން ޓީމު ގެނެސް، އެއާޕޯޓުން މަރުހާބާ ކީ ރަންވޭ ހުޅުވަން ބޭއްވި ރަސްމިއްޔާތުގެ ތެރެއިންނެވެ. އެހެންވެ ގައުމީ ޓީމަށް މަރުހަބާ އަށް ވަރަށް ބޮޑަށް ހިޔަނި އެޅުނެވެ.\nޓީމަށް މަރުހަބާ ކިޔަން މެންދުރުފަހުން ފެށިގެން އާއްމުން ބްރިޖް ދޮށަށް އެއްވި ނަމަވެސް، އެ ރަސްމިއްޔާތަށް ފަހު ޓީމު މާލެއާ ހަމައަށް ފޯރީ އިރުއޮއްސުނު ފަހުންނެވެ. އެހެންވެ ވަރަށް ގިނަ ބަޔަކު އެތަނުން ވަނީ ގޮސްފަ އެވެ. އަދި މާލެ ތެރޭގައި ވެސް ލޮރީ ބުރެއް ނުބާއްވަ އެވެ.\n"މި ޓީމުގެ ގިނަ ކުޅުންތެރިންނަށް 2008 ގައި ކަންތައްތައްވީ ގޮތާއި ކީ މަރުހަބާ ފެނިފައިވަނީ. އެހެންވެ ކުޅުންތެރިންގެ އުއްމީދުތައް ހުރީ މަތީގައި. ޒުވާން ކުޅުންތެރިން ތިބީ އޭރު އެ ކީ ފަދަ ބަތަލުންގެ މަރުހަބާއެއްގެ އިންތިޒާރުގައި. އެކަމަކު މި ފަހަރު އެފަދަ އެއްވެސް ކަމެއް ނެތް،" ސީނިއާ ކުޅުންތެރިޔަކު ބުންޏެވެ.\nސާފް ސުޒުކީ ކަޕްގެ ތަށި ހިފައިގެން ގައުމީ ޓީމު މާލެ އައިއިރު ބޭއްވި އުފާފާޅުކުރުމުގެ ތެރެއިން. -- ފޮޓޯ: ނިޝާން އަލީ/ މިހާރު\nއެ ރަސްމިއްޔާތުތަކަށް ފަހު 2008 ގައި ޓީމަށް މަރުހަބާ ކިޔަން ސަރުކާރުން ހާއްސަ ރަސްމީ ޖަލްސާއެއް ދަރުބާރުގޭގައި ބޭއްވި އެވެ. މި ފަހަރު އަދި އެފަދަ ރަސްމީ އެއްވެސް ކަމެއް ނެތެވެ. މި ފަހަރު މިހާތަނަށް އޮތީ ޓާފް ދަނޑުގައި ބޭއްވި ފޮޓޯ ސެޝަނަކާއި ކުޅުންތެރިން ނިސްބަތްވާ ރަށްރަށަށް ތަށި ގެންދިއުމުގެ ދަތުރުތަކެކެވެ. އަދި އެމްޕީއެލް، އައިޖީއެމްއެޗާއި މީރާގެ އެދުމުގެ މަތިން އެތަންތަނަށް އެފްއޭއެމުން ޓީމު ގެންދިޔަ އެވެ.\n"އަޅުގަނޑުމެންނަށް އިހުސާސެއް ނުކުރެވޭ މިއައީ ސަރަހައްދީ ތަށްޓެއް ހޯދައިދެން ކަމަށް. ރަސްމީ އެއްވެސް ބަޔަކު އެކަމެއް ފާހަގައެއް ނުކުރޭ. މުބާރާތަށް ދިޔައީ އެއްވެސް އުއްމީދެއް ނެތި. އެކަމަކު ކުޅުންތެރިންގެ ހިތްވަރާއި ސަޕޯޓަރުންގެ ހެޔޮ ދުއާއާ އެކު އަޅުގަނޑުމެން ތަށި ނެގީ. މިއީ ޒުވާން ކުޅުންތެރިންގެ ކެރިއަރަށް ވެސް މުހިއްމު ކާމިޔާބެއް. އެކަމަކު އެކަން ބަލައިގަންނާނެ ބަޔަކު ނެތް،" އޭނާ ބުންޏެވެ.\nއެ ކުޅުންތެރިން ވަނީ ޓްރެއިނިން ކޭމްޕާއި މުބާރާތާ އެކު ރާއްޖޭން ބޭރުގައި އާއިލާއާ ދުރުގައި 42 ދުވަސް ހޭދަކޮށްފަ އެވެ. އެކަމަކު ޓްރެއިނިން ކޭމްޕް ނިމެނިކޮށް ދިން 400 ޑޮލަރުގެ ޕޮކެޓް މަނީ ފިޔަވައި މިހާތަނަށް އެއްވެސް ފައިސާއެއް ނުލިބެ އެވެ.\n"އަޅުގަނޑުމެންގެ ކާމިޔާބީ ރައްޔިތުން ބަލައިގެންފި. އެކަމާ ސުވާލެއް ވެސް ނެތް،" ކުޅުންތެރިޔަކު ބުންޏެވެ. "އަޅުގަނޑުމެން މިފަދަ ވާހަކައެއް ވެސް ނުދައްކާ ތިބެފިން. އެކަމަކު މުބާރާތަށް ފަހު މާލެ އައިތާ ތިން ހަފުތާ ވެއްޖެ. ކްލަބްތަކުން ވެސް މުސާރަ ނުލިބި ކުޅުންތެރިން ތިބީ ވަރަށް ހާލުގައި. އެހެންވެ މި ހުރިހާ ވާހަކަތަކެއް ރައްޔިތުންނާ ހިއްސާކުރަން ބޭނުންވީ،" ކުޅުންތެރިޔަކު ބުންޏެވެ.\nމި ފަހަރުގެ ގައުމީ ޓީމުގައި ހިމެނިގެން ސާފަށް ދިޔަ ގިނަ ކުޅުންތެރިންނަށް މިއީ ބައިނަލްއަގްވާމީ ބޮޑު މުބާރާތެއްގައި ރާއްޖެ ތަމްސީލްކުރަން ލިބުނު ފުރަތަމަ ފަހަރެވެ. އެ ފުރުސަތުގައި އެތަކެއް ގުރުބާނީއެއްވެ، އެ ކުޅުންތެރިން ރާއްޖެ އަށް ރީތި ނަން ހޯދައިދޭން އެކުގައި ބުރަ މަސައްކަތެއް ކުރި އެވެ. އަދި މަސައްކަތުން މުޅި ގައުމަށް ބޮޑު ކާމިޔާބެއް ހޯދައިދިންއިރު، އެކަމުން އެކަށީގެންވާ ރީތި ނަމެއް ނުލިބި ދިރިއުޅުމަށް ވެސް އުފަލެއް ނުލިބުމަކީ، ކުޅުންތެރިން ފާހަގަކުރި ގޮތުގައި ބޮޑު މާޔޫސްކަމެކެވެ.


India ge dhathurufulhah fahu Minister Shahid Raajje vadhaigenfi\nއިންޑިއާގެ ދަތުރުފުޅަށްފަހު ޝާހިދު ރާއްޖެ ވަޑައިގެންފި\nރައިޒީނާ ޑައިލޮގްގައި ތަގުރީރު ކުރެއްވުމަށް ފޮރިން މިނިސްޓަރު އަބްދުﷲ އިންޑިއާގެ ދިއްލީއަށް ކުރެއްވި ރަސްމީ ދަތުރުފުޅު ނިންމަވާލެއްވުމަށްފަހު ރާއްޖެ ވަޑައިގެންފި އެވެ.\nއިންޑިއާގެ އެކްސްޓާނަލް އެފެއާޒް މިނިސްޓްރީއާއި އޮބްޒާވާ ރިސާޗް ފައުންޑޭޝަނުން އިންތިޒާމްކޮށްގެން ބޭއްވި މި ޑައިލޮގްގައި މިނިސްޓަރު ޝާހިދު ތަގުރީރުކުރެއްވީ މިމަހުގެ 15 ވަނަ ދުވަހުއެވެ. މިނިސްޓަރުގެ ތަގުރީރުގައި މައިގަނޑު ގޮތެއްގައި އަލިއަޅުއްވާލެއްވީ މޫސުމީ ބަދަލުތަކުގެ ސަބަބުން ޖަޒީރާ ގައުމުތަކާއި ކަނޑުގެ އައްސޭރި ފަށުގައިވާ ގައުމުތަކަށް ދިމާވާ ނުރައްކާތަކާއި ބެހޭ ގޮތުންނެވެ.\nބައްދަލުވުމުގެ ހަވާސާގައި މިނިސްޓަރު ޝާހިދު ވަނީ 15 ބައްދަލުވުމެއް ބާއްވަވާފައެވެ. އެގޮތުން ގިނަ ގައުމުތަކެއްގެ ހާރިޖީ ވަޒީރުންނާއި، ކޮމަންވެލްތުގެ ސެކްރެޓަރީ ޖެނެރަލްގެ އިތުރުން އެހެން ބައެއް އިސް އޮފިޝަލުންނާއި މިނިސްޓަރު ބައްދަލުކުރެއްވިއެވެ.\nމިނިސްޓަރު ޝާހިދު ރައިޒީނާ ޑައިލޮގްގެ ހަވާސާގައި ބައްދަލުކުރެއްވި ބޭފުޅުންގެ ތެރޭގައި އިންޑިއާގެ ބޮޑުވަޒީރު ނަރެންދްރަ މޯދީ، އިންޑިއާގެ ފޮރިން މިނިސްޓަރު ޑރ. އެސް ޖައިޝަންކަރް، ޗެކް ރިޕަބްލިކްގެ ފޮރިން މިނިސްޓަރު ތޮމާސް ޕެޓްރިޗެކް، ލެޓްވިއާގެ ފޮރިން މިނިސްޓަރު އެޑްގާސް ރިންކެވިކްސް، ރަޝިޔާގެ ފޮރިން މިނިސްޓަރު ސަރްގޭ ލަވްރޯފް، ޑެންމާކްގެ ފޮރިން މިނިސްޓަރު ޖެޕް ކޮފޮޑް، ހަންގޭރީގެ ފޮރިން މިނިސްޓަރު ޕީޓަރ ޒެޖާރޓޯ، އެސްޓޯނިއާގެ ފޮރިން މިނިސްޓަރު އުރްމާސް ރެއިންސާލޫ، ދެކުނު އެފްރިކާގެ ފޮރިން މިނިސްޓަރު ނަލޭދީ ޕެންޑޯ، ކޮމަންވެލްތުގެ ސެކްރެޓަރީ ޖެނެރަލް ޕެޓްރީޝިއާ ސްކޮޓްލެންޑް އަދި ވިލާތުގެ އިއްތިހާދުގެ ހާރިޖީ އަދި ސަލާމަތީ ސިޔާސަތާ ބެހޭ އެންމެ އިސްވެރިޔާ އަދި ޔޫރަޕިއަން ކޮމިޝަންގެ ނައިބު ރައީސް ޖޯސެފް ބޮރެލް ފޮންޓާލޭސް ހިމެނެއެވެ.\nމީގެ އިތުރުން އިންޑިއާގެ ޗީފް އޮފް ޑިފެންސް ސްޓާފް ޖެނެރަލް ބިޕިން ރަވާތު، އިންޑިއާގެ ފޮރިން ސެކްރެޓަރީ (ޑެޒިގްނޭޓް) ހަރްޝް ވަރްދަނާ ޝްރިންގްލާ، އަފްޣާނިސްތާނުގެ ގައުމީ ސަލާމަތާ ބެހޭ މުޝީރު ހަމްދުﷲ މޮހިބް އަދި އެމެރިކާގެ ގައުމީ ސަލާމަތީ ބެހޭ މުޝީރުގެ ނައިބު މެޓް ޕޮޓިންގާ ހިމެނެއެވެ.\nމީގެ އިތުރުން މިނިސްޓަރ ޝާހިދު ވަނީ 11 މީޑިއާއެއްގެ ނޫސްވެރިންނާއި ވަކިވަކިން ބައްދަލުކުރައްވައި، ނޫސްވެރިންގެ ސުވާލުތަކަށް ޖަވާބު ދެއްވާފައެވެ.\nރައިޒީނާ ޑައިލޮގްގައި ތަގްރީރުކުރެއްވުމުގެ އިތުރުން ޑައިލޮގްގެ ހަވާސާގައި ކުރިއަށް ދިޔަ އެހެން ދެ ހަރަކާތެއްގައިވެސް މިނިސްޓަރު ޝާހިދު ވާހަކަފުޅު ދެއްކެވިއެވެ. އެގޮތުން ކޯލިޝަން ފޯ ޑިޒާސްޓަރ ރިޒިލިއެންޓް އިންފްރާސްޓްރަކްޗާ އިން އިންތިޒާމްކޮށްގެން ރިޒިލިއެންޓް އިންފްރާސްޓްރަކްޗާގެ މައުލޫއަށް ބޭއްވި ވަށްމޭޒު މަޝްވަރާއެއްގެ އިތުރުން މޫސުމީ ބަދަލުތަކާއި ޓެރަރިޒަމާއި ބެހޭ ގޮތުން އޮތް ފޭސްބުކް ލައިވް އިވެންޓެއްގައިވެސް މިނިސްޓަރ ބައިވެރިވެވަޑައިގަތެވެ.\nއިންޑިއާ ފޮރިން މިނިސްޓްރީ އަބްދުﷲ ޝާހިދު\nއިންޑިއާއިން 85 މިލިއަން ރުފިޔާ ދީފި\n61 ރަށެއްގައި އައުޓްޑޯ ޖިމް ހަދަން ސާމާނު ހަވާލުކޮށްފި\nއިތުރު ދިވެހިންނަށް އިންޑިއާއަށް ދެވޭނެ


300 million ge Sukooku vihkan dharumavantha rahunu kuranee\n300 މިލިއަންގެ ސުކޫކު ވިއްކަން ދަރުމަވަންތަ ރަހުނު ކުރަނީ\nކުރީގެ ސަރުކާރުން ގާއިމުކޮށްފައިވާ 25 ބުރީގެ ދަރުމަވަންތަ ހޮސްޕިޓަލް. -- ފޮޓޯ: އަވަސް އާކައިވް\nއަންނަ އަހަރަށް ލަފާކޮށް ސަރުކާރުން ހުށަހަޅާފައިވާ ބަޖެޓުގައި އާމްދަނީ ހޯދަން ބޭރަށް ވިއްކަން ހިމަނާފައިވާ 300 މިލިއަން އެމެރިކާ ޑޮލަރުގެ ސުކޫކަށް ރާއްޖޭގެ އެންމެ އުސް އިމާރާތް، ދަރުމަވަންތަ ހޮސްޕިޓަލުގެ 25 ބުރީގެ އިމާރާތް ރަހުނު ކުރަން އުޅޭ ކަމަށް އިދިކޮޅުން ތުހުމަތުކޮށްފި އެވެ.\nއަންނަ އަހަރަށް ސަރުކާރުން ހުށަހަޅާފައިވާ 34.7 ބިލިއަން ރުފިޔާގެ ބަޖެޓާ ގުޅޭގޮތުން މިހާރު މަޖިލީހުގައި ކުރިއަށްދާ ބަހުސްގައި ވާހަކަ ދައްކަވަމުން ފެލިދޫ ދާއިރާގެ ޕީއެންސީ މެންބަރު އިބްރާހިމް ފަޒުލް ރަޝީދު ވިދާޅުވީ، 15 ބިލިއަނަށް ވުރެ ގިނަ ރުފިޔާގެ ޑެފިސިޓެއް އަންނަ އަހަރަށް ލަފާ ކޮށްފައިވާއިރު، އެ ފައިސާ ބޭރުގެ ފަރާތްތަކުން ހޯދަން ގަސްދު ކޮށްފައި ވަނީ، ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ވެރިކަމުގައި އަޅާފައިވާ ތަރައްގީގެ ބިންގާތަކުގެ މަތިން ކަމަށެވެ.\nމިގޮތުން، 300 މިލިއަން އެމެރިކާ ޑޮލަރުގެ ސުކޫކު ވިއްކުމަށް ހެލްތު މިނިސްޓްރީގެ ނަމުގައި އޮތް ދަރުމަވަންތަ ހޮސްޕިޓަލު އަޅާފައިވާ ބިން ފިނޭންސް މިނިސްޓްރީގެ ނަމަށް ބަދަލުކޮށް، އެ ތަން ރަހުނު ކުރަން އުޅޭކަމުގެ ސިޓީއެއް ލިބިފައިވާކަމަށް ފަޒުލް ވިދާޅުވި އެވެ.\n"ރައީސް ޔާމީންގެ ސަރުކާރުގައި ތަރައްގީކޮށްފައި ހުރި ވަސީލަތްތައް ވިއްކައިގެން އަންނަ އަހަރުގެ ބަޖެޓު މެނޭޖުކުރަން ވިސްނާ ކަމަށް ވަންޏާ މިއީ ގޯހެއް. އަދި ހަރުމުދާތައް ވިއްކައިގެން އަދި ކުންފުނިތަކުގެ ޝެއާތައް ވިއްކައިގެން މިކަން ކުރާކަމުގައިވާނަމަ މިއީ ވަރަށް ބޮޑު ގޯހެއް،" އެއީ ކުރިއަށް އޮތް ތަނުގައި ދައުލަތަށް ލިބޭނެ އާމްދަނީއަށް އެޅޭނެ ހުރަހެއް ކަން ފާހަގަކުރައްވައި، ފަޒުލް ވިދާޅުވި އެވެ.\nފެލިދޫ ދާއިރާގެ ޕީއެންސީ މެންބަރު އިބްރާހިމް ފަޒުލް ރަޝީދު މަޖިލީހުގެ ޖަލްސާއެއްގައި ވާހަކަ ދައްކަވަނީ. -- ފޮޓޯ: މަޖިލިސް\nފަޒުލް އިޝާރާތް ކުރައްވާ އެ ސިޓީ އަވަސް އަށް ލިބިފައިވާއިރު، ފިނޭންސް މިނިސްޓަރު އަމީރު ސޮއި ކުރައްވާ ރައީސް އިބްރާހިމް މުހައްމަދު ސޯލިހަށް ފޮނުއްވާފައިވާ ސިޓީގައި ވިދާޅުވެފައި ވަނީ އައިސީޑީ މެދުވެރިކޮށް ވިއްކަން ހަމަޖެހިފައިވާ 300 މިލިއަން ޑޮލަރުގެ ސުކޫކު ވިއްކުމަށް، އިސްލާމިކް ފައިނޭންސްގެ ހަމަތަކުގެ މަތިން 100 ޕަސަންޓް ސަރުކާރު ހިއްސާވާ ސެޕްޝަލް ޕާފޮސް ވެސެލް (އެސްޕީވީ) އެއް ބޭނުންވާ ކަމަށެވެ.\nސުކޫކު ވިއްކަން ރަހުނު ކުރަން ނިންމާފައިވާ ދަރުމަވަންތަ ހޮސްޕިޓަލާ ގުޅޭގޮތުން ވެރިކަމަށް އައުމުގެ ކުރިންވެސް މި ސަރުކާރުގެ އިސް ބޭފުޅުން ވަނީ ބޮޑެތި ތުހުމަތުތަކެއް ކުރައްވައި، އެތަނަކީ އިސްރާފެއްގެ ގޮތުގައި ސިފަކޮށްފައި އެވެ.\nރައީސް އަބްދުﷲ ޔާމީން ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ދައުލަތުގެ ބަޖެޓް ފިނޭންސް މިނިސްޓްރީ ދަރުމަވަންތަ ހޮސްޕިޓަލް ދައުލަތުގެ އާމްދަނީ އިބްރާހިމް ފަޒުލް ރަޝީދު އިބްރާހިމް އަމީރު ޕީޕަލްސް ނޭޝަނަލް ކޮންގްރެސް - ޕީއެންސީ ދައުލަތުގެ ދަރަނި


ކަސްރަތެއްގެ ގޮތުގައި ޔޯގާ ބޭނުންކުރުމުގެ ޙުކުމް2– DhiSalafiyyah\nކަސްރަތެއްގެ ގޮތުގައި ޔޯގާ ބޭނުންކުރުމުގެ ޙުކުމް 2\n24/06/2019 ޢަޤީދާއާއި ފިރުޤާތައްދިސަލަފިއްޔާ\nޔޯގާގެ 8 އަސާސް (LIMBS)\nޔޯގާގެ ފަލްސަފާގައިވާ ގޮތުން ޔޯގާއަކީ ހަމައެކަނި ޙަރަކާތްތަކެއް ނުވަތަ ކަސްރަތުތަކެއް ނޫނެވެ. އެއީ ހަމައެކަނި ކަސްރަތެއްކަމުގައި ބައެއް މީހުން ދެކުނަސް އެއީ ކުށްހީއެކެވެ. އެހެނަސް އެއީ އަޅުކަމާ ގުޅިފައިވާ ޞޫފިއްޔަތުގެ ދިރިއުޅުމުގެ ނިޒާމެކެވެ. އެބައިމީހުން އޭގައި ގޮވާލަނީ އޭގެ 8 އަސާސަށް ތަބާވުމަށެވެ.\nއެ 8 އަސާސަކީ:\nފުރަތަމަ އަސާސް – ޔާމާ :(yama) އޭގައިވަނީ ފަސް ވަޞިއްޔަތެވެ. އެއީ ބާރުގެ ބޭނުން ނުކުރުމާއި، ތެދުވެރިކަމާއި، ވައްކަންނުކުރުމާއި، ޢިއްފަތްތެރިވުމާ އަދި އެހެންމީހުންގެ ކިބައިގައިވާ އެއްޗަކަށް ނޭދުމެވެ.\nދެވަނަ އަސާސް – ނިޔާމާ :(niyama) މިއީ ޝަޚްޞީ ފަސް ނިޒާމެވެ. އެއީ ޠަހާރަތާއި ރުހުމާއި ޢަޒުމުވަރުގަދަކުރުމާއި ދިރާސާކުރުމާ އަދި އިޚްލާޞެވެ.\nތިންވަނަ އަސާސް – އަސާނާ :(asana) މިއީ ކަސްރަތާއި ޙަރަކާތްތައްކުރުމެވެ. މިލިޔުމުގައި މިކަމުގެ އިތުރު ތަފްޞީލުތަކަކަށް އަލިއަޅުވާލާނަމެވެ. – إن شاء الله –\nހަތަރުވަނަ އަސާސް – ޕްރަންޔާމާ :(pranyama) މިއީ ނަފްސު ހިފެހެއްޓުމެވެ.\nފަސްވަނަ އަސާސް – ޕްރަތުޔަހަރާ :(pratyahara) މިއީ ބޭރުފުށުގެ ދުނިޔެއާ ގުޅުން ކަނޑާލުމެވެ.\nހަވަނަ އަސާސް – ދާރްމާ :(dharma) މިއީ ވަކި ކަމަކަށް ސިކުނޑިން ފޯކަސްކުރުމަށް ކިޔާ ނަމެކެވެ.\nހަތްވަނަ އަސާސް – ދިޔަންނާ :(dhyana) މިއީ ވިސްނާ ފިކުރުކުރުމެވެ.\nއަށްވަނަ އަސާސް – ސަމާދީ :(samadhi) މިއީ ހޭލުންތެރިވުމެވެ. އެއީ އިލާހާ ގުޅުމަށްޓަކައި ހޭލުންތެރިވުމެވެ.\nޔޯގާގެ އަހުލުވެރިންގެ ގާތުގައި މި 8 އަސާސްގެ އިތުރަށް، ޔޯގާގެ އަހުލުވެރިއަކު އެމީހެއްގެ ކެއުން ވަކި ގޮތަކަށް ބަހައްޓައި، ރޯދަވެސް ހިފަން ޖެހެއެވެ. މި ރޯދައަށް ބަލާލާއިރު މިއީ ހަފްތާއަކު އެއްދުވަހު ހިފާ ރޯދައެކެވެ. އަދި ކޮންމެ ހަނދުމަހެއްގެ ދެދުވަހުގައި ހިފާ ރޯދައެކެވެ. އަދި އިހުގެ ޔޯގާގައި މިކަން އޮންނަ ގޮތަކީ މެދުނުކެނޑި އެތައް ދުވަހެއްވަންދެން ރޯދަ ހިފުމެވެ. އަދި އެބައިމީހުންގެ ތެރެއިން ބައެއް މީހުން ހައިހޫނުކަމަށް ކެތްނުކުރެވޭ ވަރަށްވެސް މިކަން ކުރިއަށް ގެންދެއެވެ. \nޔޫރަޕާއި އެމެރިކާގައި ޔޯގާ ފެތުރުނު ގޮތް\nޔޯގާގެ ދެބާވަތެއް މިހާރުވެސް ދުނިޔޭގައިވެއެވެ.\nފުރަތަމަ ބާވަތް: ރޫޙު އެއް ހަށިގަނޑުން އަނެއް ހަށިގަނޑަށް ބަދަލުވުމުން ސަލާމަތްކޮށް ދެން އެއަށްފަހު އެންމެ ބޮޑު އިލާހާ ގުޅުމަށްޓަކައި ކުރާކަމެއްގެ ގޮތުގައި އެކަން ކުރުން. މިއީ އިރުމަތީ އޭޝިޔާގައި މިހާރުވެސް ކުރަމުން އަންނަކަމެކެވެ.\nދެވަނަ ބާވަތް: މިއީ ޞިއްޙީ އަދި ހަށިގަނޑާ ގުޅުންހުރި އަދި ނަފްސީ ގޮތަކަށް ކުރިއަށް ގެންދާ ޔޯގާއެވެ. މިއީ ހުޅަނގުގެ (ޔޫރަޕާއި އެމެރިކާގެ) ރަށްތަކުގައި މިކަންކުރަމުން އަންނަ ގޮތެވެ.\nހުޅަނގުގެ ޤައުމުތަކުގައި މިކަންކުރަމުން އަންނަ ގޮތަށް ބަލާލާއިރު މިކަން އެޙިސާބުތަކަށް ފޯރާފައިވަނީ ނަވާރަވަނަ ޤަރުނުގެ ފަހުކޮޅުގައެވެ. އެމެރިކާގައި މިކަން އެންމެ ފުރަތަމަ ތަޢާރަފުކުރީ ވިވެކަނަންޑާ (Vivekananda) އެވެ. އެއީ ހިންދީންގެ ރާހިބެއްކަމުގައިވާ ރާމާ ކްރިޝްނާއަށް ތަބާވާ މީހެކެވެ. އޭނާވަނީ ޗިކާގޯގައި (1893 މ) ގައި މިކަމާ ބެހޭ ޚިޠާބެއް ދީފައެވެ. ދެން މިކަން ބޮޑަށް ފެތުރިފައިވަނީ ވިހިވަނަ ޤަރުނުގެ 60 އާއި 70 ގެ އަހަރުތަކުގެ ތެރޭގައެވެ. އަދި ހިންދޫންގެ ޔޯގާގެ ވަރަށް ގިނަ މާހިރުން ހުޅަނގުގެ ޤައުމުތަކަށް އެދުވަސްވަރު މިކަން އުނގަންނައިދޭން ދަތުރުކުރިއެވެ. އަދި ހުޅަނގުންވެސް ވަރަށް ގިނަ މީހުން އިންޑިއާއަށް މިކަން ދަސްކުރުމަށް ދަތުރުކުރިއެވެ. މިކަން ވެގެން ދިޔައީ ޔޯގާ ފެތުރިގެން ދިޔަ ސަބަބަކަށެވެ.\nޔޯގާއޭ ބުނުމުން ގިނަ މީހުންނަށް ހީވަނީ އެއީ އަސާނާ (asana) އެކަނިކަމުގައެވެ. އެއީ އެކަމުގެ ހަށިގަނޑާ ގުޅިފައިވާ ޙަރަކާތްތަކެވެ. އެހެނަސް އެއީ ޔޯގާގެ އެންމެ ތަންކޮޅެކެވެ. އޭގެ ފަހަތުގައި ޔޯގާގެ އެހެން ކަންކަންވެސް ގުޅިގެން އާދެއެވެ.\nހުޅަނގުގެ މުޖުތަމަޢުތަކުގެ މީހުން އެއްވެސް ދީނަކަށް ތަބާވާން ބޭނުންނުވާތީ އަދި ދީނާ ގުޅުންހުރި އެއްވެސް ކަމެއްގައި ބައިވެރިވާން ބޭނުންނުވާތީ ހިންދޫންގެ ތެރެއިން ޔޯގާ ފަތުރާ މީހުންނާއި ހުޅަނގުން ޔޯގާ ދަސްކުރި މީހުން އެކަންކުރަން ފެށީ އެއީ ދީނާ ގުޅުން ނެތްކަމަކަށް ހަދައިގެންނެވެ.\nބައެއް ފަހަރު އެބައިމީހުން ބުނަނީ އެއީ ރީތިވުމަށާއި ހިކުމަށް ހުރި ރަނގަޅު ކަސްރަތެއްކަމުގައެވެ. އަދި އަނެއްބައި ފަހަރު އެއީ ޞިއްޙީ ގޮތުން ފައިދާހުރި ކަސްރަތެއްކަމުގައެވެ. އަދި ބައެއް ފަހަރު އެއީ ވިސްނާ ފިކުރުކުރުމަށް (meditate) ކުރުމަށް ރަނގަޅު އެއްޗެއްކަމުގައެވެ. އަދި އަނެއްބައި ފަހަރު އެއީ ނަފްސާނީ ގޮތުން ރަނގަޅު އެއްޗެއްކަމުގައެވެ. އޭގެ ސަބަބުން ޔޫރަޕުގައި މިކަންވަނީ ވަރަށް ފެތުރިފައެވެ.\n ބައްލަވާ: اليوجا والتأمل رياضة أم عبادة لد. سالم حمزة أمين مدني (ص: 133 – 136).\n ބައްލަވާ: اليوجا والتأمل رياضة أم عبادة لد. سالم حمزة أمين مدني (ص: 138 – 141).


Dhiraagu fibre aai TV ge khidhumaiy B. Thulhaadhoo ah | Mihaaru\nދިރާގު ފައިބާ އަދި ޓީވީ ބ. ތުޅާދޫގައި ތައާރަފް ކުރުން -- ފޮޓޯ: ދިރާގު\nދިރާގު ފައިބާ އާއި ޓީވީގެ ހިދުމަތް ބ. ތުޅާދު އަށް\n20 ނޮވެމްބަރ 2018 - 11:52 1 comment\nދިރާގު ހައިސްޕީޑް ފައިބާގެ ހިދުމަތާއި، ދިރާގު ޓީވީގެ ހިދުމަތް ބ. ތުޅާދޫގައި ތައާރަފް ކޮށްފި އެވެ.\nބ. ތުޅާދޫގެ އިތުރުން އެ އަތޮޅު އޭދަފުއްޓާއި ދަރަވަންދޫގައި ވެސް ދިރާގުން ވަނީ މި ހިދުމަތްތައް ގާއިމުކޮށްދީފަ އެވެ.\nދިރާގުން ފައިބާގެ ހިދުމަތް މުޅި ރާއްޖެ އަށް ފުޅާ ކުރުމަށް ކުރަމުންދާ މަސައްކަތުގައި 2016 ވަނަ އަހަރުން ފެށިގެން "ފައިބާ ޓު ދަ ހޯމް"ގެ ހިދުމަތް މާލެ، ވިލިމާލެ އަދި ހުޅުމާލޭގެ އިތުރުން 41 އެހެން ރަށަކަށް ވަނީ ފޯރުކޮށްދީފަ އެވެ.\nފައިބާ ބްރޯޑް ބޭންޑަކީ، ބްރޯޑް ބޭންޑްގެ ހިދުމަތް ފޯރުކޮށްދިނުމަށް ބޭނުންކުރެވޭ އެންމެ ފަހުގެ ޓެކްނޮލޮޖީ އެވެ. ދިރާގު ފައިބާ ބްރޯޑް ބޭންޑް ހިދުމަތަކީ 100 އެމްބީޕީއެސް އަދި އެންމެ ބޮޑު އެލަވަންސް ކަމުގައިވާ 1 ޓީބީގެ ޕެކޭޖާއެކު ރާއްޖޭގައި މި ވަގުތު ފޯރުކޮށްދެމުން އަންނަ އެންމެ ހަލުވި ބްރޯޑް ބޭންޑް ހިދުމަތެވެ. އެ ހިދުމަތް މިހާރު ގދ. ގައްދޫގެ އާންމުންނަށާއި ވިޔަފާރިތަކަށް ފުރިހަމަ އަށް ލިބެމުންދާނެ ކަމަށް ދިރާގުން ބުންޏެވެ.\nދިރާގުން ވަނީ މިދިޔަ ހަފުތާގެ ބުދަ ދުވަހު ފިކްސްޑް ބްރޯޑް ބޭންޑް ޕްރޮމޯޝަނެއް ވެސް ފަށައިފަ އެވެ. އެގޮތުން އެ ޕްރޮމޯޝަންގެ ދަށުން ގޭގެ އަށް ފައިބާ ކަނެކްޝަން މުޅިން ހިލޭ ގުޅައިދިނުމުގެ އިތުރުން ތިން މަސްދުވަސް ވަންދެން ނަގާ ކޮންމެ ފައިބާ ބްރޯޑްބޭންޑް ކަނެކްޝަނަކަށް މަހު ފީގެ ގޮތުގައި ދައްކާ އަދަދުން 25 ޕަސެންޓްގެ ޑިސްކައުންޓެއް ލިބޭނެ އެވެ. މި ޕްރޮމޯޝަން ކުރި އަށް ދާނީ ނޮވެމްބަރު މަހުގެ ނިޔަލަށެވެ.\nއިތުރު ލިޔުންތައް ދިރާގު ބ. ތުޅާދޫ ބ. އަތޮޅު


2020 ވަނަ އަހަރުގެ ޖެނުއަރީ ސެމިސްޓަރގައި އައި.ޔޫ.އެމް އިން ހދ. ހަނިމާދޫގައި ފެށުމަށް ހަމަޖެހިފައިވާ ކޯސްތައް\n2020 ވަނަ އަހަރުގެ ޖެނުއަރީ ސެމިސްޓަރގައި އައި.ޔޫ.އެމް އިން ހދ. ހަނިމާދޫގައި ފެށުމަށް ހަމަޖެހިފައިވާ ކޯސްތައް ތިރީގައި މިވަނީއެވެ.\nމާސްޓަރ އޮފް އާޓްސް އިން ޓީސޯލް (ޓީޗިންގ އިންގްލިޝް ޓު ސްޕީކާރސް އޮފް އަދަރ ލޭންގުއޭޖަސް)\nވީމާ، މި ކޯސްތަކަށް ވަންނަން އެދޭ ފަރާތްތަކުން، ކޯހަށް ވަނުމަށް އެދޭފޯމު ފުރިހަމަ ކުރެއްވުމަށްފަހު، ފޯމާއެކު ހުށަހަޅަންޖެހޭ ތަކެތި،30 ޖެނުއަރީ 2020 ވަނަ ދުވަހުގެ 13:00 ގެ ކުރިން ދިވެހިރާއްޖޭގެ އިސްލާމީ ޔުނިވަރސިޓީގެ ރިސެޕްޝަނަށް ނުވަތަ ހދ. ހަނިމާދޫ ކައުންސިލް އިދާރާއަށް ހުށަހެޅުއްވުމަށް ދަންނަވަމެވެ.\nމި ކޯސްތަކާ ބެހޭ މައުލޫމާތާއި ކޯހުގައި ބައިވެރިވުމަށް އެދޭ ފޯމު ޔުނިވަރސިޓީގެ ރިސެޕްޝަނުންނާއި، ހދ. ހަނިމާދޫ ކައުންސިލް އިދާރާއިން އަދި ޔުނިވަރސިޓީގެ ވެބްސައިޓް www.ium.edu.mv އިން ލިބެން ހުންނާނެއެވެ. އިތުރު މަޢުލޫމާތު 3022124 އަދި 3022125 ފޯނާ ގުޅުއްވުމުން ލިބިވަޑައިގަންނަވާނެއެވެ.\nކޯހަށް ވަނުމަށް އެދޭ ފަރާތްތަކުން ހުށަހަޅަން ޖެހޭ ތަކެތި\nކޯހުގައި ބައިވެރިވުމަށް އެދޭ ފޯމު ޔުނިވަރސިޓީގެ ރިސެޕްޝަނުން، އައި.ޔޫ.އެމް ލާރނިންގ ސެންޓަރ ހދ. ހަނިމާދޫ (ހދ. ހަނިމާދޫ ކައުންސިލް އިދާރާ) އިން ފޯމު ލިބެން ހުންނާނެއެވެ. އަދި މީގެ އިތުރުން ޔުނިވަރސިޓީގެ ވެބްސައިޓުން ޑައުންލޯޑް ކުރެވޭނެއެވެ.\nއައި.ޔޫ.އެމް ލާރނިންގ ސެންޓަރުން (ހދ. ހަނިމާދޫ – ހދ. ހަނިމާދޫ ކައުންސިލް އިދާރާ)


PHOTO GALLERY: Dhivehi Beys adhi Alternative Medicine kurieruvumaa behey mahaasinthaa | Mihaaru\nހެލްތު މިިނިސްޓްރީން އިންތިޒާމްކޮށްގެން ބޭއްވި ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރަން މިއަދު ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހު ވިދާޅުވެފައި ވަނީ ދިވެހި ބޭސްވެރިކަމަށް ދިރުން ގެންނަންވީ ޒަމާނީ ވަސީލަތްތައް ބޭނުންކޮށްގެން ކަމަށާއި އެ މަސައްކަތް ވެސް ދޫކޮށްލަންވާނީ ޕްރޮފެޝަނަލް ބަޔަކަށް ކަމަށް.\n30 ޑިސެމްބަރ 2018 - 18:40\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހް އާއެކު (ކ-ވ) ހެލްތު މިނިސްޓަރު އަމީން އަދި މުހައްމަދު ޒާހިރު (މީމުޒަވިޔަނި) ފޮޓޯއަކަށް ހުއްޓިވަޑައިގެން .---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގެ ތެރެއިން.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ބައިވެރިވެވަޑައިގެންނެވުމަށް ރައީސް އިބްރާހިމް މުހައްމަދު ސޯލިހް ވަޑައިގެންނެވުމުން ހެލްތު މިނިސްޓަރު އަމީން ރައީސަށް މަރުހަބާ ދަންނަވަނީ.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ދައްކާލުމަށް ބަހައްޓާފައިހުރި ދިވެހި ބޭހުގެ ސްޓޯލެއް.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ބައިވެރިވެވަޑައިގެންނެވުމަށް ރައީސް އިބްރާހިމް މުހައްމަދު ސޯލިހް ވަޑައިގެންނެވުމުން ޑަބްލިޔުއެޗްއޯގެ މަންދޫބު ޑރ.އަރްވިންދު ރައީސަށް މަރުހަބާ ދަންނަވަނީ.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ރައީސް އިބްރާޙިމް މުހައްމަދު ސޯލިހް އާއެކު ހެލްތު މިނިސްޓަރު އަމީން (ވ) އަދި ޑަބްލިޔުއެޗްއޯގެ މަންދޫބު ޑރ. އަރްވިންދު މާތޫރު ބައިވެރިވެވަޑައިގަންނަވަނީ.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހް ބައިވެރިވެވަޑައިގަންނަވަނީ.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ހެލްތު މިނިސްޓަރު އަމީން ވާހަކަދައްކަވަނީ.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ދައްކާލުމަށް ބަހައްޓާފައިހުރި ބޭސްވެރިކަމާބެހޭ ފޮތްތަކެއް.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ދައްކާލުމަށް ބަހައްޓާފައިހުރި ބޭސްވެރިކަމާބެހޭ ބައެއް ތަކެއްޗާއި ފޮތްތަކެއް.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ ރައީސް އިބްރާހިމް މުހައްމަދު ސޯލިހް އިފްތިތާހުކޮއްދެއްވާއިރު އަރިހުގައި ހެލްތު މިނިސްޓަރު އަމީން .---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ ރައީސް އިބްރާހިމް މުހައްމަދު ސޯލިހް އިފްތިތާހުކޮށްދެއްވާއިރު އަރިހުގައި ހެލްތު މިނިސްޓަރު އަމީން.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ދައްކާލުމަށް ބަހައްޓާފައިހުރި ދިވެހި ބޭހުގައި ބޭނުންކުރާ ބައެއް ތަކެތި.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ދައްކާލުމަށް ބަހައްޓާފައިހުރި ދިވެހި ބޭހަށް ބޭނުންކުރާ ބައެއް ސާމާނު.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހް ދިވެހި ބޭހަށް ބޭނުންކުރާ ބައެއް ތަކެތި ބައްލަވާލައްވަނީ.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހް ދިވެހި ބޭހުގެ ސްޓޯލެއް ބައްލަވާލައްވަނީ.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހް ވާހަކަދައްކަވަނީ.---ފޮޓޯ:ރައީސް އޮފީސް\n30 ޑިސެމްބަރު 2018: ހެލްތު މިިނިސްޓްރީން އިންތިޒާމްކޮށްގެން ބާއްވާ ދިވެހި ބޭސް އަދި އޯލްޓަނޭޓިވް މެޑިސިން ކުރިއެރުވުމާ ބެހޭ މަހާސިންތާ އިފްތިހާތުކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހް ދިވެހި ބޭހާބެހޭ ފޮތެއް ބައްލަވާލައްވަނީ.---ފޮޓޯ:ރައީސް އޮފީސް\nމަދިރި ކޮންޓްރޯލްކުރުމަށް ބޭނުންކުރާ ޒަމާނީ އެއްޗެހިތަކެއް ސޮނެވާފުށި...\nސީއެޗްއެސްއީގައި އަށް ބުރީގެ އިމާރާތެއް އަޅަން ރަޝީދު ކާޕެންޓްރީ އެންޑް...\nޕްރޮސެކިއުޓާ ޖެނެރަލް އާއިޝަތު ބިޝާމް އެ މަގާމުން ވަކިކުރުމުގެ މަސައްކަތް...


ކާވިން – 20 | Fenvaru Online\n01:59 -3އޮގަސްޓް 2020 -5ކޮމެންޓްސް\nހަވީރުވީއިރު، އުޑުމަތި ބަނަކޮށްލައިފި އެވެ. ވިއްސާރައިގެ ކުލަވަރު ދުނިޔެމަތިން ދައްކާލަން ނެގީ ހިނދުކޮޅެކެވެ. ކޮޓަރިން ނުކުމެގެން އައި އީން މިސްރާބުޖެހީ ފުލުހުންގެ އިދާރާއަށް ވަނުމަށެވެ. ޔުނާން އާއި ނުހާމް ވާހަކަ ދައްކަން ތިބިތަން ފެނުމުން، އެ ތުންފަތަށް ވެރިވީ ލުއި ހިނިތުންވުމެކެވެ. އޭނަ އުޅުނީ އެމީހުންގެ ފުރަގަހުން ގޮސް، ސިއްސުވައިލާށެވެ. އެކަމަކު ވަކި ހިސާބަކުން އޭނަގެ ނިޔަތް ބަދަލުވެއްޖެ އެވެ. އެމީހުން ދައްކަމުންދިޔަ ވާހަކައަށް އޭނައަށް ޝައުޤުވެރި ވެވުނީ ދާރިޔާގެ ނަން ކިޔައިލިހެން ހީވުމުންނެވެ.\n"ނުހާމް!... އަހަރެން ވަރަށް މަސައްކަތުން ދާރިޔާގެ މަންމަގެ ފޮޓޯއެއް ހޯދައިފިން... ވަރަށް ނުސާފު ފޮޓޯއެއް ލިބޭ ވަރުވީ... މިއޮތީ..." ޔުނާން އޭނާގެ އަތުގައި އޮތް ތަސްވީރު ދައްކައިލަމުން ބުންޏެވެ.\n"ކަލޭ ގަދަ..." ތަސްވީރުގައި ހިފަމުން ނުހާމް އޭނާގެ އަނެއް އަތުން ޔުނާންގެ ކޮނޑުގައި ޖަހާލައިފި އެވެ. "އަހަންނަށް ތިވަރުވެސް ނުވި ވިއްޔަ... ކިހިނެއް ހޯދި އެއްޗެއް މީ؟..." ތަސްވީރަށް ބަލައިލުމުގެ ކުރީން ނުހާމްގެ ނަޒަރު އަމާޒުވީ، ޔުނާންގެ މޫނަށެވެ.\n"ސޭވްކޮށްފަ ހުރި ފައިސާކޮޅުގެ އެހީގަ..." ލާނެތް ގޮތަކަށް ހިނިގަނޑެއް ޖަހައިލަމުން ޔުނާން ބުންޏެވެ.\n"ބޭރު މީހެއް ދޯ މީ؟... މި މީހާގެ މައުލޫމާތު ހޯދޭނެ އެއްވެސް ގޮތެއް ނެއްތަ؟..." ނުހާމް އަހައިލި އެވެ.\nޔުނާން އޭނާގެ ދެކޮނޑު އަރުވައިލީ، ނޭނގެއޭ ބުނުމުގެ ގޮތުންނެވެ.\n"ޔުނާން އަކަށް ނުފެނޭތަ އަދިވެސް މިކަންތައް އީންއަށް އަންގާކަށް؟ މަށަށް ހީވަނީ މީ ކާކު ކަން އޭނައަށް އެނގިދާނެހެން... މިކަން ތަންކޮޅެއް ފަސޭހައިން ހައްލުވާނީ ވެސް އޭރުންނޭ..." ނުހާމް ހާމަކުރީ އޭނާއަށް ފެންނަ އެންމެ ރަނގަޅު ގޮތެވެ.\nފުލުހުންގެ އިދާރާގެ ތެރެއިން ނުކުމެގެން އައި ލަޔާންއަށް ނުހާމްމެންގެ ފަހަތުގައި ހުރި އީން ފެނުނެވެ. ނުހާމް ބުނި އެއްޗެއް އަޑު އިވުމުން އޭނަ އެދިމާއަށް ދިޔައީ ހަލުވި ފިޔަވަޅުތަކެއްގަ އެވެ. ކަންތައް ގޯހުން ގޯހަށް ގޮސްފިކަން އޭނައަށް އެނގުނީ އީންގެ މޫނުމަތީގެ އަސަރުތައް ހުރިގޮތް ފެނުމުންނެވެ. އޭނަ ތަންކޮޅެއް ދުރުގައި މަޑުކުރީ، އެކަމުގެ ތެރެއަށް ނުވަންނަން ވެގެންނެވެ.\n"އޭ ކަލޭ އައިސްބަލަ..." ލަޔާން ފެނުމުން، ނުހާމް އޭނައަށް ގޮވައި ކައިރިއަށް ގެނަ އެވެ.\n"މީ ދާރިޔާގެ މަންމަ އޯ..." އަތުގައި އޮތް ތަސްވީރު ދައްކައިލަމުން އޭނަ ލަޔާންގެ ކައިރިއަށް ޖެހިލި އެވެ.\nލަޔާންއަށް އޭނަގެ ތިރީ ތުންފަތުގައި ދަތްއަޅައިލެވުނެވެ. ލޮލުގެ ހިމަކޮޅުން އޭނަ އީންއަށް ބަލައިލިއިރު، އެ މޫނުމަތިން ފެންނަމުންދިޔައީ ކޮން ކަހަލަ އަސަރުތަކެއް ކަމެއް ނަގައެއް ނުގަނެވުނެވެ. އޭނަ ލޮލުގެ އިޝާރާތުން، ނުހާމްއަށް ފަހަތުގައި ހުރި އީން ދައްކަން މަސައްކަތް ކުރި އެވެ.\n"ނުހާމް!... އަހަންނަކަށް އަދި ނުފެނޭ އީން ކައިރީ އެއްވެސް ވާހަކައެއް ބުނާކަށް..." ޔުނާން ވާހަކަ ދެއްކީ، ނުހާމް ކުރިން ދެއްކި ވާހަކަ އާއި ގުޅުވައިގެންނެވެ.\nޔުނާން އެހެން ބުނުމާއިއެކު، ލަޔާންގެ ދެލޯ ބޮޑުވެގެން ދިޔަ އެވެ. އޭނަ ފައިން ޔުނާންގެ ފައިގައި ބޮނޑިއެއް އަޅާލައިފި އެވެ.\n"ކަލޭ ލޮލަށް ބޮލަށް ކޯއްޗެއް ވެއްޓިގެން އުޅޭ ދުވަހެއްތަ؟..."\nޖެއްސުމުގެ ރާގަކަށް އެހެން ބުނެފައި ޔުނާން އޭނާގެ އަތުން ލަޔާންގެ ކަނދުރާގައި އަތް އަޅުވައިލި އެވެ. އޭނަ އެގޮތަށް ހުރެ، ވަށައިގެން އެނބުރިލީ ވަގުތު، ކުރިމަތީގައި ހުރި އީން ފެނި ދިޔައީ ސިއްސައިގެންނެވެ. އޭނަގެ ހަރަކާތްތަކަށް ހުއްޓުމެއް އައިސްފި އެވެ. ދެލޯ ބޮޑުވެ، އީންއަށް ބަލަން އޭނަ ހުރީ ބިރުވެރި އެއްޗަކަށް ބަލާހެންނެވެ. ޔުނާންއަށް ވީގޮތް ފެނި، ނުހާމް ވެސް އެދިމާއަށް ބަލާލައިފި އެވެ. އޭނައަށް ވެސް ވީ އެވަރެވެ.\nއީންގެ ނަޒަރު އަމާޒުވީ، ނުހާމްގެ އަތުގައި އޮތް ތަސްވީރަށެވެ. އޭނަ ކުރިއަށް ޖެހިލައި، އެ ތަސްވީރު އަތުލައިފި އެވެ. ތަސްވީރަށް ބަލައިލުމާއިއެކު އީންގެ ދެލޮލަށް ކަރުނަ ޖަމާވާން ނެގީ ހިނދުކޮޅެކެވެ. ދެބުމަ ގޮށްޖަހައިލަމުން ކުރިމަތީގައި ތިބި ތިން މީހުންނާއި ދިމާއަށް އޭނަ ބަލައިލި އެވެ. ހިތްދަތިކަމާއި ރުޅިވެރިކަން އެކުލެވޭ އެ ނަޒަރުން އެއެންމެންގެ ހިތްތަކަށް އަސަރު ކުރުވައިފި އެވެ. ލަޔާން މަޑުމަޑުން ޔުނާންގެ އަތްދަށުން ދެމިގަތެވެ. އޭނަ ނުހާމް އާއިއެކު، ފަސް ފަހަތަށް ޖެހެމުން ގޮސް އިދާރާގެ ތެރެއަށް ވަދެއްޖެ އެވެ.\nޔުނާންއަށް ބަލައިލެވުނީ ކައިރީގައި އެއްވެސް މީހަކު ހުރިތޯ އެވެ. ނުހާމް އާއި ލަޔާން ވެސް ތިބީ އިދާރާގެ ތެރޭގައި ބިއްލޫރިގަނޑުން އެދެމީހުންގެ ހަރަކާތްތަކަށް ބަލަހައްޓައިގެންނެވެ. އެންމެ ބޭނުންވި ވަގުތު އެ ދެމީހުން ވެސް ދިޔުމުން، އޭނަގެ ދަތްތަކަށް ބާރުވެގެން އައެވެ.\nއީންގެ ނަފުރަތު ބަރުދާސްތު ކުރެވޭނޭހައި ހިއްވަރު އޭނަގެ ގަޔަކު ނެތެވެ. އޭނަ ކުރިއަށް ޖެހިލުމުން އީން ޖެހިލީ ފަހަތަށެވެ. ރުޅި އައިސް ދެލޯ ބޮޑުކޮށްލައިގެން ހުރިއިރު އެ ދެލޮލުން ކަރުނަ އޮހެ އެވެ.\n"އީން ޕްލީޒް... ނުރޮއެބަލަ... އަހަރެން..." ޔުނާން ދެރަވި އެވެ. އޭނައަށް ބުނެވުނީ އެހިސާބަށެވެ. އީން ވާހަކަ ދައްކަން ފެށުމުން، އޭނަގެ ވާހަކަ އެ ހިސާބުން ހުއްޓައިލަން މަޖުބޫރު ވިއެވެ.\n"އެންމެން ސިއްރު ކުރިޔަސް، އަހަރެން ހިއެއް ނުކުރަން ޔުނާން އަހަންނަށް މިވަރުގެ ބޮޑު ކަމެއް ސިއްރުކޮށްފާނެ ކަމަކަށް..." ރުޅި އައިސްފައި ހުރި ވަރުން، އީންއަށް ވާހަކަ ދެއްކުނީ ބާރަށެވެ. އެހާމެ އުނދަގުލުން ނުކުތް އެއިން ކޮންމެ ލަފުޒަކުން، ޔުނާންގެ ހިތް ތޮރުފާލައިފި އެވެ.\n"އީން!... އެއީ އަހަރެން އެކަން އީންއަށް ސިއްރުކުރަން ބޭނުންވާތީކީ ނޫނޭ..." ޔުނާން މަސައްކަތް ކުރީ، އީންއަށް ވިސްނައިދޭށެވެ.\nއީން ދެފަރާތަށް ބޯ ހޫރާލި އެވެ. ޔުނާން ގޮވަގޮވައި ހުއްޓައި، އޭނަ އެތަނުން ދިޔުމަށް ދުއްވައިގަނެފި އެވެ. ކޮޓަރިއަށް ވަދެފައި، އޭނަ ބަލައިލީ، އަތުގައި އޮތް ތަސްވީރަށެވެ. އެއީ އޭނަގެ މަންމަގެ ތަސްވީރެކެވެ. އޭނަ ހީކުރިގޮތަށް ދާރިޔާ އަކީ އޭނަގެ ދައްތަ ހެއްޔެވެ؟ އެވާހަކަ އެންމެން އޭނައަށް ސިއްރުކުރަނީ ކީއްވެ ހެއްޔެވެ؟\nއައިސްފައި ހުރި ރުޅި އާއި ހިތަށް ކޮށްފައިވާ އަސަރަކުން، އީން ފުރަތަމަ ވެސް ނެގީ އޭނާގެ ފޯނެވެ. އެ ރުޅިގަނޑުގައި އޭނަ ގުޅީ، އަސޫމީ އަށެވެ.\n"މަންމަ އަހަންނަށް ސިއްރު ކުރިއަސް، އަހަންނަށް ހުރިހާ ކަމެއް އެނގިއްޖެ..." އަސޫމީ ފޯނު ނެގުމާއިއެކު އީން ރޮއެރޮއެފައި ވާހަކަ ދެއްކި އެވެ. "މަންމަ ނުބުންޏަސް އަހަންނަށް އެނގިއްޖެއޭ ދާރިޔާ އަކީ އަހަރެންގެ ދައްތަ ކަން..." އީން ވާހަކަ ދެއްކީ އިނގިރޭސި ބަހުންނެވެ.\n"ދަރިފުޅާ!..." އަސޫމީ ގޮވައިލީ ކަންބޮޑުވެފައިވާ ރާގެއްގަ އެވެ.\n"މޯމް ސްޓޮޕް އިޓް..." އީން ބުންޏެވެ. "މަންމަ ހުރޭ މަންމަގެ ގޮތުގަ... ހުރިހާ ކަމެއް ހޯދާނީ އަހަރެން އަމިއްލައަށް..." އީން ފޯނު ކަނޑައިލީ އަސޫމީއަށް އެއްޗެއް ބުނާނެ ފުރުސަތެއް ނުދީ އެވެ.\nއަސޫމީ ތަކުރާރުކޮށް އީންއަށް ގުޅަން މަސައްކަތް ކުރި އެވެ. އެ ފޯނު އޮންނަނީ ނިއްވާލާފަ އެވެ. އޭނަގެ މުޅި ޙަޔާތުގައި ވެސް އީން އެފަދަ ގޮތަކަށް ކަންތައް ކުރި އެއީ ފުރަތަމަ ފަހަރުކަމުން އަސޫމީގެ ހިތުގައި ޖެހިފައިވީ މާ ވަރަކަށެވެ. އޭނަ ވަގުތުން ރާއްޖެ އަންނަން ޓިކެޓު ނެގުމުގެ މަސައްކަތް ފެށި އެވެ.\nކޮޓަރީގައި ދެކޮޅަށް ހިނގަހިނގައި ހުރި އީންއަށް ރޮވެނީ އެވެ. ގާތް އެކުވެރިންނާއި އާއިލާގެ ސިއްރުތަކުން އޭނަގެ ހިތުގައި ޖެހިއްޖެ އެވެ. އިރު އޮއްސި އަނދިރިވީ އިރުވެސް އޭނަގެ ތަބީއަތު ހަމައަކަށް ނޭޅުނެވެ. އޭނަ ބޭރަށް ނުކުތީ، މީހެއްގެ ޙިލަމެއް ނުވާނޭހައި ވަގުތު ކޮށްފަ އެވެ.\n"އަހަރެން ނޫޅެން އެކަކު ކައިރީ ވެސް ކަމަކު ބުނާކަށް... އެންމެންވެސް އަހަންނަށް އޮޅުވާލަނީ... ހުރިހާ ކަމެއް ހޯދާނީ އަހަރެން އަމިއްލައަށް..." އަމިއްލަ ނަފުސާއި ވާހަކަ ދައްކަމުން އީން ހިނގަމުން ދިޔަ އެވެ.\nއަނދިރި ރެއެކެވެ. މަގުތައް މަތީން ފެންނަމުން ދިޔައީ ފަޅު ކަމެވެ. ވަކި ހިސާބަކަށް ގޮސްފައި އީން ހުއްޓިއްޖެ އެވެ. ޖީބުގައި އޮތް ފޯނު ނެގީ ގަޑި ބަލައިލުމަށެވެ. އައި ރުޅީގައި ފޯނު ނިވާލިގޮތަށް އޭރުވެސް އޮތީ ނުހުޅުވަ އެވެ. އެކަމާއި ވެސް އޭނަ ހިތްހަމަނުޖެހުނީ، އެ ފޯނު ދެކެ އެވެ.\nއީން އާއި މާ ދުރުނޫން ހިސާބެއްގައި އޭނަގެ ފަހަތުގައި މީހަކު ހުއްޓެވެ. އެމީހާ ދިޔައީ އީން ފުލުހުންގެ އިދާރާއިން ނުކުތީއްސުރެ، އޭނައަށް ފާރަލަމުންނެވެ.\nއީން ކުރިއަށް ހިނގައިގަތުމުން އެ މީހާ ވެސް ހިނގައިގަތެވެ. ވަކި ހިސާބަކުން އީންއަށް އޭނަގެ ފަހަތުން މީހަކު އަންނަހެން ހީވި އެވެ. އޭނަ ފަސް އެނބުރި ބަލައިލިތަނައި، އެމީހަކު ޖެހިގެން ހުރި ގޯޅިއަށް ވަދެ ފިލައިފި އެވެ.\nއީން އޭނާގެ ފިޔަވަޅުތައް އަވަސްކޮށްލި އެވެ. އެހިތަށް ވެރިވީ ބިރުވެރި ކަމެވެ. ފުލުހަކަށް ވިޔަސް، ޙާލަތުގެ ގޮތުން އޭނަ ޖެހިލުންވާން ފެށި އެވެ. ތުރުތުރު އަޅަމުންދިޔަ އަތަކުން ފޯނު ނަގައި އެ ހުޅުވަން މަސައްކަތް ކުރި އެވެ. ކުއްލިއަކަށް ފަހަތުން އައިސް ކޮންމެވެސް މީހަކު އޭނަގެ އަނގަމަތީގައި އަތް އަޅައިފި އެވެ. އޭނައަށް އިތުރު ކަމެއް ނުކުރެވިގެން އުޅެނިކޮށް، އެމީހަކު އޭނަ ފަހަތަށް ދަމައިގެންފި އެވެ. އެމީހާ އޭނަ ގެންގޮސް، އެންމެ އަވަހަށް ވަދެވެން ހުރި ގޯޅީގައި ހުރި ގެއެއްގެ ތެރެއަށް ވައްދައި ދޮރު ތަޅުލައިފި އެވެ.\nއީން ތެޅި ފޮޅެމުން ދިޔަ އެވެ. ސަލާމަތްވުމަށް އޭނައަށް މާ ބޮޑު ބާރެއް ނުދެއްކުނެވެ. އެމީހެއްގެ އަތުގެ ބާރު އެއަށްވުރެ ގަދަ އެވެ.


18 aharun dhashuge school footboalha champion kan Villa ah | Mihaaru\nމުބާރާތުގެ ޗެމްޕިއަންކަން ހޯދި ވިލާ އިންޓަނޭޝަނަލް ހައި ސްކޫލުގެ ކުޅުންތެރިން އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\n18 އަހަރުން ދަށުގެ ސްކޫލް ފުޓްބޯޅަ ޗެމްޕިއަންކަން ވިލާ ހޯދައިފި\n09 އެޕްރީލް 2019 - 10:052comments\nގަލޮޅު ދަނޑުގައި ރޭ ކުޅުނު ފައިނަލް މެޗުގައި ފޯރިގަދަ ކުޅުމެއް ފެނިގެންދިޔައިރު، މެޗު ބަލަން ގިނަ އަދަދެއްގެ ބަޔަކު ވަނީ ދަނޑަށް ވެސް ގޮސްފަ އެވެ. ރޭގެ މެޗުގައި ވިލާ އިން ފުރަތަމަ ގޯލު ޖެހީ ފުރަތަމަ ހާފުގެ ފަހުކޮޅުގަ އެވެ. ލިބުނު ޕެނަލްޓީ އަކުން މި ލަނޑު ޖެހީ އަހުމަދު ސަމާހު އެވެ.\nދެ ވަނަ ހާފްގައި ސީއެޗްއެސްއީން ކުޅުން ރަނގަޅުކޮށް ނަތީޖާ ހަމަހަމަކުރަން ގިނަ މަސައްކަތްތަކެއް ކުރި ނަމަވެސް ކާމިޔާބުވާގޮތެއްނުވި އެވެ. ނަތީޖާ އަކަށްވީ މެޗުގެ ފަހު ވަގުތު ވިލާ އިން އިތުރު ލަނޑެއް ޖަހައި މުބާރާތުގެ ޗެމްޕިއަންކަން ހޯދުމެވެ.\nދެ ވަނަ ހާފުގެ ފަހު މިނިޓްގައި ވިލާގެ މި ލަނޑު ކާމިޔާބުކުރީ އިބްރާހިމް އިމްރާން އެވެ. ސަމާހު ދެ ކުޅުންތެރިން ކައިރިން ނައްޓާލުމަށް ފަހު އިމްރާނަށް ދިން ބޯޅަ އޭނާ ވަނީ އޭރިއާ ބޭރުން ގޯލުގެ ދުރު ކަނަށް އަމާޒުކޮށްލައިފަ އެވެ.\nވިލާގެ އިމްރާން ލަނޑު ޖެހުމަށް ފަހު އުފާފާޅުކުރަނީ. -- ފޮޓޯ: ނިޝާން އަލީ/ މިހާރު\nމުބާރާތުގެ އެންމެ މޮޅު 10 ކުޅުންތެރިންގެ ތެރޭގައި ޗެމްޕިއަން ވިލާ އިން ހިމެނެނީ އިމްރާން އާއި ސަމާހުގެ އިތުރުން އިސްމާއިލް މިމްރާހް މުއީން އާއި މުހައްމަދު ލޫތު އިބްރާހިމް އަދި ހަމްދޫން އަބްދުލް ލަތީފް އެވެ. ސީއެޗްއެސްއީން މޮޅު ކުޅުންތެރިންގެ ތެރޭގައި ހިމެނެނީ މުބާރާތުގައި 12 ގޯލު ޖަހައި އެންމެ ގިނަ ލަނޑު ޖެހި ކުޅުންތެރިޔާގެ މަގާމު ހޯދި މުހައްމަދު މާއިޝް މައުސޫމް، މުހައްމަދު މިންވާލް އަދި އިސްމާއިލް ރިޔާޝް އެވެ. ދެން ހިމެނުނީ ގާޒީ ސްކޫލުގެ މިޖްދަފް އަބްދުލް މަޖީދާއި އަހުމަދިއްޔާ އިންޓަނޭޝަނަލް ސްކޫލްގެ މުހައްމަދު ރައްޒާން އިބްރާހިމް އެވެ.\nއެންމެ މޮޅު ގޯލްކީޕަރުގެ މަގާމު ލިބުނީ ވިލާގެ ހަސަން އަލީފް އިބްރާހިމް އެވެ. ހަތަރު މެޗު ކުޅުނުއިރު އޭނާ ކޮޅަށް ވަދެފައިވަނީ އެންމެ ގޯލެކެވެ. މުބާރާތުގެ ފެއާ ޕްލޭ ޓީމުގެ މަގާމު ހޯދީ އަހުމަދިއްޔާ އިންޓަނޭޝަނަލް ސްކޫލުންނެވެ.\nއިންޓަ ސްކޫލް ފުޓްބޯޅަ މުބާރާތުގައި ވިިލާ އާއި ސީއެޗްއެސްއީ ބައްދަލުކުރި މެޗުގެ ތެރެއިން. -- ފޮޓޯ: ނިޝާން އަލީ/ މިހާރު\nއިތުރު ލިޔުންތައް މައިލޯ އިންޓަ ސްކޫލް ފުޓްބޯޅަ ވިލާ ހައި ސްކޫލް ސީއެޗްއެސްއީ


Etihad Airways ge dhathuru thah Rajje ah ithuru kuranee\nއިއްތިހާދު އެއާވޭސްގެ މަތިންދާބޯޓެއް. ފޮޓޯ: އޭވިއޭޝަން ލޮޖިސްޓިކްސް\nޔްނައިޓެޑް އެރެބް އެމިރޭޓްސް (ޔޫއޭސީ)ގެ ދެވަނައަށް އެންމެ ބޮޑު އެއާލައިން ކަމަށްވާ އިއްތިހާދު އެއާވޭސް އިން ރާއްޖެއަށް ކުރާ ދަތުރުތައް އިތުރު ކުރާނެ ކަމަށް އެ އެއާލައިނުން ބުނެފި އެވެ.\nއިއްތިހާދު އެއާވޭސް އިން ހުކުރު ދުވަހު ބުނީ ހޫނު މޫސުމުގައި އެ އެއާލައިނުން މިހާރު ހަފުތާއަކު ރާއްޖެއަށް ދަރުކުރާ މިންވަރަށް ވުރެ ހަތަރު ދަތުރު އިތުރު ކުރަން ނިންމާފައިވާ ކަމަށެވެ.\nއެ ބަދަލާއެކު އެ އެއާލައިނުން ރާއްޖެއަށް ކުރާނީ ހަފުތާއަކު 11 ދަތުރެވެ. ދަތުރުތައް އިތުރު ކުރާނީ ޖުލައިމަހުގެ ފުރަތަމަ ދުވަހުން ފެށިގެން ސެޕްޓެމްބަރު މަހުގެ 17 ވަނަ ދުވަހާ ހަމައަށެވެ. އެގޮތަށް ހަމަޖެއްސުމުން ހޫނުމޫސުގައި ރާއްޖެއަށް ދަތުރު ކުރުމަށް އޮންނަ ޑިމާންޑާ އެއްވަރަށް ހިދުމަތް ދެވޭނެ ކަމަށް އެއާލާއިނުން ބުންޏެވެ.\nއަބޫދާބީގައި މަރުކަޒުކޮށްފައިވާ އިއްތިހާދު އެއާވޭސް އިން މިކަން ހާމަކޮށްފައި މިވަނީ އެ އެއާލައިނުން ރާއްޖެއަށް ދަތުރުކުރަން ފެށިތާ ފަސް އަހަރު ފުރިފައި ވަނިކޮށެވެ.\nހޫނު މޫސުމުގައި ރާއްޖެއަށް ކުރާ ދަތުރުތައް އިތުރު ކުރުމަށް އިއްތިހާދު އެއާވޭސް އިން ބޭނުން ކުރާނީ އެއާ ބަސް އޭ 320 މަރުކާގެ ދެ މަތިންދާ ބޯޓެވެ. ކޮންމެ ބޯޓެއްގައި ބިޒްނަސް ކްލާސްގެ 16 ސީޓާއި އިކޮނޮމީ ކްލާހުގެ 120 ސީޓެވެ.\nއިއްތިހާދު އެއާވޭސް އިން ރާއްޖެއާ އަބޫދާބީއާ ދެމެދު މިދިޔަ ފަސް އަހަރު ކުރި ދަތުރުތަކުގައި 450000 އަށް ވުރެ ގިނަ ޕެސެންޖަރުން އުފުލާފައި ވެއެވެ. އޭގެ ތެރެއިން ގިނަ މީހުން ދަތުރުކޮށްފައި ވަނީ އަބޫދާބީން ރާއްޖެއަށެވެ. -- ގަލްފް ނިއުސް\nބްރިޖު މަތިން ފުންމާލީ މަރުވާކަށް ނޫން، ދެ މީހަކު ވާދައަށް!\nރައީސް ސޯލިހާއެކު ރާއްޖޭގެ އިތުބާރު ބޭރުގައި އުފުލިއްޖެ: އަލީ ވަހީދު\nނަޝީދުގެ މިލްކިއްޔާތުގައި 5.5 މިލިއަން ރުފިޔާ


ހުޅުމާލޭ ފަޅުތެރޭގައި އޮތް ލޯންޗެއްގައި އެއްޗެއް ގޮވާ ތިން މީހަކަށް އަނިޔާ ވެއްޖެ | Jazeera\tހުޅުމާލޭ ފަޅުތެރޭގައި އޮތް ލޯންޗެއްގައި އެއްޗެއް ގޮވާ ތިން މީހަކަށް އަނިޔާ ވެއްޖެ - Jazeera\nހުޅުމާލޭ ފަޅުތެރޭގައި އޮތް ލޯންޗެއްގައި އެއްޗެއް ގޮވާ ތިން މީހަކަށް އަނިޔާ ވެއްޖެ\nއީމާ މުހައްމަދު ވަހީދު May 20, 2019 91 views0\nހުޅުމާލޭ ފަޅު ތެރޭގައި އޮތް ލޯންޗެއްގައި އެއްޗެއް ގޮވާ ތިން މީހަކަށް އަނިޔާ ވެއްޖެއެވެ. މައުލޫމާތު ލިބިފައިވާ ގޮތުގައި އަނިޔާވި ތިން މީހުންނަށް މިހާރު ދަނީ ހުޅުމާލޭ ހޮސްޕިޓަލުގައި ފަރުވާ ދެމުންނެވެ.\n"ޖަޒީރާ ނިއުސް" އަށް މައުލޫމާތު ދެއްވަމުން ފުލުހުންގެ މީޑިއާ އޮފިޝަލް ވިދާޅުވީ، ހުޅުމާލޭ ފަޅުތެރޭގައި އޮތް އެމްޓީސީސީގެ ލޯންޗެއްގައި އެއްޗެެއް ގޮވައިގެން ތިން މީހަކަށް އަނިޔާވި ހާދިސާ ފުލުހުންނަށް ރިޕޯޓް ކޮށްފައިވަނީ މިއަދު 11:15 ހާއިރު ކަމަށެވެ.\nފުލުހުންގެ މީޑިއާ އޮފިޝަލް އިތުރަށް ވިދާޅުވީ، އެމްޓީސީސީގެ ލޯންޗްގައި އެއްޗެއް ގޮވީ، ޕެޓްރޯލް ޕަމްޕް ސުވިޗް ބަދަލުކުރަން އުޅުމުގެ ތެރޭގައި އޭގެ ބެޓްރީ ގޮވައިގެން ކަމަށެވެ. ތިން މީހަކަށް އެކި ވަރުގެ އަނިޔާވެގެން ހުޅުމާލޭ ހޮސްޕިޓަލަށް ގެންގޮސްފައިވާ ކަމަށް ފުލުހުން ވިދާޅުވިއެވެ.\nމައުލޫމާތު ލިބިފައިވާ ގޮތުގައި، އަނިޔާވެގެން ހޮސްޕިޓަލަށް ގެންދިޔަ ތިން މީހުންގެ ތެރެއިން ދެ މީހުން ވަނީ ވަރަށް ބޮޑަށް ފިހިފައެވެ.\nހުޅުމާލޭ ހޮސްޕިޓަލްގެ މީޑިއާ އޮފިޝަލް އާޝިޔާ ސޯލިހް "ޖަޒީރާ ނިއުސް" އަށް މައުލޫމާތު ދެއްވަމުން ވިދާޅުވީ، ހުޅުމާލޭ ފަޅު ތެރޭގައި އޮތް އެމްޓީސީސީގެ ލޯންޗެއް ގޮވައިގެން އަނިޔާވެގެން، ހުޅުމާލޭ ހޮސްޕިޓަލަށް ދެ މީހުން ގެނައި ކަމުގެ މައުލޫމާތު ލިބިފައިވާ ކަމަށެވެ.\nއާޝިޔާ ސޯލިހް ވިދާޅުވީ، ދެ ފިރެހެނުން ފަސްޓް ޑިގްރީ ބާންސް އާއި އެކު މިއަދު 11:15 ހާއިރު އެމަޖެންސީ އަށް ގެނެވުނު ކަމަށެވެ. އެދެމީހުންނަށް ވެސް މިހާރު ދަނީ ފަރުވާ ދެމުން ކަމަށާއި އެ ހާދިސާއާއި ބެހޭ އިތުރު ތަފްސީލް ލިބެމުންދާ ވަރަކަށް ހިއްސާ ކުރާނެ ކަމަށެވެ.


Council Ge Huhdha Libigen Ruhgas Nunegeyne- EPA - Vaguthu\n3 ގަޑިއިރު ކުރިން ( ޖޫން 11, 2021 )\nހަމަ އެކަނި ކައުންސިލެއްގެ ހުއްދައަކަށް ރިއާޔަތްކޮށް ރުއްގަސް ނެގުމާއި ކޮނެގެން ނުނެގޭނެ ކަމަށް އެންވަޔަރަމެންޓަލް ޕްރޮޓެކްޝަން އޭޖެންސީ (އީޕީއޭ) އިން ވިދާޅުވެއްޖެއެވެ.\nއީޕީއޭއިން ކުރި އިއުލާނެއްގައި ވިދާޅުވީ، މީހުން އާބާދުވެފައިވާ ރަށްރަށުން ގިނަ އަދަދެއްގެ ރުއްގަސް ނަގައި، ރިސޯޓުތަކާއި ހިއްކާފައިވާ ބިންތަކުގައި އިންދުމަށް އެކި ފަރާތްތަކުން އެއޭޖެންސީގައި އެދެމުން އަންނަ ކަމަށެވެ.\nއެހެން ނަމަވެސް ހަމަ އެކަނި އެރަށެއްގެ ކައުންސިލްގެ ހުއްދައަކަށް ރިއާޔަތްކޮށް ގަވާއިދާއި ހިލާފަށް ގިނަ ބަޔަކު އެ މަސައްކަތް ކުރަމުން އަންނަ ކަމަށާއި އެކަން ކުރެވޭނީ ކައުންސިލްގެ ހުއްދައިގެން އިތުރުން އެއޭޖެންސީގެ ހުއްދަ ލިބިގެން ކަމަށް އީޕީއޭއިން ވިދާޅުވިއެވެ.\nއީޕީއޭއިން ވިދާޅުވީ، ތިމާވެށި ރައްކާތެރިކޮށް ދެމެހެއްޓުމާއި ބެހޭ ޤާނޫނުގެ 4/93 ދަށުން އެކުލަވާލާފައިވާ 'ރުއްގަސް ކެނޑުމާއި، ކޮނެގެން ނެގުން އަދި އެއްރަށުން އަނެއް ރަށަށް ގެންދިއުމާއި ބެހޭ ޤަވައިދިގެ 05 ވަނަ މާއްދާގެ (ހ) ގެ ދަށުން އެކަން ކުރެވޭނީ އެ އޭޖެންސީގެ ހުއްދަ ލިބިގެން ކަމަށެވެ.\nއެހެން ކަމުން އެ މަޝްރޫއަކަށް ދޫކޮށްފައިވާ އީއައިއޭ ޑިސިޝަން ސްޓޭޓްމަންޓް ނުވަތަ ރުއްގަސް ގަވައިދުގެދަށުން ދެވިފައިވާ ހުއްދަ ބޭނުންވާނެ ކަމަށާއި ދޫކުރެވިފައިވާ ހުއްދައިގެ ދަށުން ނެގުމަށް ހުއްދަ ދެވިފައިވާ ރުއްގަހުގެ އަދަދާއި ރުއްގަސް ނެގުުމަށް ހުއްދަ ދެވިފައިވާ ސަރަހައްދުގެ ބޮޑުމިނުގެ އިތުރުން ރުއްގަހާއި އެކު ރަށްރަށުން ކަޅު ފަސް ބޭރު ނުކުރުމަށް އީޕީއޭއިން ވަނީ އިލްތިމާސް ކޮށްފައެވެ.\nއީޕީއޭއިން ވިދާޅުވީ، އެ ހުއްދަތައް މަސައްކަތް ކުރާ ފަރާތްތަކުގެ އަތުގައި އަދި ރުއްގަސް އުފުލާ އުޅަނދު ފަހަރުގައި ހުންނަން ޖެހޭނެ ކަމަށާއި އެ ލިޔުންތައް މިގޮތަށް ފުރިހަމަ ނުކޮށް ރައްގަސް ކަނޑައި ނުވަތަ ނަގައި އެއްރަށުން އަނެއް ރަށަށް އުފުލާ ފަރާތްތައް ޤާނޫނާއި އެއްގޮތަށް ފިޔަވަޅު އަޅައި ހުއްޓުވާނެ ކަމަށެވެ.\nޖޫން 11, 2021 17:05\nދޫނިބިސް އަޅާ ފިނޮޅު އަދި ފަޅު ރައްތައް އެއްކޮށް ހަލާކު ކުރާ އިރު ފިޔަވަޅެއް ނޭލެ އެވެ.\nޖޫން 11, 2021 17:53\nމި އިޕީއޭ ވެސް ހެދިގެން އުޅެނީ އެމެން އެއީ ވަކި ދައުލަތެއްކަމަށް ބަލަ ކައުންސެލްގެ އި ހުތިސާސުގެ ތެރޭގައި އެމީހުނަށްވެސް ކަންކަން ކުރެވޭނެ ގަސް އިންދާ ގަސްކެޑެން ވެސް ކެޑޭނެ އުފުރާވެސް ލެވޭނެ. ޢީޕީއޭ މީ ތަރައްޤީއަށް ހުރަސް އަޅާބައެއް ޖެއްސުން ކުރާބަޔެއް !\nޖޫން 11, 2021 19:54\nރުއްގަސް ނަގައި އެއިން ރައްޔިތުންނަށް މާލީ ފައި ދާލިބި އަ ދި އެތަކެތި އެހެން ތަނެއް ގައި އިން ދާ ހެއްދުމަށްވުރެ އީޕީ އޭ އަށް ރަނގަޅީ އެތަކެތި ފީ ކޮށް އަން ދާ އަޅިއަށް ހެ ދުން.


Raees Yaameen miadhu Fuluhah haaziruvaan anagaifi\nރައީސް ޔާމީން މިއަދު ފުލުހަށް ހާޒިރުވާން އަންގައިފި\nމަނީ ލޯންޑަރިންގެ ކުށް ސާބިތުވެ ޖަލުގައި ހުކުމް ތަންފީޒު ކުރަމުންދާ ކުރީގެ ރައީސް އަބްދުﷲ ޔާމީން އަބްދުލްގައްޔޫމް މިއަދު ފުލުހަށް ހާޒިރުވާން އަންގައިފިކަމަށް ރައީސް ޔާމީންގެ ގާނޫނީ ވަކީލުންގެ ޓީމްގައި ހިމެނިވަޑާއިގަންނަވާ ޑރ. މުހައްމަދު ޖަމީލް އަހްމަދު ވިދާޅުވެއްޖެއެވެ.\nޑރ. ޖަމީލް ކުރެއްވި ޓުވީޓެއްގައި ވިދާޅުވެފައިވަނީ، ރައީސް ޔާމީން މިއަދު ފުލުހަށް ހާޒިރުކުރަން އަންގާފައިވަނީ މިއަދު މެންދުރު 13:00 ގައި ކަމަށެވެ. ޖަމީލް ވިދާޅުވީ މުޅި ރާއްޖޭއަށް ރޭގައި ލިބުނީ ބޮޑު ސިހުމެއް ކަމަށާއި، އަދި މިފަދަ ދަނޑިވަޅަކީ އެކަކު އަނެކަކަށް ހަމްދަރުދީވާންޖެހޭ ވަގުތެއް ކަމަށެވެ.\nނަމަވެސް ފުލުހުންގެ އިދާރާއިން އަވަސް ވެގަތީ މިއަދު އަނެއްކާވެސް ރައީސް ޔާމީން ތަހުގީގަށް ހާޒިރު ކުރަން ކަމަށާއި، މިއަށްވުރެން މުހިއްމު ކަމެއް ނެތީތޯވެސް ޖަމީލު ސުވާލު ކުރެއްވިއެވެ.\nރައީސް ޔާމީންވަނީ ފެބްރުއަރީ މަހުގެ 28 ވަނަ ދުވަހުވެސް ފުލުހަށްވަނީ ހާޒިރުކޮށްފައެވެ. އެމަނިކުފާނު ފުލުހަށް ހާޒިރުކޮށްފައިވަނީ، ރ. ފުއްގިރި މައްސަލާގައި ސުވާލުކުރުމަށެވެ. އެގޮތުން ފުލުހުން ވަނީ އެ ރަށް ކުއްޔަށް ދީގެން ރައީސް ޔާމީން ރިޝްވަތުގެ ގޮތުގައި 1.1 މިލިއަން ޑޮލަރު ނެންގެވި ކަމަށް ތުހުމަތު ކޮށްފައެވެ.\nފުލުހުން ބުނީ ޓޫރިޒަމް މިނިސްޓްރީ މެދުވެރިކޮށް ޓޫރިސްޓު ރިސޯޓު ތަރައްގީ ކުރުމަށްޓަކައި ރ. ފުއްގިރި ކުއްޔަށް ދޫކުރުމުގެ މުއާމަލާތުގެ ތެރެއިން މަގާމުގެ ނުފޫޒު ބޭނުންކޮށްގެން ރިޝްވަތުގެ ގޮތުގައި 1،118،000 ޔޫއެސް ޑޮލަރު ނަގައި އަމިއްލަ ފަރާތްތަކާއި ކުންފުނިތައް ބޭނުން ކޮށްގެން ލޯންޑާ ކުރުމުގެ ތުހުމަތުގައި ރައީސް ޔާމީނާއި ސުވާލު ކުރައްވާފައިވާ ކަމަށެވެ.\nމީގެއިތުރުން ޓޫރިޒަމް މިނިސްޓްރީއާ އެމްއެމްޕީއާރްސީ މެދުވެރިކޮށް ޓޫރިސްޓު ރިސޯޓު ތަރައްގީ ކުރުމަށްޓަކައި ދިވެހިރާއްޖޭގެ ފަޅުތަކާއި ރަށްތައް ކޮރަޕްޝަންގެ އަމަލު ހިމެނޭގޮތަށް އެކިފަރާތްތަކަށް ކުއްޔަށް ދޫކުރުމަށްފަހު، އެރަށްތަކާއި ފަޅުތަކުގެ އިކުއިޒިޝަން ކޮސްޓުގެ ގޮތުގައި ލިބުނު 77،504،912 ޑޮލަރަށް ހިޔާނާތްތެރިވެ އެފައިސާ ލޯންޑާ ކޮށްފައިވާކަމަށް ތުހުމަތު ކުރެވޭ މައްސަލައަކާއި ގުޅިގެންވެސް އެމަނިކުފާނާއި ސުވާލު ކުރެވިގެން ދިޔަ ކަމަށްވެސް ފުލުހުން ބުންޏެވެ.\nފުލުހުން ރައީސް ޔާމީން ހާޒިރުކޮށްގެން އިތުރަށް ސުވާލު ކުރެވުނު ކަންކަން ހާމަކުރަމުން ބުނީ ކޮރަޕްޝަނުގެ އަމަލުތަކެއް ހިމެނޭގޮތަށް ބޭރުފައިސާ ގަނެދިނުމުގެ ނަމުގައި ދައުލަތުގެ ކުންފުނިތަކުން އެމްއެމްޕީއާރުސީ އަށް 220,704.5461 ރ (ދުއިސައްތަ ވިހި މިލިޔަން ހަތްލައްކަ ހަތަރުހާސް ފަސްސަތޭކަ ސާޅީސް ހަ ރުފިޔާ) ހޯދުމަށްފަހު އެފައިސާއަށް ހިޔާނާތްތެރިވެ، އެފައިސާ\nލޯންޑާ ކޮށްފައިވާ ކަމަށް ތުހުމަތު ކުރެވޭ މައްސަލައަކާއި ގުޅިގެންވެސް ރައީސް ޔާމީނާއި ސުވާލު ކުރެވިގެން ދިޔަ ކަމަށެވެ.


2019 ސެޕްޓެމްބަރ ގައި ބޭއްވުމަށް ހަމަޖެހިފައިވާ ދިވެހިރާއްޖޭގެ ޤައުމީ ޔުނިވަރސިޓީގެ ދަސްވެނިވުމުގެ ރަސްމިއްޔާތުގެ އަތްމަތީފޮތް ޗާޕުކޮށްދޭނެ ފަރާތެއް ހޯދުމަށް ކުރެވުނު ނަންބަރު MNU-CA-PAMD/2019/59 އިއުލާނުގެ މަޢުލޫމާތަށް ބަދަލު އައިސްފައިވާތީ މި މަސައްކަތަށް ކުރިމަތިލުމުގެ ފުރުޞަތު އަލުން ހުޅުވާލަމެވެ.\nމިކަމަށް ޝައުޤުވެރިވާ ފަރާތްތަކުން ދިވެހިރާއްޖޭގެ ޤައުމީ ޔުނިވަރސިޓީގެ އިދާރީ މަރުކަޒަށް 2019 ސެޕްޓެމްބަރ 16 ވާ ހޯމަ ދުވަހުގެ 10:00 އަށް އަންދާސީހިސާބު ހުށަހެޅުއްވުން އެދެމެވެ. އަންދާސީ ހިސާބު ހުށަހަޅުއްވާ ބީލަންތައް ހުންނަންވާނީ ސިޓީއުރައެއްގާ ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، އިއުލާނު ނަންބަރު އަދި ބީލަން ހުށަހަޅާ ފަރާތުގެ ނަން ލިޔެފައި އޮންނަންވާނެއެވެ.\nސުންގަޑި: 16 ސެޕްޓެންބަރު 2019 1000


ވަޒީފާގެ ފުރުޞަތު: ސީނިއަރ އޮފިސަރ- އެމް.އެސް. 1 (ވަގުތީ) އަދި ރިސެޕްޝަނިސްޓް- ޖީ.އެސް3(ވަގުތީ)\nރިސެޕްޝަނިސްޓް - ޖީ.އެސް3(ވަގުތީ)\nމި ވަޒީފާއަށް ޝައުޤުވެރިވާ ފަރާތްތަކުން 18 ފެބްރުއަރީ 2018 ވާ އާދިއްތަ ދުވަހުގެ 15:00ގެ ކުރިން އިލެކްޝަންސް ކޮމިޝަނަށް ހުށަހަޅަންވާނެއެވެ.\n08 ފެބްރުއަރީ 2018


HDC Park Volley mubaaraathugai Volley ge veterans himeney gadha dhe team eh kulhenee!\nއެޗްޑީސީގެ ޕާކްވޮލީ މުބާރާތުގައި ވޮލީގެ ވެޓެރަންސް ހިމެނޭ ގަދަ ދެ ޓީމެއް ކުޅެނީ!\nހައުސިންގ ޑިވެލޮޕްމެންޓް ކޯޕަރޭޝަން (އެޗްޑީސީ)ގެ ފަރާތުން ހުޅުމާލޭގައި އިންތިޒާމްކޮށްގެން ބާއްވާ "މައި ހުޅުމާލެ ޕާކްވޮލީ ޗެމްޕިއަންޝިޕް"ގައި ދިވެހި ވޮލީބޯޅައިގެ ދުނިޔޭގެ ކުރީގެ މަޝްހޫރު ކުޅުންތެރިންތަކެއް ހިމެނޭ ދެ ޓީމެއް ނެރުމަށް ނިންމައިފިއެވެ.\nމިމަހުގެ 21 އިން 23 އަށް ހުޅުމާލޭ ޕާކް ބީޗް ވޮލީ ބޯޅަ ކޯޓުގައި އޮންނަ މި މުބާރާތުގައި ވާދަކުރާ ކުރީގެ މަޝްހޫރު ވޮލީ ކުޅުންތެރިން ހިމެނޭ ދެ ޓީމްވެސް ވާދަކުރަނީ ސަނީ ސުއިޓްސް މޯލްޑިވްސް ކުންފުނީގެ މެނޭޖްމެންޓްގެ ދަށުންނެވެ. އެއީ ސަނީ ސުއިޓް އިންގެ ނަމުގައި ވާދަކުރާ ޓީމަކާއި ސަނީ ޓްރީޓް ކެފޭގެ ނަމުގައި ވާދަކުރާ ޓީމެކެވެ.\nސަނީ ޓްރީޓް ކެފޭގެ ކޯޗަކީ އަހުމަދު ޝަރީފް (ކަފަ)އެވެ. ސަނީ ސުއިޓްސް އިންގެ ކޯޗަކީ މުހައްމަދު އިބްރާހިމް މަނިކެވެ. އެބޭފުޅާއަކީ ވެމްކޯގެ ޗެއާމަނެވެ.\nދެ ޓީމްގެ މެނޭޖްމަންޓުންވެސް ވަނީ މި މުބާރާތަށް ތައްޔާރުވުމުގެ ގޮތުން ޕްރެކްޓިސްތައް ބާއްވަން ފަށާފައެވެ. .މި ދެޓީމްގެ ތެރެއިން ސަނީ ޓްރީޓް ކެފޭގެ މެއިން ސްޕޮންސަރަކީ ކާލި އިންވެސްޓްމަންޓް އެވެ. ސަނީ ސުއިޓް އިންގެ މެއިން ސްޕޮންސަރަކީ "ވޮއިސް" އެވެ\nމިމުބާރާތް ކުރިއަށްދާނީ ވޮލީބޯލް އެސޯސިއޭޝަން އޮފް މޯލްޑިވްސްގެ އެހީތެރިކަމާއެކު، ފެޑެރޭޝަން އޮފް އިންޓަރނޭޝަނަލް ވޮލީބޯލް (އެފްއައިވީބީ) ގެ ޕާކްވޮލީ ޤަވާއިދާ އެއްގޮތަށެވެ. މި މުބާރާތުގެ މެޗްތަކުގެ ޚަބަރުތައް ވޮއިސްގެ ފަރާތުން ގެނެސްދޭނެއެވެ


ދިވެހި ސަފީރުންގެ މަހާސިންތާ 2017ހުޅުވުމުގެ ރަސްމިއްޔާތުގައި މިނިސްޓަރ އޮފް ފޮރިން އެފެއާޒް ދެއްކެވި ވާހަކަފުޅު - MFA\nދިވެހި ސަފީރުންގެ މަހާސިންތާ 2017ހުޅުވުމުގެ ރަސްމިއްޔާތުގައި މިނިސްޓަރ އޮފް ފޮރިން އެފެއާޒް ދެއްކެވި ވާހަކަފުޅު\nލިޔުނީ: އެޕްރީލް 25 2017\nމާތްﷲ ސުބުހާނަހޫ ވަތަޢާލާއަށް ހަމްދުކުރަން. ރަސޫލުﷲ ސައްލަﷲ އަލައިހިވަސައްލަމަށް ސަލަވާތާއި ސަލާމް ލެއްވުން އެދި ދުއާކުރަން. އަދި މި ޞަލަވާތުގައި އެކަލޭގެފާނުގެ އާލުންނާއި އަސްހާބުން ޝާމިލްކުރަން.\nދިވެހިރާއްޖޭގެ އިއްޒަތްތެރި ރައީސުލްޖުމްހޫރިއްޔާ ޢަބްދުﷲ ޔާމީން އަބްދުލްޤައްޔޫމް،\nދުނިޔޭގެ އެކި ކަންކޮޅުތަކުގައި ތިއްބަވާ ދިވެހި ސަފީރުން،\nދިވެހި ޚާރިޖިއްޔާގެ ހީވާގި މުއައްޒަފުން،\nދިވެހި ސަފީރުންގެ މަހާސިންތާ އިފްތިތާހްކުރުމުގެ ރަސްމިއްޔާތަށް ވަރަށް ހޫނު މަރުހަބާއެއް ދަންނަވަން!\nމިއަދު އަޅުގަނޑުގެ އެންމެ އިސް ވާޖިބެއްގެ ގޮތުގައި ދެކެނީ، މި ހަފްލާ ޝަރަފުވެރި ކޮށްދެއްވައި ދިވެހި ސަފީރުންގެ އަހަރީ މަހާސިންތާ ހުޅުއްވައިދެއްވުމަށް ވަޑައިގެން ދެއްވިކަމަށްޓަކައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމަށް ޝުކުރު ދެންނެވުން. މިއީ މި މަހާސިންތާގެ ބައިވެރިންނަށާއި ދިވެހި ޚާރިޖިއްޔާއަށް ލިބުނު ވަރަށް ބޮޑު ޝަރަފެއް. އަދި މި ދާއިރާއަށް މަނިކުފާނު ދެއްވާ އަހައްމިއްޔަތުކަމުގެ ފުރިހަމަ ރަމްޒެއް.\nހަމަ މިނޭވާގައި، މިނިސްޓަރ އޮފް ޓުއަރިޒަމް މޫސާ ޒަމީރަށާއި ފަތުރުވެރިކަމުގެ ދާއިރާގެ ބޭފުޅުންނަށް ޝުކުރު ދަންނަވަން. މިފަދަ ބޮޑު މަހާސިންތާއެއް އަޅުގަނޑުމެންނަށް މި ބޭއްވުނީ މިނިސްޓަރު ޒަމީރާއި ފަތުރުވެރިކަމުގެ ދާއިރާގެ ވަރަށް ބޮޑު އެހީތެރިކަމެއް މިކަމަށް ލިބިގެން.\nހަމައެއާއެކު، ދުނިޔޭގެ ތަފާތު ކަންކޮޅުތަކުން މި މަހާސިންތާގައި ބައިވެރިވެވަޑައިގަތުމަށް ވަޑައިގެންދެއްވި އަޅުގަނޑުމެންގެ ހީވާގި ސަފީރުންނަށް މަރުހަބާ ދަންނަވަން. މި ބައްދަލުވުމަކީ އަޅުގަނޑުމެން ބޭނުންވާފަދަ ނަތީޖާ ނެރެވޭނެ ބައްދަލުވުމަކަށް ވެގެން ދިއުމަކީ އަޅުގަނޑުމެން އެންމެންގެވެސް އުންމީދު.\nއިއްޒަތްތެރި ރައީސް، ހާޟިރުވެވަޑައިގެން ތިއްބެވި އެންމެހާ ބޭފުޅުން،\nބައިނަލްއަގްވާމީ މަސްރަހުގައި ދިވެހިރާއްޖެ ދަތުރުކުރާނެ މިސްރާބު ކަނޑައަޅުއްވާނީ ރައީސުލްޖުމުހޫރިއްޔާ.\nއަދި އެ މިސްރާބަށް ދަތުރުކުރުމުގައި ދިވެހިރާއްޖެ ގެންގުޅޭނެ މަގުޗާޓު ކުރައްސަވައިދެއްވާނީވެސް ރައީސުލްޖުމުހޫރިއްޔާ.\nއެއީ ގާނޫނު އަސާސީން ރައީސުލްޖުމުހޫރިއްޔާއާ މަތިކޮށްފައިވާ ވަރަށްމަތިވެރި މަސްްއޫލިއްޔަތެއް.\nއާދެ. ރާއްޖޭގެ ޚާރިޖީ ސިޔާސަތުގެ ލަނދުދަނޑިތަކާއި، ގެންގުޅޭނެ ސްޓެރެޓެޖީޒް ތައް، ރައީސް ޔާމީން ވަނީ 2014 ޖެނުއަރީމަހު އިއުލާނު ކުރައްވާފައި. އެއީ ދިވެހިރާއްޖޭގެ ފުދުންތެރިކަން އިތުރުކޮށް، ދިވެހިންނަކީ ފަޚުރުވެރި ބަޔަކަށް ހަދައިދިނުމަށް ރޭވިފައިވާ ސިޔާސަތެއް. އެ ސިޔާސަތު އިއުލާނުކުރެއްވުމުގެ ހަފުލާގައި ވާހަކަފުޅުދައްކަވަމުން ރައީސުލްޖުމްހޫރިއްޔާ ފާހަގަކުރައްވާފައިވޭ...\n"މިނިވަން ޚާރިޖީ ސިޔާސަތެއް، މިއަދުގެ ދުނިޔޭގައި ހިންގޭނީ އިޤްތިޞާދީ ގޮތުން ފުދުންތެރި ބަޔަކަށް އަޅުގަނޑުމެން ވެގެން. އަމިއްލަ ކަންތައްތައް އަމިއްލައަށް ނިންމުމުގެ ބާރު ލިބިގެން. ހަމައެއާއެކު، ރާއްޖޭގެ އިޤްތިޞާދު ކުރިއެރުވުމަށާއި، ދިވެހީންނަށް ވަޒީފާގެ އިތުރު ފުރުޞަތުތައް ހޯދައިދިނުމަށާއި، މިކަންކަމަށް މަގުފަހިކޮށްދީގެން. ރާއްޖެއަށް ބޭރުގެ އެހީތައް ލިބޭނެގޮތަށް މަގު ތަނަވަސްވެގެން."\nމިއަދުވެސް ދިވެހި ޚާރިޖިއްޔާއިން މަސައްކަތްކުރަމުން މިދަނީ އެދުވަހު ރައީސުލްޖުމްހޫރިއްޔާ އެދެއްވި އިރުޝާދު ބަލައިގަނެ، ދިވެހި ޤައުމަކީ ފުދުންތެރި، ދިވެހިންނަކީ ފުދުންތެރި، ފަޚުރުވެރި ބަޔަކަށް ހެދުމަށް ނިޔަތް ގަނެގެން.\nއެ އަޒުމުގެ މަތީގައި. މިއަދު މިފެށޭ މަހާސިންތާގެ ތީމަކީ "ޕްރޮމޯޓިން ޑެސްޓިނޭޝަން މޯލްޑިވްސް". އާދެ. މަންޒިލެއްގެ ގޮތުގައި ދިވެހިރާއްޖެ ކުރިއެރުވުން. މިހެން ކަނޑައަޅާފައިވަނީވެސް މި ސަބަބަށްޓަކައި.\nފަތުރުވެރިކަމުގެ މަންޒިލެއްގެ ގޮތުގައި، އަދި އިންވެސްޓްމަންޓުގެ މަންޒިލެއްގެ ގޮތުގައި ރާއްޖެ ޕްރޮމޯޓް ކުރުމަށް އިތުރަށް މަސައްކަތް ކުރަންޖެހޭ.\nމި ރާއްޖެއަކީ ފަތުރުވެރިކަމުގެ ދާއިރާއާއި އިޤްތިޞާދީ އަދި އުމްރާނީ ތަފާތު ކަންކަމަށް އިންވެސްޓް ކުރާ ފަރާތްތަކުގެ މަންޒިލެއްގެ ގޮތުގައި ކުރިއަރުވުމުގެ މުހިންމުކަން ބޮޑު.\nސަރުކާރުގެ މިސިޔާސަތުގެ ދަށުން ދިވެހި ސަފީރުންނާއި، ސަފީރު އޮފީހާއި، މުޅި ޚާރިޖިއްޔާ މިކަންކަމަށް އިސްކަންދީ ޚާރިޖިއްޔާގެ މަސައްކަތްތައް އެގޮތުގެމަތިން އަޅުގަނޑުމެން ބައްޓަންކުރާންއެބަޖެހޭ. އެމްބަސީތަކުން ކުރަމުންދާ 'ކޮންވެންޝަނަލް' މަސައްކަތްތަކުގެ އިތުރުން 'ކޮމާޝަލް ޑިޕްލޮމެސީ' ގެ މަސައްކަތްތަކަށް އިސްކަންދީގެން އިތުރު ހަރަކާތްތައް ހިންގަން މަގުފަހިކޮށް އެގޮތުގެ މަތީން ވަސީލަތްތައް ހަމަޖެއްސުމުގެ މުހިންމުކަން ބޮޑު.\nދިވެހި ޚާރިޖިއްޔާގެ މަސައްކަތް ފުޅާކޮށް ތަރައްގީކޮށް އިތުރު ގޮންޖެހުންތަކާ ކުރިމަތިލާންޖެހޭ މިދަނޑިވަޅުގައި ތަނުގެ ހިންގުމާއި މުވައްޒަފުންގެ ފެންވަރުވެސް މަތިކުރަން އެބަޖެހޭ. އެހެންކަމުން، ޕްރޮފެޝަނަލް ޑިޕްލޮމެޓުން ތަމްރީން ކުރުމަށް ޚާއްސަ ސަމާލުކަމެއްދީގެން މިހާރު މަސައްކަތްތަކެއްވަނީ ފެށިފައި. މިމަސައްކަތަށް ރައީސުލްޖުމްހޫރިއްޔާވަނީ ފޮރިން ސާރވިސް އިންސްޓިޓުޓްގެ ނަމުގައި މަރުކަޒެއް މިހާރު ގާއިމުކުރައްވާފައި. މީގެ އިތުރުން، ޑިޕްލޮމެޓިކް ސާރވިސް ގެ ނަމުގައި ވަކި ސާރވިސްއެއް ގާއިމުކުރުމަށްޓަކައި ފޮރިން ސާރިވިސްއާބެހޭ ބިލެއް ފަރުމާކުރެވި އެބިލު މިހާރުވަނީ މަޖިލީހަށް ހުށަހެޅިފައި. އިރާދަކުރެއްވިއްޔާ މާލަސްތަކެއްނުވެ އެބިލު މަޖިލީހުން ފާސްވެ ގާނޫނަކަށް ވެގެންދާނެ.\nވޭތުވެދިޔަ3އަހަރުތެރޭގައި ޚަރިޖިއްޔާއިންވަނީ ކުރިއެރުން ތަކެއް ހޯދިފައި. ޤައުމުތަކާއެކު އޮންނަ ދޭދޭ ގުޅުން އިތުރަށް ވަރުގަދަ ކުރުމަށްޓަކައި، ތަފާތު ގައުމުތަކާއެކު ޕާޓްނަޝިޕްތަކެއްވަނީ ގާއިމު ކުރެވިފައި. ދުނިޔޭގެ ކުދި ގައުމުތަކުގެ މެދުގައި ލީޑަޝިޕް ދައުރެއް އަދާކުރަން ފެށިފައި، އާދެ، ދިވެހިރާއްޖެއަކީ މިއަދު 44 ގައުމު ހިމެނޭ އެސޯސިއޭޝަން އޮފް ސްމޯލް އައިލަންޑް ސްޓޭޓްސް ގެ ރިޔާސަތު ބަލަހައްޓާ ގައުމެއް. އަދި މި މަގާމަށް އިތުރު2އަހަރަށް މިހާރުވަނީ ހޮވިފައި. މިއީ ދިވެހިރާއްޖެއިން ކުރަމުންދާ މަސައްކަތް ބަލައިގަންނަކަމުގެ ހެއްކެއް.\nމީގެ އިތުރުން، އދ. ހިއުމަން ރައިޓްސް ކައުންސިލްގެ މެންބަރުކަންވެސް ދިވެހިރާއްޖެއިންވަނީ ފުރިހަމަކޮށްފައި. އަދި އދ ގައި ދިވެހިރާއްޖޭގެ ބައިވެރިވުން އިތުރުކޮށް ރާއްޖެއާއި ކުދި ގައުމުތައް ބައިނަލްއަގްވާމީ މައިދާންގައި މިހާރަށްވުރެއް ފުރިހަމައަށް ތަމްސީލުކުރުމަށްޓަަކައި އދ ސަލާމަތީ މަޖިލީހުގެ ނޮން-ޕާރމަނަންޓް ސީޓަކަށް މިހާރުވަނީ ކުރިމަތިލާފަ.\nމިފުރުސަތުގައި، ރާއްޖޭގެ ޚާރިޖީ ސިޔާސަތު ހިންގުމުގައި ރައިސޫލްޖުމްހޫރިއްޔާ ދެއްވަމުން ގެންދަވާ ލަފަޔާއި އިރުޝާދަށް ދިވެހި ޚާރިޖިއްޔާގެ ނަމުގައި އިޚްލާސްތެރި ޝުކުރެއް ދަންނަވަން.\nއަދި، ދިވެހިރާއްޖޭގެ ރީތިނަން ދަމަހައްޓައި ދިވެހިރާއްޖޭ ޕްރޮމޯޓްކުރައްވައި، ރާއްޖެއާބެހޭ ސައްހަ މައްލޫމާތު އެކިފަރާތްތަކަށް ފޯރުކޮށްދެއްވުމަށް ދިވެހި ސަފީރުންނަށާއި ޚާރިޖިއްޔާގެ އެންމެހާ ބެފުޅުންނަށްވެސް ޝުކުރު ދަންނަވަން.\nމިއަދު އަޅުގަނޑުމެންނަށް އާދެވިފައިވާ ހިސާބަށް ބަލައި، އަޅުގަނޑުމެން އެބަޖެހޭ، އާ ހިތްވަރަކާއެކު، އާ އަޒުމަކާއެކު މަސައްކަތްކޮށް، ދިވެހިން ދެކޭ ހުވަފެންތަކާއި އަދި ދެކެން ބޭނުންވާ ހުވަފެންތައްވެސް، ހަގީގަތަށް ހެދުމަށް، ރާއްޖޭން ބޭރުން ލިބެންހުރި ފުރުސަތުތައް އިތުރުކޮށް އެ ފުރުސަތުތަކުގެ ބޭނުން އެންމެ އެދެވޭގޮތުގައި ހިފަން. އެ ފުރުސަތުތަކުގެ ބޭނުން އެންމެ ފުރިހަމަގޮތުގައި ހިފޭނީ، ބޭރާ ގުޅުން ބާއްވަވާ ހުރިހާ އިދާރާތަކުން އެއް އަމާޒަކަށް ދަތުރުކޮށްގެން.\nރައީސުލްޖުމުހޫރިއްޔާ އެކުލަވާލައްވައި، އިއުލާނުކުރައްވާފައިވާ އެމަނިކުފާނުގެ ޚާރިޖީ ސިޔާސަތުގައި ކަނޑައަޅުއްވާފައިވާ ލަނޑުދަނޑިތައް ހާސިލުކުރުމަށް އެއްމެން އެއް އަޒުމެއްގައި މަސައްކަތް ކޮށްގެން.\nމިއަދުގެ މަހާސިންތާގެ ބޭނުމަކީ ރާއްޖެއިން ބޭރުގައި ތިއްބަވާ ދިވެހި ސަފީރުން އެކުރައްވަމުންގެންދަވާ މަސައްކަތަށް އިތުރު ހިއްވަރެއް ލުމުގެ ގޮތުން، މިހާރު އަޅުގަނޑުމެން ކުރަމުންދާ މަސައްކަތްތަކާ ގުޅޭ މައުލޫމާތު ދިނުން. ޓޫރިޒަމް އާއި އިގްތިސާދީ އެކި އެކި ސިނާއަތްތަކުގައި ރާއްޖޭގައި އިންވެސްޓް ކުރަން ޝައުގުވެރިވާ ފަރާތްތަކަށް ހުޅުވާލެވިފައިވާ ފުރުޞަތުތައް ބުނެދިނުން. ސަފީރުން ކުރައްވަމުން ގެންދަވާ މަސައްކަތްތަކުގައި ދިމާވާ ގޮންޖެހުންތަކާބެހޭގޮތުން މަޟްވަރާކޮށް އެކަންކަމުގައި ހޯދެން އޮތް ހައްލުތަކަކީ ކޮބައިކަން ބެލުން. އަދި، ކުތިމަގުގައި ކުރެވިދާނެ ކަންތައްތައް ދެނެގަތުން.\nމިއަދާއި މާދަމާ ކުރިއަށް މިދާ ބައްދަލުވުމުގެ ސަބަބުން އަޅުގަނޑުމެންގެ މަސައްކަތަށް އިތުރު ޖޯޝެއް ލިބިގެންދާނެކަމަށް އަޅުގަނޑު ޔަގީންކުރަން. އަޅުގަނޑުމެންގެ މަސައްކަތަށް ކާމިޔާބު މިންވަރު ކޮށްދެއްވުން އެދި މާތްﷲ ހަޟްރަތުގައި ދުޢާ ދަންނަވަން.


SunOnline: IOIG ah dheveyne kamah dhuvahakuves hieh nukuran: Dheema\nއައިއޯއައިޖީއަށް ދެވޭނެ ކަމަށް ދުވަހަކު ވެސް ހިއެއް ނުކުރަން: ދީމާ\nޢަބްދުﷲ އައިމަން 07 May 2020, 15:47\nމިދިޔަ އަހަރު މޮރޮޝަސްގައި ބޭއްވި އިންޑިއަން އޯޝަން އައިލެންޑް ގޭމްސް (އައިއޯއައިޖީ) އިން ވިދާލި ރާއްޖޭގެ ޒުވާން ޓީޓީ ކުޅުންތެރިޔަ ފާތިމަތު ދީމާ އަލީއަށް، ކުރިން އެ މުބާރާތަށް ދެވޭނެ ކަމަށް ހީވެސް ނުކުރާ ކަމަށް އޭނާ ބުނެފި އެވެ.\nވޭތުވެ ދިޔަ އަހަރުގެ އައިއޯއައިޖީ އަކީ ބައިނަލް އަގުވާމީ ގޭމްސްއެއްގައި ރާއްޖެއިން އެންމެ ބޮޑު ކާމިޔާބީއެއް ހޯދި މުބާރާތެވެ. އެ ގޭމްސްގައި ރާއްޖެއިން ވަނީ ޓާގެޓު ޖަހައިގެން ދިޔަ 15 މެޑަލް ހޯދައިފަ އެވެ. އޭގެ ތެރޭން ވެސް އެންމެ ގިނަ މެޑަލް ހޯދީ ޓޭބަލް ޓެނިހުންނެވެ. ޓީޓީގެ ސިންގަލްސް، ޑަބަލްސް އަދި ޓީމް އިވެންޓުން ވެސް ރާއްޖެ ރަން މެޑަލް ހޯދި އިރު އެންމެ މުހިއްމު ދައުރެއް އަދާކުރި އެއް ކުޅުންތެރިއަކީ މުޅި އެ ގޭމްސްގައި ވެސް ވާދަ ކުރި އެންމެ ހަގު އެތުލީޓު ކަމަށްވާ ދީމާ އެވެ.\nއެކަމަކު އުމުރުން އެންމެ 13 އަހަރު ދީމާ އެ މުބާރާތަށް ދާން ކުރި މަސައްކަތަކީ އާދައިގެ މަސައްކަތެއް ނޫނެވެ. އޭނާ އެންމެ ކުޑައިރުން ފަށައިގެން ވެސް އެފަދަ ބޮޑު މުބާރާތަކަށް ހުރީ އަމާޒު ޖަހައިގެންނެވެ. އެކަމަކު އައިއޯއައިޖީއަށް ދެވޭނެ ކަމަށް މީގެ ކުރިން އޭނާ ގަބޫލެއް ވެސް ނުކުރެ އެވެ.\n"ވަރަށް ކުރިން ވެސް އައިއޯއައިޖީއަށް ތައްޔާރުވެގެން ހުރީ، އެއީ ވަރަށް ކުޑައިރުން ސުރެއް ވެސް އަޑުއިވޭ ގޭމްސްއަކަށް ވާތީ. ހީނުކުރަން ދުވަހަކުވެސް އޭއްޗަށް [އައިއޯއައިޖީއަށް] ދެވޭނެއޭ ވެސް،" އޮލިމްޕިކް ކޮމިޓީގެ ސެކްރެޓަރީ ޖެނެރަލް އަހުމަދު މަރުޒޫގު (މަރޭ) "އިންސްޓަގްރަމް" މެދުވެރިކޮށް ކުރިއަށްގެންދާ "ޗެޓް ވިތު ޗެމްޕިއަންސް" ލައިވްގައި ވާހަކަދައްކަމުން ދީމާ ބުންޏެވެ.\nދީމާ ބުނީ މުބާރާތުން ކާމިޔާބު ހޯދުމަކީ އިއްތިފާގެއް ނޫން ކަމަށެވެ. އެއީ ކުޑައިރުން ފެށިގެން އެއް އަމާޒެއްގައި ކުރި މަސައްކަތުގެ ނަތީޖާ ކަމަށް އޭނާ ބުންޏެވެ. އެގޮތުން މުބާރާތަށް ތައްޔާރުވުމަށް ޗައިނާއަށް ގޮސް ހާއްސަ ޓްރެއިނިންގްތަކެއް ކުރިއަށް ގެންދިޔަ ކަމަށް ދީމާ ބުންޏެވެ. އެ ޓްރެއިނިންގްތަކުގައި ދުވާލެއްގެ މައްޗަށް ހަތަރު، ފަސް ގަޑިއިރު ތަމްރީންތައް ހެދުމުގައި އުޅޭ ކަމަށް ދީމާ ބުންޏެވެ.\nއަދި ޕްރެކްޓިސް ނިންމާފައި އިތުރު އެއް ގަޑިއިރު މަޑުކުރާ ކަމަށާއި ހަގީގަތުކުގައި އެއް ގަޑިއިރު ފަރިތަކުރުންތައް ކުރިއަށް ގެންގޮސްގެން އެއްޗެހި ސިކުނޑިއަށް ނަގައި ނުގަނެވޭނެ ކަމަށް ދީމާ ބުންޏެވެ. އަދި ރާއްޖޭގެ ކުޅުންތެރިން ކުރި ނާރަނީ ވެސް ޕްރެކްޓިސް މަދުވާތީ ކަމުގައި ދެެކޭ ކަމަށް ދީމާ ބުންޏެވެ.\nދީމާ ބުނީ އައިއޯއައިޖޯގެ ކާމިޔާބަށްފަހު އޭނާގެ މިހާރުގެ ޓާގެޓަކީ އޮލިމްޕިކްސް ގޭމްސްއަށް ގޮސް ދިވެހިރާއްޖެ ފަޙުރުވެރި ކޮށްދިނުން ކަމަށެވެ.


ހެލްތުގެ އިސްބޭފުޅަކު ޖޭޕީއާ ގުޅިވަޑައިގެންފި\nހެލްތު މިނިސްޓްރީގެ ސީނިއާ ޕޮލިސީ އެގްޒެކެޓިވްގެ މަގާމުގައި ހުންނެވި އަބްދުލްހަމީދު އަބްދުލްސަމަދު އެ މަގާމުން އިސްތިއުފާ ދެއްވުމަށް ފަހު ޖުމްހޫރީ ޕާޓީ (ޖޭޕީ)އާ މިއަދު ގުޅިވަޑައިގެންފި އެވެ.\nޗެއާޕާސަންގެ ނައިބު މާލީއަށް އަހުމަދު އަބްދުﷲ\nއިއްޔެ އޮތް އެމްޑީޕީގެ ޗެއާޕާސަންގެ ނައިބު މާލީގެ މަގާމަށް މީހަކު ހޮވުމުގެ އިންތިހާބު ރައްޔިތުންގެ މަޖިލީހުގެ ކުރީގެ މެމްބަރު އަހުމަދު އަބްދުﷲ ކާމިޔާބުކުރައްވައިފި އެވެ.\nއެޑިއުކޭޝަނަށް އާ ސްޓޭޓް މިނިސްޓަރެއް\nއެޑިއުކޭޝަން މިނިސްޓްރީގެ ސްޓޭޓް މިނިސްޓަރަކަށް ބޭފުޅަކު އައްޔަންކުރައްވައިފި އެވެ.\nފޮރިން މިނިސްޓްރީގެ ސްޓޭޓް މިނިސްޓަރަކަށް ފަޒީލް ނަޖީބު\nފޮރިން މިނިސްޓްރީގެ ސްޓޭޓް މިނިސްޓަަރަކަށް، މޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ކުރީގެ ގަވަރުނަރު ޑރ. ފަޒީލް ނަޖީބު އައްޔަން ކުރައްވައިފި އެވެ.\nSeptember 13, 2017 19\nސްޓޭޓް މިނިސްޓަރު އަނީސް އިސްތިއުފާ ދެއްވައިފި\nއިކޮނޮމިކް މިނިސްޓްރީގެ ސްޓޭޓް މިނިސްޓަރު އަދި ވެރިކަން ކުރާ ޕާޓީ، ޕީޕީއެމްގެ ކޯލިޝަންގައި ހިމެނޭ އެމްޑީއޭގެ ކައުންސިލް މުހައްމަދު އަނީސް (ތަރި އަނީސް) އިސްތިއުފާ ދެއްވައިފި އެވެ.\nAugust 15, 2017 35\nމައުމޫންގެ ބަހުގެ ހޫނު ހަމަލާތަކެއް ޒަމީރަށް ދެއްވައިފި\nޓޫރިޒަމް މިނިސްޓަރު މޫސާ ޒަމީރު ސިޔާސީ ގޮތުން ނިކަމެތިވި ދުވަހު އޭނާ އަށް އެންމެ ބޮޑަށް އެހީތެރިވެވަޑައިގަތީ، އެމަނިކުފާނު ކަމަށް ވިދާޅުވެ ކުރީގެ ރައީސް މައުމޫން އަބްދުލް ގައްޔޫމް، ޒަމީރަށް ރޭ ބަހުގެ ހޫނު ހަމަލާތަކެއް ދެއްވައިފި އެވެ.\nAugust 13, 2017 38\nސްރީ ލަންކާގައި ހުންނަވާ ދިވެހި ސަފީރު ޒާހިޔާ ޒަރީރު މަގާމުން ވަކިކުރާ ގޮތަށް ސަރުކާރުން ނިންމައިފި އެވެ.\nއަންހެނުން އިސް މަގާމުތައް އަދާކުރުން ދީނީ ގޮތުން އަދި ގާނޫނީ ގޮތުން ވެސް މަނާ ނުކުރާ ކަމަށާއި ދިވެހި އަންހެނުން ވަނީ ގާބިލްކަން ސާބިތުކޮށްދީފައި ކަމަށް ހެލްތް މިނިސްޓްރީގެ ސްޓޭޓް މިނިސްޓަރު ދުންޔާ މައުމޫން މިއަދު ވިދާޅުވެއްޖެ އެވެ.\nJuly 09, 2017 90\nއިލްހާމްގެ ހަތަރު ކޮއްކޮ މަގާމުން ވަކިކޮށްފި\nވެރިކަން ކުރާ ޕީޕީއެމުން މިއަދު ވަކިވި، ދަނގެތި ދާއިރާގެ މެމްބަރު އިލްހާމް އަހުމަދުގެ ހަތަރު ކޮއްކޮ ސަރުކާރުގެ މަގާމުތަކުން ވަކިކޮށްފި އެވެ.\nސަރުކާރުގެ ތަފާތު ސިޔާސީ މަގާމުތައް ފުރުއްވުމަށް ފަހު، މިހާރު ހަވާލުވެފައިވާ މަސައްކަތަކީ އޭނާއާ އެންމެ އެކަށީގެންވާ ދާއިރާ ކަމަށް ސްޓެލްކޯގެ މެނޭޖިން ޑިރެކްޓަރު އަހުމަދު ޒުހޫރު އިއްޔެ ވިދާޅުވެއްޖެ އެވެ.\nމޯލްޑިވްސް އިމިގްރޭޝަންގެ ޑެޕިއުޓީ ކޮންޓްރޯލަރު އަބްދުﷲ އަލްގީން އެ މަގާމުން ވަކިކުރައްވައި އެންވަޔަރުމެންޓް މިނިސްޓަރުގެ ނައިބަކަށް މިއަދު އައްޔަން ކުރައްވައިފި އެވެ.\nJune 04, 2017 21\nޝުކޫރަށް ސްޓޭޓް މިނިސްޓަރުކަން ދީފި\nސްޓެލްކޯގެ ކުރީގެ މެނޭޖިން ޑިރެކްޓަރު އަބްދުއްޝުކޫރު އަބްދުﷲ، އެންވަޔަރުމެންޓް މިނިސްޓްރީގެ ސްޓޭޓް މިނިސްޓަރަކަށް، ރައީސް އަބްދުﷲ ޔާމީން މިއަދު އައްޔަންކުރައްވައިފި އެވެ.\nJune 04, 2017 82\nސްޓެލްކޯގެ އެމްޑީއަކަށް މިނިސްޓަރު ޒުހޫރު އައްޔަންކޮށްފި\nސްޓެލްކޯގެ މެނޭޖިން ޑިރެކްޓަރު އަބްދުއްޝުކޫރު އަބްދުﷲ ވަކިކުރެއްވުމަށްފަހު، ރައީސް އޮފީހުގެ މިނިސްޓަރު އަދި އިކޮނޮމިކް ކައުންސިލްގެ ޗެއާ އަހުމަދު ޒުހޫރު އެ މަގާމަށް މިއަދު...


Sheesha Ah Thehthirees Aharu: Bodethi Discount Thah Libey Aharee Promotion Fashaifi - Vaguthu\nޝީޝާއަށް ތެއްތިރީސް އަހަރު: ބޮޑެތި ޑިސްކައުންޓްތައް ލިބޭ އަހަރީ ޕްރޮމޯޝަން ފަށައިފި\nޝީޝާގެ މައި އައުޓްލެޓް\nރާއްޖޭގައި އެންމެ ފުޅާދާއިރާއެއްގައި ހޮންޑާ ބްރޭންޑްގެ ސައިކަލުގެ ވިިޔަފާރި ކުރަމުން އަންނަ ޝީޝާއަށް 33 އަހަރު ފުރުމުގެ މުނާސަބަތުގައި "ތެއްތިރީސް"ގެ ނަމުގައި ހާއްސަ ޕްރޮމޯޝަނެއް ފަށައިފިއެވެ.\n1987 ވަނަ އަހަރު ވުޖޫދުވި ޝީޝާއަކީ، ރާއްޖޭގެ ބޮޑެތި ހުރިހާ އަތޮޅަކަށް ސައިކަލުގެ ވިޔަފާރިފުޅާކޮށް، އެންމެ ގާތުން އެންމެ ފަހުގެ ސައިކަލުތައް ކަސްޓަމަރުންނަށް ފޯރުކޮށްދެމުންދާ ރާއްޖޭގެ އެންމެ ދުވަސްވީ އަދި އިތުބާރު ހުރި އޮޓޯމޯބައިލްސް ކުންފުންޏެވެ. އެެހެންކަމުން އެ ކުންފުނި ވެފައިވަނީ އެތައް ބައެއްގެ މަގުބޫލުކަން ހޯދާފައިވާ ކުންފުންޏަކަށެވެ. ރާއްޖޭގެ އެންމެ އުތުރުން ފެށިގެން އެންމެ ދެކުނާއި ހަމައަށް ޝީޝާގެ އައުޓްލެޓްތައް ހުޅުވާފައިވާއިރު، މިތަންތަނުން ހޮންޑާ ބްރޭންޑްގެ އެންމެ ފަހުގެ ސައިކަލު ތަކާއި، އެ ސައިކަލުތަކާއި ގުޅުން ހުރި ތަކެތި ލިބެން ހުންނާނެ އެވެ.\nޝީޝާގައި އެންމެ ފަހުގެ ސައިކަލުތައް ލިބެން ހުންނާނެ\nޝީޝާ އިން ބުނީ، އަހަރީ ދުވަހާއި ދިމާކޮށް ޝީޝާ އިން ފެށި ތެއްތިރީސް ޕްރޮމޯޝަންގެ ދަށުން އެ ކުންފުނީގެ އައުޓްލެޓްތަކުން ވިއްކާ ހުރިހާ ސައިކަލަކުން ބޮޑެތި ޑިސްކައުންޓް ލިބިގެން ދާނެ ކަމަށެވެ. މި ޕްރޮމޯޝަންގައި ފުލް ޕޭމަންޓް ދައްކައިގެން އަދި އިސްލާމިކް ބޭންކް މެދުވެރިކޮށް ނެގި ކަމުގައިވިޔަސް ބޮޑެތި ޑިސްކައުންޓް ލިބިގެން ދާނެ އެވެ.\nމި ޕްރޮމޯޝަންގައި ޝީޝާ އިންސްޓޯލްމެންޓްގެ ދަށުން ސައިކަލު ނަގާ ކަސްޓަމަރުންނަށް، ޑައުންޕޭމަންޓްގެ ގޮތުގައި ސައިކަލުގެ އަގުގެ 20 ޕަސެންޓް ދައްކާލުމުން އިންސްޓޯލްމެންޓް ޗާޖް ކުޑަވެގެން ދާނެ ކަމަށް ޝީޝާ އިން ބުންޏެވެ. އެހެންކަމުން ޖުމްލަ އަގުން ވަރަށް ބޮޑުއެއްޗެއް ސޭވް ވެގެން ދާނެ އެވެ.\nޝީޝާއަށް 33 އަހަރު ފުރުނުއިރު، މިއީ ރާއްޖޭގައި ހުރި ހަމައެކަނި ހޮންޑާގެ އޮތޮރައިޒް ޑިސްޓްރިބިއުޓަރ\nޝީޝާގެ އައުޓްލެޓްތަކުގައި މިވަގުތު ހުރި ސައިކަލުތަކަށް ބަލާއިރު، ސްކޫޕީ ކްލަބް12، ސްކޫޕީއައި ޕްރެސްޓީޖް، އެއާބްލޭޑް 2020، އެއާބްލޭޑް 2019، ޒޫމާއެކްސް، ވޭވް110އައި، ވޭވް125އައި ހިމެނެއެވެ.\nޝީޝާ އިން ބުނީ މި ޕްރޮމޯޝަންގެ މުއްދަތުގައި ވޭވް110އައި، ވޭވް125އައި ނަގަން ބޭނުންވާ ކަސްޓަމަރުންނަށް ހާއްސަ އާ އިންސްޓޯލްމެންޓް ޕްލޭނެއް ތައާރަފްކޮށްފައިވާ ކަމަށެވެ. އެގޮތުން މިހާރު 36 މަހަށް ބަހާލައިގެން އިންސްޓޯލްމެންޓަށް ސައިކަލު ނެގޭ ގޮތަށް އޮތް އޮތުން، ފަސް އަހަރު ދުވަހަށް ބަހާލައިގެން އިންސްޓޯލްމެންޓްއަށް ފައިސާ ދެއްްކޭ ގޮތަށް ވަނީ ބަދަލުކޮށްފައެވެ.\nޝީޝާއިން ސައިކަލުގެ އިތުރުން، ގުޅުން ހުރި އިތުރު ޕްރޮޑަކްޓްތައްވެސް ލިބޭނެ\nގިނަބައެއްގެ މަގްބޫލުކަން ހޯދާފައިވާ ޝީޝާގެ މި ޕްރޮމޯޝަން ޑިސެމްބަރު މަހުގެ ނިޔަލަށް ކުރިއަށް ދާނެ އެވެ.\nޝީޝާގެ އައުޓްލެޓްތައް ހިންގަމުންދާ ރަށްތަކުގެ ތެރޭގައި މާޅެ ހުޅުމާލެ، ހދ.ކުޅުދުއްފުށި، އައްޑޫ ސިޓީ، ފުވައްމުލަކު ސިޓީގެ އިތުރުން ގދ. ތިނަދޫ، ގއ. ވިލިނގިލި، ލ.ގަން ހިމެނެއެެވެ.\nޝީޝާއަކީ ރާއްޖޭގެ ހޮންޑާ ބްރޭންޑްގެ ހަމައެކަނި އޮތޮރައިޒް ޑިސްޓްރިބިއުޓަރެވެ.


Kulhudhuffushi kulhi hihki mahsala Civil court ah nubeleyne: Hukum\nހދ. ކުޅުދުއްފުށީގައި އެއާޕޯޓް އެޅުމަށް އެ ރަށުގެ އުތުރު ކޮޅުގައި އޮންނަ ބޮޑު ކުޅީގެ ބައެއް އަޅަންޖެހޭ ފިޔަވަޅުތައް ނާޅާ ހިއްކަމުންދަނިކޮށް އޭރު އެކަން ހުއްޓުވުމަށް ސިވިލް ކޯޓަށް ހުށަހެޅި މައްސަލަ އެ ކޯޓަށް ނުބެލޭނެ ކަމަށް މިއަދު ހުކުމްކޮށްފި އެވެ.\nކުޅުދުއްފުށީ ކުޅި ހިމާޔަތްކުރަން ވަކާލާތުކުރާ އިކޯކެއާއިން ސިވިލް ކޯޓަށް މައްސަލަ ވެއްދީ ކުޅުދުއްފުށީ އެއާޕޯޓުގެ މަޝްރޫއު ކުރިއަށް ގެންދިއުމާއި ގުޅޭގޮތުން އެންވަޔަރަންމަންޓް މިނިސްޓްރީން ދޫކޮށްފައިވާ އެންވަޔަރަމެންޓަލް ޑެސިޝަން ސްޓޭޓްމަންޓްގައި ބަޔާންކޮށްފައިވާ ޝަރުތުތައް ފުރިހަމަ ނުކޮށް، އެއާޕޯޓު ތަރައްގީ ކުރުމުގެ މަސައްކަތް ފަށައިފައިވާތީ ކަމަށް ބުނެ އެވެ.\nއެ މައްސަލަ ކޯޓުގައި އޮތްވާ އެ ބިން ހިއްކައި، ރަންވޭ ވެސް ވަނީ އަޅާފަ އެވެ. އަދި އެ އެއާޕޯޓް ރައީސް އަބްދުﷲ ޔާމީން ވަނީ ރިޔާސީ އިންތިހާބަށް އެއް ދުވަހަށްވެފައިވަނިކޮށް ހުޅުވައިވެސް ދެއްވާފަ އެވެ. ނަމަވެސް މިހާތަނަށް އެއާޕޯޓްގެ އޮޕަރޭޝަން ނުފެށެ އެވެ.\nސިވިލް ކޯޓަށް އެ މައްސަލަ ބެލުމުގެ އިހްތިސޯސް ނެތް ކަމަށް މިއަދު އެ ކޯޓުން ހުކުމްކުރިިއިރު އެ މައްސަލާގައި މީގެކުރިން ޖަވާބުދާރީވަމުން ދައުލަތުން ވެސް ވަނީ އެކަން ފާހަގަކޮށްފަ އެވެ. ދައުލަތުގެ ޖަވާބުގައިވާ ގޮތުން އެ މައްސަލަ ބެލުމުގެ އިހްތިސޯސް އޮތީ ކުޅުދުއްފުށީ މެޖިސްޓްރޭޓް ކޯޓަށެވެ. މީގެކުރިން ކުޅުދުއްފުށީ ކޯޓަށް އަމިއްލަ މީހަކު އެ މައްސަލަ ހުށަހެޅި އެވެ. ނަމަވެސް ދައުވާ ފޯމް ފުރިހަމަ ނުވާ ކަމަށް ބުނެ އެ މައްސަލަ އެ ކޯޓުން ބޭރުކޮށްލި އެވެ.\nމިއަދު އިއްވި ހުކުމްގައި ބުނެފައިވާ ގޮތުގައި، ކުޅުދުއްފުށީ އެއާޕޯޓް މަޝްރޫއުއާ ގުޅޭ ގޮތުން އެންވާރަމެންޓް މިނިސްޓްރީން ދޫކޮށްފައިވާ އެންވާރަމެންޓަލް ޑިސިޝަން ސްޓޭޓްމެންޓަކީ ކުޅުދުއްފުށީ ބިމަކާ ގުޅޭ ގޮތުން ފުރިހަމަ ކުރަންޖެހޭ ކަންތައްތަކެއް ހިމެނޭ ރިޕޯޓެއް ކަމަށާއި ބިމާ ގުޅޭ އެ ބާވަތުގެ މައްސަލަތައް ބެލުމުގެ އިހްތިސޯސް އޮންނަނީ އެ ބިމެއް އޮންނަ ރަށެއްގެ މެޖިސްޓްރޭޓް ކޯޓަށެވެ. އެކަން ކޯޓުތަކުގެ ގާނޫނަށް ބެލުމުން ސާފުވާ ކަމަށް ހުކުމްގައިވެ އެވެ.\nސިވިލް ކޯޓުން އެގޮތަށް ހުކުމް ކޮށްފައިވާތީ އިކޯކެއާއިން ވަނީ އެ މައްސަލަ ހައިކޯޓުގައި އިސްތިއުނާފު ކުރުމަށް ނިންމާފަ އެވެ.\nއިކޯކެއާއިން ސިވިލް ކޯޓުގައި އެދުނީ ތިމާވެއްޓަށް އަސަރުފޯރާނެ މިންވަރު ބަޔާންކުރާ ރިޕޯޓުގައި ފާހަގަކޮށްފައިވާ ފިޔަވަޅުތައް އެޅުމަށް އެންވަޔަރަންމަންޓް މިނިސްޓްރީގެ މައްޗަށް އަމުރު ކޮށްދިނުމަށެވެ. އަދި، މައްސަލާގައި ހުކުމެއް އިއްވެންދެން އެއާޕޯޓު ޑިވެލޮޕްމަންޓް ޕްރޮޖެކްޓްއާ ގުޅިގެން އެ ޕްރޮޖެކްޓް ހިންގުމަށް ހަމަޖެހިފައިވާ ތަނާއި ސަރަހައްދުގައި އެއްވެސް މަސައްކަތެއް ނުކުރުމަށް އެންވަޔަރަންމަންޓް މިނިސްޓްރީ އާއި އެ މަސައްކަތުގައި ޝާމިލުވާ އެންމެހާ ފަރާތްތަކަށް އެންގުމުގެ އަމުރެއް ނެރެދިނުމަށެވެ.\nކުޅުދުއްފުށީގައި އެއާޕޯޓް އެޅުމަށް ހިއްކީ ދެ ސަރަހައްދެކެވެ. އެއީ މޫދުގެ ސަރަހައްދަކާއި ކުޅީގެ ސަރަހައްދެކެވެ. ޖުމްލަ 15 ހެކްޓަރު ހިއްކާފައިވާއިރު، އެއީ ކުޅިން ނުވަ ހެކްޓަރު ބިމާއި މޫދުން ހަ ހެކްޓަރު ބިމެވެ. އެ ކުޅި ހިއްކާތީ ގިނަ ބަޔަކު ކަންބޮޑުވުން ފާޅުކުރި އެވެ. ބައެއް ސިޔާސީ ލީޑަރުން ވެސް އެކަމާ ދެކޮޅަށް އަޑު އުފުއްލެވި އެވެ. ނަމަވެސް އޭރުގެ ސަރުކާރުން ބުނެފައިވަނީ ތަރައްގީ ރައްޔިތުން ބޭނުންވާ ކަމަށާއި ތަރައްގީ ނުހުއްޓުވޭނެ ކަމަށެވެ. ކުޅި އެއްކޮށް ނުހިއްކާނެ ކަމަށާއި ހިއްކާނީ ކުޅީގެ 30 ޕަސެންޓް ކަމަށް ވެސް ބުނެފައިވެ އެވެ.\nކުޅުދުއްފުށި އީޕީއޭ ޑޮމެސްޓިކް އެއާޕޯޓް


Ijuthimaaee akhulaagiyaathuge sifathah! | Hurihaa.mv\nއިޖުތިމާއީ އަހުލާގިއްޔާތުގެ ސިފަތައް!\nPublished on 06 May 2022, 08:50\nމުލަ ރޯދަ ދުވަހު މާލޭގެ މިސްކިތެއްގައި ބަޔަކު ނަމާދުކުރަނީ. ފޮޓޯ: އަބްދުﷲ އަބީދު | ހުރިހާ\nއިސްލާމްދީނަކީ މަތިވެރި އަޚްލާޤުގެ ދީނެވެ. އިސްލާމްދީނަކީ ތެދުވެރިކަމާއި އަމާނާތްތެރިކަމުގެ ދީނެވެ. އިސްލާމީ މުޖުތަމަޢެއްގައި ހުރިހައި މަތިވެރި އަޚްލާޤީ ސިފަތައް ފެންނަން ހުންނަން ވާނެއެވެ. ނިފާޤުކަމުގެ ހުތުރު ސިފަތަކުން އެއްކިބާވެފައިވާ މުޖުތަމަޢަކަށް އެ މުޖުތަމަޢު ވުން ލާޒިމެވެ.\nނަބިއްޔާ صلى الله عليه وسلم ވަނީ ނިފާޤުކަމުގެ ސިފަތަކަކީ ކޮބައިކަން ބަޔާންކޮށްދެއްވައި އެކަމުން ދުރުވުމަށް މުއުމިނުންނަށް ބާރުއަޅުއްވައި ވަޞިއްޔަތް ކުރައްވާފައެވެ. މުނާފިޤުންގެ ސިފަތަކުގެ ތެރޭގައި އެންމެ ފާޅުކަން ބޮޑު ސިފަތަކަކީ ދޮގު ހެދުމާއި، އަމާނާތަށް ޚިޔާނާތްތެރިވުމާއި، ވަޢުދާ ޚިލާފުވުމެވެ.\nތެދުވެރިކަމާއި، އަމާނާތްތެރިކަމާއި އަދި ވަޢުދަށް ކަމޭހިތުމަކީ އިޖުތިމާޢީ އަޚްލާޤިއްޔާތުގެ އެންމެ މުހިއްމު ރުކުންތައް ކަމަށް ވެސް ބުނެވިދާނެއެވެ. މި ދެންނެވި ސިފަތަކާ ބެހޭގޮތުން އައިސްފައިވާ އާޔަތްތަކާއި ވާރިދުވެފައިވާ ޙަދީޘްފުޅުތައް ގިނަގުނައެވެ.\nދޮގު ހެދުމުގެ ނުބައިކަމާއި އެއީ މުއުމިނެއްގެ ގައިގައި ހުރެގެން ވާނޭ ސިފައެއް ނޫން ކަން ވަރަށް ރަނގަޅަށް ބަޔާންކުރައްވާފައިވެއެވެ. ތެދުވެރިވުމުގެ މާތްކަމާއި، ތެދުވެރިންގެ މަތިވެރިކަން ބަޔާންކުރައްވާފައިވެއެވެ. އަދި ޚިޔާނާތްތެރިކަމުގެ ނުބައިކަމާއި އަމާނާތްތައް އޭގެ އަހުލުވެރިންނާ ހަވާލުކުރުމުގެ މުހިއްމު ކަމާއި، ޤިޔާމަތުގެ ޢަލާމާތުގެ ތެރޭގައި އަމާނާތް އޭގެ އަހުލުވެރިން ނޫން މީހުންނާ ހަވާލު ކުރެވިގެން ދިޔުން ހިމަނުއްވާފައިވެއެވެ. ވަޢުދާއި ޢަހުދަށް ވަފާތެރިވުމުގެ މަތިވެރިކަމާއި ޢަދުއްވުންނާ މެދު ވެސް އެ ސިފަތައް ދަމަހައްޓައި ޢަދުލުވެރިވުމަށް އަމުރުކުރައްވާފައިވެއެވެ.\nނަމަވެސް މިއަދު އަޅުގަނޑުމެންގެ މުޖުތަމަޢުން މިއާ އިދިކޮޅު މަންޒަރުތަކެއް ފެނިގެން ދާ ކަމީ ނިހާޔަތަށް ހިތާމަ ހުރި ކަމެކެވެ. މުޖުތަމަޢުން ފެނިގެން ދަނީ މަކަރާއި ހީލަތާއި އޮޅުވާލުމެވެ. ނުއުފުއްލޭވަރުގެ އަމާނާތްތަކާ ހަވާލުވުމާއި ހަވާލުކުރުމެވެ. ޚިޔާނާތްތެރިވުމެވެ. ދޮގު ހެދުމެވެ. މީސްތަކުންގެ މުދާ ނުޙައްޤުން ކެއުމެވެ. މީސްތަކުންގެ އަބުރާއި ޢިއްޒަތް ނަގައިލުމެވެ. މީހުންގެ މަސް ރޮލައި ކެއުމެވެ.\nސުވާލަކީ، މިއީ އިސްލާމީ މުޖުތަމަޢެއްގައި މިކަން އޮންނަން ޖެހޭ ގޮތްތޯއެވެ؟ އަޅުގަނޑުމެންގެ ތެދުވެރިކަން ކޮބައިތޯއެވެ؟ އަޅުގަނޑުމެން މާތް ﷲ އަށް ބިރުވެތިވާން ޖެހޭ ޖެހުން ކޮބައިތޯއެވެ؟ އަޅުގަނޑުމެން އާޚިރަތަށް އީމާން ވާ ވުން ކޮބައިތޯއެވެ؟ އާޚިރަތެއް ނެތީތޯއެވެ؟ ކަލަކު ވޮޑިގެން ނުވަނީތޯއެވެ؟ ހެޔޮގޮތާއި ނުބައިގޮތް ދީނުގައި ބަޔާންވެފައި ނުވަނީތޯއެވެ؟ އަޅުގަނޑުމެން މަރު ނުވާނީތޯއެވެ؟ އަޅުގަނޑުމެންގެ ވިސްނުން މާއްދިއްޔަތަށް ގޮސް ހުސްވާން ވީ ކީއްވެތޯއެވެ؟ މާއްދިއްޔަތަކީ ފަނާނުވާނެ އެއްޗަކީތޯއެވެ؟\nމި ހުރީ ހައްތަހާ ވެސް ސުވާލުތަކެވެ. އަޅުގަނޑުމެންގެ އަމިއްލަ ނަފްސުތަކާ ކުރަން ޖެހޭ ސުވާލުތަކެކެވެ. އަމިއްލަ ނަފްސު މުރާޖަޢާކުރަންވީއެވެ. ޣާފިލުކަމުގެ ނިދިން ހޭލަންވީއެވެ. އަޅުގަނޑުމެންނަށް ދެވެނީ ނުބައި މަގަކުންކަން ދަނެގަންނަންވީއެވެ. މާތް ﷲ މަތިން ހަނދުމަކުރަން ޖެހޭ މިންވަރަށް ހަނދުމަ ނުކުރެވެނީ ކަން ޤަބޫލުކުރަން ވެއްޖެއެވެ. ބިރުވެތިވާން ވީ މިންވަރަށް ބިރުވެތި ނުވެވެނީ ކަން ދަންނަން ވެއްޖެއެވެ.\nނިފާޤުކަމުގެ ސިފައިން މުޖުތަމަޢު ދުރުކުރަން ޖެހެއެވެ. އީމާންކަމުގެ ރީތި ސިފަތަކުން މުޖުތަމަޢު ޒީނަތްތެރިކުރަން ޖެހެއެވެ. އިޖުތިމާޢީ އަޚްލާޤިއްޔާތުގެ މަތިވެރި ސިފަތައް ޤާއިމުވެފައި ހުރި މުޖުތަމަޢެއް ޤާއިމު ކުރެވޭނީ އެންމެން އެކުގައި މަސައްކަތްކޮށްގެން ކަން ކަށަވަރެވެ.\nމި ލިޔުމަކީ 20 އޮގަސްޓު 2021 ގައި ނެރުނު ދީނުގެމަގު މަޖައްލާގެ 33 ވަނަ ޢަދަދަށް ލިޔެފައިވާ ލިޔުމެކެވެ.\nރިޕޯޓް އިސްލާމް ދީން


Flat thah kuda kamah bune dhakkaa vaahaka akee dhogeh: Muizzu | Mihaaru\nކުރީގެ މިނިސްޓަރު މުއިއްޒު: ހިޔާ މަޝްރޫއުގެ ފްލެޓްތައް ކުޑަ ކަމަށް ބުނެ ދައްކާ ވާހަކަތައް އޭނާ ދޮގު ކުރެއްވި -- މިހާރު ފޮޓޯ/ހުސެން ވަހީދު\nފްލެޓުތައް ކުޑަ ކަމަށް ބުނާ ވާހަކައަކީ ދޮގެއް: މުއިއްޒު\n24 ޖޫން 2020 - 21:12 50 comments\nހުޅުމާލޭގެ ދެވަނަ ފިޔަވަހީގައި އިމާރާތް ކުރަމުން އަންނަ 7،000 ފްލެޓު ހަވާލު ނުކުރެވި މި ސަރުކާރަށް ފާޑުކިޔުން އަމާޒުވެފައި ވަނިކޮށް، ރައީސް އިބްރާހިިމް މުހައްމަދު ސޯލިހް އިއްޔެ ވަނީ އެ ތަންތަނުގެ ޖާގަ ކުޑަ ކަމަށާއި އެއީ ގިނަ ބަޔަކަށް ނޫޅެވޭނެެ ވިދާޅުވެ، އެ މަޝްރޫއަށް ފާޑު ވިދާޅުވެފަ އެވެ.\nއިދިކޮޅު ކޯލިޝަނުން މިއަދު ބޭއްވި ނޫސްވެރިންގެ ބައްދަލުވުމުގައި، ހިޔާ މަޝްރޫއު ހިންގެވުމުގައި އޭރު އިސްކޮށް ހުންނެވި، ޔާމީންގެ ސަރުކާރުގެ ހައުސިން މިނިސްޓަރު މުއިއްޒު ވިދާޅުވީ، ފްލެޓްތަކާ ބެހޭގޮތުން މި ސަރުކާރުން ވާހަކަ ދައްކަނީ ކަންކަން އޮޅުވާލައިގެން ކަމަށެވެ. އެ ތަންތަނުގެ ޖާގަ ކުޑަ ކަމަށް ރައީސް އިބްރާހިމް މުހައްމަދު ސޯލިހް ވިދާޅުވިޔަސް، ހިޔާ މަޝްރޫއުގެ ފްލެޓްތަކަކީ އެމްޑީޕީގެ ވެރިކަމުގައި ހުޅުމާލޭގައި އިމާރާތް ކުރި ފްލެޓްތަކަށް ވުުރެ ޖާގައިގެ ގޮތުން ތަނަވަސް ތަންތަން ކަމަށް އޭނާ ވިދާޅުވި އެވެ.\nމުއިއްޒު ވިދާޅުވި ގޮތުގައި، ރައީސް އިބްރާހިމް މުހައްމަދު ސޯލިހުގެ ސަރުކާރުން އުޅެނީ އެކި ބަހަނާތައް ދެއްކުމުގަ އެވެ.\n"މި ފްލެޓުތަކުގައި 572 އަކަފޫޓު އިންނާނެ، ދެ ކޮޓަރި އާއި ދެ ފާހާނާ އާއި ސިޓިންރޫމާއި ބަދިގެއާ އެކު. ކުރީގެ ރައީސް މުހައްމަދު ނަޝީދުގެ ސަރުކާރުގައި އަޅަން ފަށާފައި، ވަހީދުގެ ސަރުކާރުގައި ހަވާލު ކުރެވުނު 1،000 ފްލެޓުތަކެއް ހުންނާނެ. އެ ތަންތަނުގެ ސައިޒު ނިސްބަތުން ކުޑަވާނެ މި ތަންތަނަށް ވުރެ ވެެސް." އޭނާ ވިދާޅުވި އެވެ.\nމުއިއްޒު ވިދާޅުވީ ފްލެޓްތައް ހަވާލު ކުރުން ލަސް ކުރަމުން ދިއުމުގެ ސަބަބުން އެތައް ހާސް ބައެއްގެ ހައްގު ގެއްލެމުންދާ ކަމަށާއި އެކަމާ ދެކޮޅަށް އިހްތިޖާޖު ކުރަން ވެސް މިހާރު ނުކުންނަން ޖެހޭ ކަމަށެވެ. އެ ފްލެޓްތައް ދޫކުރެވޭނީ އެއްކޮށް ނުނިންމައި، ކަމަށް ސަރުކާރުން މިހާރު ބުންޏަސް ޔާމީންގެ ވެރިކަމުގައި އެ ތަންތަން ދޫކުރަން ނިންމާފައި އޮތީ ހުރިހާ ކަމެއް ނިންމައިި އަދި މިހާރަށް ވުރެ ކުޑަ އަގުތަކެއް ކަމަށް މުއިއްޒު ވިދާޅުވި އެވެ.\n"އަޅުގަނޑުމެން ކަންބޮޑުވޭ މިހާ ދެރަކޮށް ރައްޔިތުންނާ ދޭތެރޭގައި ކަންތައް ކުރައްވާތީ. އޭގެ ސަބަބުން ރައީސް ޔާމީނާ ދޭތެރޭގައި ނަފްރަތު އުފެދޭނެ ކަމަށް ހީކުރެއްވިޔަސް އަޅުގަނޑު ހިތުން އެކަމެއް ނުވާނެ،" މުއިއްޒު ވިދާޅުވި އެވެ.\nހިޔާ މަޝްރޫއުގެ ފްލެޓްތައް އަދިވެސް ހަވާލު ނުކުރެވި އޮތީ ކުރީގެ ސަރުކާރުން އެ ތަންތަން ދޭން ނިންމީ އިންސާފުވެރިކޮށްތޯ ބެލުމަށް ކަމަށް މި ސަރުކާރުން ބުނެފައިވެ އެވެ. އެ މަސައްކަތް އަންނަ މަހު ނިންމައި، މި އަހަރު ނިމުމުގެ ކުރިން ފްލެޓްތައް ހަވާލު ކުރާނެ ކަމަށް ސަރުކާރުން ބުނެފައިވެ އެވެ.\nއިތުރު ލިޔުންތައް ބޯހިޔާވަހިކަން ފްލެޓް ރައީސް އިބްރާހިމް މުހައްމަދު ސޯލިހް ކުރީގެ މިނިސްޓަރު ޑރ. މުހައްމަދު މުއިއްޒު ހިޔާ މަޝްރޫއު ހުޅުމާލެ ހުޅުމާލެ ހައުސިން ހުޅުމާލޭ ދެ ވަނަ ފިޔަވަހި އިދިކޮޅު ފަރާތްތައް ޕީޕީއެމް ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު


Helicopter akaai aircraft eh Rajje ah hadhiya kuraane kamuge yageen kan India in dheedi: Minister\nހެލިކަޕްޓަރަކާއި އެއާކްރާފްޓެއް ހަދިޔާ ކުރާނެކަމުގެ ޔަގީންކަން އިންޑިއާއިންދީފި: މިނިސްޓަރު\nރާއްޖޭގެ ޑިފެންސް މިނިސްޓަރާއި އިންޑިއާގެ ޑިފެންސް މިނިސްޓަރު އިއްޔެ ބައްދަލުކުރައްވަނީ\nއިންޑިއާ ސަރުކާރުން ރާއްޖެއަށް ހެލިކަޕްޓަރަކާއި ފިކްސްޓް ވިންގް އެއާކްރާފްޓެއް ހަދިޔާ ކުރަން ވައުދުވެފައިވާ ކަމަށް ޑިފެންސް މިނިސްޓަރު އާދަމް ޝަރީފް އުމަރު ވިދާޅުވެއްޖެ އެވެ.\nއިންޑިޔާއަށް ކުރައްވާ ރަސްމީ ދަތުރުފުުގެ ތެރޭގައި މިނިސްޓަރު، އެ މަނިކުފާނުގެ ފޭސްބުކް ޕޭޖްގައި ވިދާޅުވެފައި ވަނީ ހެލިކަޕްޓަރާއި އެއާކްރާފްޓެއް ރާއްޖެއަށް ހަދިޔާ ކުރަން އިންޑިއާގެ ޑިފެންސް މިނިސްޓަރު ޔަގީންކަން ދެއްވާފައިވާ ކަމަށެވެ. އަދި ވިދާޅުވީ، އިންޑިއާގެ ޑިފެންސް މިނިސްޓަރު މަނޯހަރު މި އަހަރުގެ ތެރޭގައި ރާއްޖެއަށް ޒިޔާރަތް ކުރައްވާނެ ކަަމަށެވެ.\nޑިފެންސް މިނިސްޓަރު އިންޑިއާއަށް މިހާރު ކުރައްވާ ދަތުރުފުޅަކީ ދެ ގައުމުގެ ގުޅުން އިތުރަށް ބަދަހިކުރުމާއި ބެހޭގޮތުން މަޝްވަރާކުރެއްވުމަށް ކުރައްވާ ދަތުރުފުޅެކެވެ. މި ދަތުރުފުޅުގައި އިންޑިއާގެ އަސްކަރިއްޔާގެ ބައެއް އިސްފަރާތްތަކާ ބައްދަލުކުރުމަށް ވަނީ ހަމަޖެހިފައެވެ.\nތިން ދުވަހުގެ މުއްދަތަށް އިންޑިއާއަށް ކުރައްވާ ރަސްމީ ދަތުރުފުޅުގައި ޑިފެންސް މިނިސްޓަރގެ އަރިހުގައި ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަހުމަދު ޝާހިދާއި ޑިފެންސް މިނިސްޓްރީގެ ޑިޕާރޓްމަންޓް އޮފް އިންޓަރނޭޝަނަލް ޑިފެންސް ކޯރޕަރޭޝަން އެންޑް ޕޮލިސީގެ ޕްރިންސިޕަލް ޑައިރެކްޓަރ ކާނަލް އަބްދުލް މަތީން ބައިވެރިވެލައްވައެވެ.\nއަސްކަރިއްޔާއަށް އަސްކަރީ މަތިންދާ ބޯޓްތަކެއް ގެންނަން ނިންމާފައިވާ ކަމަށާއި ކުރިޔަށް އޮތް ދެ އަހަރު ދުވަހުގެ ތެރޭގައި ފުރަތަމަ އަސްކަރީ މަތިންދާ ބޯޓް ގެންނާނެ ކަމަށް ޑިފެންސް މިނިސްޓަރު ކުރިން ވަނީ ވިދާޅުވެފައެވެ.\nއާދަމް ޝަރީފު އުމަރު އިންޑިއާ\nއިންޑިއާ ހެލިކޮޕްޓަރުތަކުގެ ބަދަލުގައި ބޭނުމީ އެއާކްރާފްޓެއް: މިނިސްޓަރު\nޕްރިންސިޕަލުންގެ އުސޫލު މަޖިލީހުން ބަލައިދޭން އެދިއްޖެ


Kudakamu Nugos Gina Iru Hurumun Vaagoiy Engeytha? - Vaguthu\nކުޑަކަމުނުގޮސް ގިނައިރު ހުރުމުން ވާގޮތް އެނގޭތަ؟\n10 މަސް ކުރިން ( ސެޕްޓެމްބަރު 13, 2018 )\nކުޑަކަމުދާން ބޭނުންވާ ވަގުތު ކުޑަކަމުނުގޮސް ގިނައިރު ހުރުމަކީ ވަރަށް ގިނަބައެއްގެ އާދައެކެވެ. އެހެން ނަމަވެސް މި އާދައިގެ ސަބަބުން، ހަށިގަނޑަށް އަރައިނުގަނެވޭ ވަރުގެ ނުރައްކާތެރި ގެއްލުންތަކެއް މެދުވެރިވާކަމާއި، އެ ގެއްލުންތައް ލިބޭ މިންވަރު އެނގެނީ މަދު ބަޔަކަށެވެ. މިކަމާއި ގުޅިގެން ދުނިޔޭގެ އެކި ކަންކޮޅުތަކުގައި ސިއްޙީ ތަޖުރިބާކާރުން ކުރިއަށްގެންދާ ދިރާސާތަކަށް ބަލާއިރު ކުޑަކަމުދާން ބޭނުންވާ ހިނދު ކުޑަކަމު ނުގޮސް ހުރުމަކީ ކޮށްގެންވާނެކަމެއް ނޫންކަން އެނގެއެވެ. އެއީ އަމިއްލަ ނަފްސަށް ކަނޑައެޅިގެން ދެވޭ ގެއްލުމެކެވެ.\nކުޑަކަމު ނުގޮސް ގިނަ ވަގުތުތަކެއް ވަންދެން ހުރުމުގެ ސަބަބުން އެންމެ ޢާންމުކޮށް ޖެހޭ މައްސަލަތަކަސް ބަލާއިރު އެކަމުގެ ސަބަބުން ކުޑަކަމުދާ ނިޒާމުގައި ޖަޒާސީމު އަށަގަތުމަށް މަގުފަހިވެގެންދެއެވެ. މިއީ އެންމެ މައިގަނޑު ގޮތެއްގައި މި ނިޒާމަށް ޖެހޭ ބަލިތަކުގެ އަސްލެވެ. މިގޮތަށް އަށަގަންނަ ޖަރާސީމު އިންފެކްޝަންތަކަށް ބަދަލުވެ އެކަމުގެ ވޭންއަޅަން ފަށާ ހިސާބުން އެކަމަށް ފަރުވާ ހޯދުންވެސް ފަސޭހަ ކަމަކަށް ނުވެއެވެ.\nހަމަ އެހެންމެ ކުޑަކަމު ނުގޮސް ގިނައިރު ހުރުމަކީ، ކުޑަކަމުދާން ބޭނުންވާ ހިނދު އެ ނިޒާމުން ސިކުނޑިއަށް ފޮނުވާ ސިގްނަލެއް އަމިއްލަ އިޚްތިޔާރާއި އެއްގޮތަށް ބަދަލުކޮށް ހަށިގަނޑުގެ ހިނގުންތަކާއި ދެކޮޅަށް ކުރެވޭ ކަމެކެވެ. އެހެންކަމުން ސިކުނޑިއަށް އެ ނިޒާމުން ފޮނުވާ ސިގްނަލް އަލުން އަނބުރާ ނިޒާމަށް ފޯރުވާ ހިސާބުން ކުޑަކަމުދާ ނިޒާމުގެ ދޮރު ބަންދުކޮށްލައެވެ. މިގޮތަށް ބައެއް މީހުނަށް ގިނައިރުތަކެއް ވަންދެން ހިފެހެއްޓުމުގެ ޤާބިލްކަން ލިބިގެންވީނަމަވެސް، އެކަމުން ދާއިމީ ގެއްލުންތަކެއް ކުރިމަތިކުރުވާކަމީ ދިރާސާތަކުން ހާމަވާ ކަމެކެވެ.\nކުޑަކަމުދާ ނިޒާމުގެ ދޮރު ބަންދުކޮށް އެގޮތުގައި ގިނައިރު ހުރުމުގެ ސަބަބުން ކުޑަކަމުދާން ބޭނުންވާ ހިނދު އެ ދޮރު ހުޅުވެންޖެހޭ މިންވަރަށް ނުހުޅުވޭގޮތް ދިމާވެއެވެ. މިމައްސލަ މިގޮތަށް ކުރިމަތިވަނީ ކުޑަކަމުދާ ނިޒާމުގެ ބައެއް މަސްތަކަށް ބާރުކޮށްފައި ހުންނަ ހުރުމަށް އެ ނިޒާމު ހޭނުމުންނެވެ. އަދި އެކަން ބަދަލު ކުރުމަކީ ފަސޭހަ ކަމަކަށްވެސް ފަހުން ނުވެއެވެ. އެހެންކަމުން މި މައްސަލަ ކުރިމަތިވުމުން ކުޑަކަމު ދެވުނުނަމަވެސް ވަކި މިންވަރަކަށް ކުޑަކަމުދާތަކެތި ބްލެޑާގެ ތެރޭގައި ހިފެހެއްޓިފައި ހުރެއެވެ.\nކުޑަކަމު ނުގޮސް ގިނައިރު ހުރުމުން ކިޑްނީގެ މައްސަލަތަކާއި ކުރިމަތިވުމަކީވެސް ޢާންމު ކަމެކެވެ. މިގޮތަށް ދިމާވަނީ ކުޑަކަމުދާ ތަކެތި ގިނައިރުވަންދެން ބްލެޑާގައި ފުރިބާރުވެފައި ހުރުމުން އެތަކެތީގައި ހުންނަ ޖަރާޒީމު ކިޑްނީއާއި ހަމައަށް ވާސިލުވުމުންނެވެ. ޢާންމުކޮށް އިންސާނުންގެ ބްލެޑާގައި 500 މިލިލީޓަރުގެ ޖާގައެއްވާއިރު އެ މިންވަރަށް ކުޑަކަމުދާތަކެތި އުފެދުމުން، ކުޑަކަމުދާން ބޭނުންވެއެވެ.\nކުޑަކަމު ނުގޮސް ގިނައިރު ހުރުމަކީ އެކަމުން ގެއްލުން ލިބޭކަމެއްކަން ބައެއް ފަރާތްތަކަށް ނޭނގޭއިރު، އެކަމުގެ ސަބަބުން އިތުރު ބޮޑު ބައްޔެއް ޖެހި ނުރައްކާތެރި ހާލަތެއް މެދުވެރިވުމުގެ ކުރިން އެކަން ދަތުމަކީ މުޙިންމު ކަމެކެވެ. ތިރީގައި މި ހިމަނާލަނީ ކުޑަކަމުދާ ނިޒާމަށް މައްސަލައެއް ކުރިމަތިވިމުން ފެނިދާނެ ބައެއް އަލާމާތްތަކެވެ.\n- ކުޑަކަމުދާއިރު ދިލަނެގުން އަދި ތަދުވުން\n- ކުޑަކަމުދާއިރު ލޭ ނުވަތަ ދޮސް ހުރުން\n- ކުޑަކަމުދާން ބޭނުންވިޔަސް ނުދެވުން\n- ކުޑަކަމުގޮސް ނިމޭއިރު ތަދެއް އިހްސާސްވުން\n- ދަށްބަނޑުކޮޅަށް ތަދުވުން، ނުވަތަ ދަށްބަނޑުގައި ރިހުން\n- ކުޑަކަމުދިއުން ކޮންޓްރޯލް ނުކުރެވުމާއެކު އަބަދު ތިކިޖެހިޖެހި ހުރުން\n- ކުޑަކަމުދާ ހޮޅިއަށް ތަދުވުން\n- ކުޑަކަމުދާ ތަކެތީގައި ނުބައިވަސްދުވުން ނުވަތަ ނުބައިވަސް ހުރުން\n- ގުރުދާ އާއި ދިމާއިން އުނަގަނޑުމަތީގައި ރިހުން ހުރުން\n- ގަދަޔަށް ހުންއައުމާޢެކު ހީކެރުވުން\nއިސްވެ ފާހަގަކުރެވުނު ކަންކަމަކީ ކުޑަކަމުދާ ނިޒާމުގެ ބައްޔަކުން ނޫން ނަމަވެސް ކުރިމަތިވެދާނެ ކަމެކެވެ. އެހެނަސް އެއިން އެއްވެސް އަލާމާތެއް ފެންނަ ހިނދު ލަސްނުކޮށް ޑޮކްޓަރެއް ނުވަތަ ޞިއްޙީ އެހީތެރިއެއްގެ ލަފާހޯދުމަކީ އެންމެ އިސްކަންދޭންވީ ކަންތަކެވެ. ހަމަ އެހެންމެ ކުޑަކަމުދާ ނިޒާމްގައި މައްސަލައެއް ހުރިކަމުގެ އެއްވެސް އަލާމާތެއް ފާހަގަކުރެވިއްޖެނަމަ އަމިއްލައަށް ދެވިދާނެ ފަރުވާތައް އަވަހަށް ފެށުން މުހިއްމެވެ. އެގޮތުން ގިނައިން ފެންބުއިމަށްފަހު އަވަސް އަވަހަށް ކުޑަކަމުދިއުމަކީވެސް އޮތް ޙައްލެކެވެ.\nމިއޮތީވެސް ހިކޭނެ ގޮތެއް!\nޗޮކުލެޓް ކައިގެންވެސް ސިއްޙީ ބަލިތަކުންވެސް ސަލާމަތް ވެދާނެ\nޑިޕްރެޝަންގެ ބައެއް އަލާމާތްތައް\nސެޕްޓެމްބަރު 15, 2018 13:58


ކުރު ވާހަކަ: ގަސް ކަނޑާ ކޯރާޑީ\nއަބޫ ޔުމްނާ October 23, 2019 19:37:04\nތުރުކީ މުޙާވިރާއެއްގެ މާނައިގައިވެއެވެ. "ކޯރާޑިން ގަސްތައް ކަނޑައި ޖަންގަލި ހާވިޔާ ކުރަމުންދާއިރު ވެސް ޖަންގަލީގެ ގަސްތައް ކޯރާޑިއަށް ވޯޓުދެމުންގެންދިޔައީ ކޯރާޑިގެ މޮޅުކަމުންނާއި އޭގެ މުށް ލަކުޑީން ހަދައިފައިވާތީ ކޯރާޑިއަކީ އެމީހުންގެތެރޭގައި ހިމެނޭ، އެމީހުންގެ މީހެއްކަމުގައި ވިސްނައިދީފައިވާތީއެވެ."\nއަޅުގަނޑު މި ލިޔާ ޢަލީ ނަސީމުގެ ވާހަކަޔާ މި މުޙާވިރާއާ ގުޅުމެއްވާތީ އެ މުޙާވިރާގެ މާނަ ލިޔެލާހިތްވީއެވެ. ދެން ވާހަކައާއިގެން ކުރިޔަށްދާނަމެވެ.\nޢަލީއަކީ އަތަމަނަހުރާގެ ދެމަފިރިންނަށް ލިބިފައިވާ ދަރިއެކެވެ. ދެމަފިރީންނަކީ ވެސް މުސްލިމުން ކަމުގައިވާތީ ދަރިފުޅަށްވެސް ދިނީ މުސްލިމް ނަމެކެވެ. ޢަލީ ނަސީމެވެ. ޢަލީ ނަސީމަކީ ވެސް މޮޅު ކުއްޖަކަށް ހެދުމުގެ އުއްމީދުގައި ޢަލީގެ ވަރަށް ޅަފަތުގައި އަވައްޓެރި ކަރަޔަކަށް ކިޔަވަން ފޮނުވިއެވެ. ޢަލީގެ ހިތުގައި އިސްލާމީ ތައުޙީދުގެ ބިންގާ ވެސް އަޅައި ނުދީއެވެ. ވަރަށް ނަސޭޙަތްދީފައެވެ. ނަމަވެސް އެ ނަސޭހަތުގެ އަސަރު ޢަލީގެ ކަންފަތުގައި ހުރީ ކުޑަ ދުވަސްކޮޅަކުއެވެ.\nޢަލީ ކިޔަވަންދިޔައީ ނަޞާރާއިން ހިންގާ ސްކޫލަކަށެވެ. އެ ތާނގައި މުސްލިމު ދަރިވަރެއް ވެސް ނޫޅެއެވެ. އިސްލާމީ ކުލައެއް ވެސް އެ ސްކޫލަކު ނެތެވެ. ކިޔަވައިދެނީ ދުނިޔަވީ ޢިލްމުތަކާއި އެ މީހުންގެ ދީނީ ތަޢުލީމެވެ. ނަޞާރާއިންނަކީ ކިޔަވައިދިނުމުމުގައި މޮޅު ބަޔެކެވެ. މީހުންގެ ސިކުނޑީތަކަށް ވެރިވާން ކުޅަދާނަ ބަޔެކެވެ. އަދި ވަސީލަތްތަކަށް ބަލާއިރު ވެސް އަތަމަނަހުރާއަށްވުރެ އެތައް ގުނަނެއް އެ ކަރައިގައިވަނީ ކުރިއަރައިފައެވެ. އެހެންކަމުން އެ މީހުންގެ އުޅުމާއި ވައްޓަފާޅިއަށް އަލީ ނަސީމުގެ ހިތް ލެނބޭކަށް މާ ގިނަ ދުވަހެއް ނުވިއެވެ. އެމީހުންގެ ދީނީ ތަޢުލީމުގެ ސަބަބުން އިސްލާމީ ތަޢުލީމުން ލިބިފައި ހުރި މަދު މަޢުލޫމާތު ފޮހެވެގެން ހިނގައްޖެއެވެ. އަދި ރަސްމީ ގޮތުން ފައްޅިއެއްގައި ނަޞީރާ ދީން ގަބޫލުކޮށް ފައްޅީގެ ޕޯޕްގެ އަތުގައި ބޮސްދީފިއެވެ.\nއަލީ ނަސީމުވީ އޭނާގެ އާ ދީނަށް ވަރަށް ވަފާތެރި ކުއްޖަކަށެވެ. ނަތީޖާއެއްގެ ގޮތުން ފައްޅިތަކުގެ "އަޅުވެރީންނާ" މިލި ރަޙުމަތްތެރިކަން ބަދަހިކޮށްފިއެވެ. ފައްޅިތަކުގެ ޖަމުޢިއްޔާއެއްގެ މެންބަރަކަށްވެ އެ ޖަމުޢިއްޔާގައި ޙަރަކާތްތެރި މެންބަރަކަށް ވެއްޖެއެވެ. ޖަލްސާތަކުގައި ވާހަކަދައްކައި ޢަމަލީ ގޮތުން އެ މީހުންގެ ކަންކަމުގައި ބައިވެރިވެގެން އުޅެން ފަށައިފިއެވެ. މިކަންކަމުގެ ސަބަބުން ނަޞާރާއިން ވަރަށް ގަޔާވާ ކުއްޖަކަށް ޢަލީ ނަސީމުވެއްޖެއެވެ. އެ މީހުންގެ ދުރުރާސްތާ މަޤުޞަދު ޙާޞިލުކުރެވޭނޭ ވަސީލަތެއް ކަމުގައި އެ މީހުން ޢަލީ ނަސީމު ބަލައިގެންފިއެވެ. މި ކަންކަމުގެ ފައްޅިތަކުގެ އެހީތެރިކަމާއެކު އެ ކަރައިގެ ރައްޔިތުކަމާއި ޕާސްޕޯޓު ވެސް އޭނާއަށް ހިބަކޮށްދީފިއެވެ. މި ކަންކަން މިހެން ހިނގާ ކަމެއް އަލީ ނަސީމުގެ މައިން ބަފައިންނަށް ރޭކައި ވެސް ނުލައެވެ. އެ ކަރައިގައި އޭނަޔާ މެދު ހިނގަމުންދާ ކަންކަން އޭނާގެ މައިންފައިންނަށް ނުވެސް އަންގައެވެ. އަދި އެ ކަރައިގެ ރައްޔިތުކަން ލިބުނު ކަމާއި ދެ ޤައުމުގެ ޕާސްޕޯޓު ލިބުނު ކަމެއް ވެސް ނާންގައެވެ.\nޢަލީއާ މެދު ހިނގަމުން މިއަންނަ ލާދީނީ ކަންކަން މައިން ބަފައިންނަށް ނުވަތަ އޭނާގެ ރައްޓެއްސަކަށް އަދި އަތަމަނަހުރާގެ އެއްވެސް މީހަކަށް ވެސް އެންގުމަކީ ރަނގަޅުކަމެއް ނޫންކަމަށް އޭނާއަށް ފައްޅިތަކުގެ އެކުވެރީން ވަނީ އަންގައިދީފައެވެ. ޢަލީ ނަސީމަށް ވެސް އެކަން ގަބޫލުކުރެވުނީ އެކަންކަން މައިންބަފައިންނަށް އަންގައިފި ނަމަ، ހިތްހަމަ ނުޖެހޭނެކަން އެނގޭތީއެވެ. މި ގޮތުގައި ދުވަސްތައް ވޭތުކުރަމުން ގޮސް ދުނިޔެވީ ކޮންމެވެސް ދާއިރާއަކުން ފުރަތަމަ ޑިގްރީ ވެސް އޭނާ ޙާޞިލުކޮށްފިއެވެ. އަތަމަނަހުރާގައި ޔުނިވަރސިޓިއެއް ކޮލެޖެއް ނުހުންނާތީ ފުރަތަމަ ޑިގްރީއަކީ ވެސް އެ ރާއްޖޭގައި ވަރަށް މަތީ އެއްޗެއް ކަމުގައިވެއެވެ.\nދުވަސްތަކަކަށް ފަހު، ޢަލީ ނަސީމު "ކިޔެވި އެއްޗެއް ކިޔަވައިގެން" ރާއްޖެ އަތުވެއްޖެއެވެ. އަތަމަނަހުރާގެ މީހުންނަށް އެއީ ހަމަ މުސްލިމް ދެ މަފިރިއެއްގެ މުސްލިމު ދަރިއެކެވެ. ވާނީ ވެސް އެހެންތާއެވެ. ނަމާދުކުރާން ވުޟޫކުރާން ނޭނގުނަސް ވުޟޫނުކޮށް ވުޟޫކުރިކަމަށް ހަދައިގެން ބައެއް ފަހަރު މިސްކިތަށް ވެސް އަރައެވެ. އަރައި މީހުން ހަދާ ގޮތްގޮތް ހަދައި ބައެއް ފަހަރު ނަމާދުކުރާކަމަށް ދައްކައެވެ. ހުރިހާ ނަމާދެއްވެސް ގޭގައި ކުރާ ކަމަށް ވެސް ރައްޓެހިން ގާތުގައި ބުނެއެވެ.\nޢަލީ ނަސީމުގެ ސާދާކަމާއި މީހުންނާ މިލިގެން އުޅޭލެއް ބޮޑުކަމުން މީހުންނަށް ވަރަށް ގަޔާވާ މީހަކަށް ވެއްޖެއެވެ. އަދި އޭނާގެ ހުންނަ ޒަމާނީ ވިސްނުމުގެ ސަބަބުން މީނާއަކީ އޭނާގެ އެކުވެރީން މާ ގަޔާވާ މީހަކަށް ވެއްޖެއެވެ. އޭނާގެ ނަޞްރާނިއްޔަތު ހާމަނުކުރާތީ އެންމެންވެސް އޭނާގެ ދީނާ މެދު މީހުން ޝައްކުރާނެ ތަނެއް ވެސް ނޯންނާނެތާއެވެ.\nޢަލީ ދިރިއުޅުމަށް މާ ބޮޑު މަސައްކަތެއް ނުކުރެއެވެ. ކުރާހާ ވެސް ކަމަކީ ރައްޓެހިންނާއެކު މަޖާކުރުމެވެ. ދުވަހަކު ވެސް ތަނެއްގައި ވަޒީފާއެއް އަދާކޮށްފައި ނުވާތީ ކަމެއް ކުރާކަށް ނުވެސް އެނގޭނެތާއެވެ. ނަމަވެސް އޭނާ ބޭނުން ކޮންމެ ކަމަކަށް ޚަރަދުކޮށްފިއެވެ. މިހެން އުޅުމުގެ ތެރޭގައި އަތަމަނަހުރާގެ ތަނަވަސް މީހެއްގެ ދަރިޔަކާ އަލީ ނަސީމު ކައިވެނިވެސް ކޮށްފިއެވެ. އެހެންކަމުން އޭނާގެ ތަނަވަސްކަމާ ދޭތެރޭ މީހުން ޝައްކުކުރާނެ ޖާގައެއްވެސް ނެތެވެ. އަނެއްކޮޅުން ޢަލީ ނަސީމުގެ މައިން ބަފައިންނަކީ ވެސް މެދުމިނެއްގެ ތަނަވަސްކަމުގައި އުޅޭ ބަޔަކަށް ވާތީ މައިން ބަފައިންނާ މެދު ވެސް އޭނާ ވިސްނާކަށް ނުޖެހެއެވެ.\nޢަލީ ނަސީމުގެ އަންހެނުންގެ ގެޔަށް ދިރިއުޅުން ބަދަލުކުރި ފަހުން އެހެން މީހުންނަށް ސިއްރުން އޭނާ ނަޞާރާ ދީނަށް އަޅުކަންކުރާނޭ ތަންކޮޅެއް ކޮޓަރިތެރޭގައި ހަދައިލައިފިއެވެ. އަންހެނުންނަކީ ވެސް މާ ދީނީ މީހަކަށް ނުވާތީ މިބާވަތުގެ ކަންކަމަކާ އަޅައެއް ނުލައެވެ. ޢަލީ ނަސީމުގެ މަޤުޞަދަކީ އަތަމަނަހުރާގެ ރައްޔިތުންނަކީ މިނިވަންކަމާއެކު ނަޞާރާ ދީނަށް އުޅެވޭނެ ބައެއް ކަމުގައި ހެދުންކަމެއް ޢަލީގެ އަންހެނުންނަކަށް ނުވެސް އަންގައެވެ.\nޢަލީ ދުވަސް ދުވަސްކޮޅުން އޭނާ ކިޔަވަން އުޅުނު ރާއްޖެއަށް ދަތުރުކުރެއެވެ. އެއީ އަތަމަނަހުރާގައި އޭނާގެ ދީން ފެތުރުމުގެ ކަންކަން ހިނގާ ނުހިނގާ ގޮތް އޮޅުން ފިލުވައިދީ އެކަމަށް ލަފާ ހޯދުމެވެ. އަދި މިކަމަށްޓަކައި ޚަރަދުކުރާނޭ ފައިސާ ހޯދުމެވެ. ޢަލީ ނަސީމަކީ ނަޞާރާއިންގެ މަޤްޞަދު ޙާޞިލުކުރާން ލިބިފައިވާ ވަރަށް އަގުހުރި އެޖެންޓަކަށް ވާތީ އޭނާ ބޭނުންވާ ވަރަކަށް ފައިސާ ދޭކަށް ފައްޅިތަކުން ޖެހިލުމެއް ނުވެއެވެ.\nޢަލީ ނަސީމުގެ ވާހަކަތައް ބައެއް ފަހަރު ހުންނަ ގޮތުން އޭނާ އިސްލާމް ދީނާ ދެކޮޅަށް ވާހަކަދައްކާ ކަމަށް ބައެއް މީހުންނަށް މާނަކުރެވުނަސް އެއީ އެހެން ބުނި އެއްޗެއް ނޫން ކަމަށް ވިސްނައިދީ އޭނާއަކީ އެހެން މީހުން ފަދަ މުސްލިމެއް ކަމަށް ވިސްނައިދެއެވެ. ތެދެކެވެ. ކިޔަނީ މުސްލިމު ނަމެކެވެ. އުޅެނީ މުސްލިމުންނާއެކީގައެވެ. ތުރުކީ މުޙާވިރާގައި ކޯރާޑީގެ ދަތްގަނޑު ލަކުޑީން އޮންނާތީ ގަހުގެ ޢާއިލާގެ ތެރޭގައި ގަސްކަނޑާ ކޯރާޑި ހިމެނޭކަމަށް ދައްކާ ފަދައިން މުސްލިމުންގެ ތެރޭގައި މުސްލިމު ނަމެއް ކިޔައިގެން އުޅޭތީ ޢަލީ ނަސީމަކީ މުސްލިމެއް ކަމަށް ދައްކާކަށް އުނދަގުލެއް ނުވިއެވެ.\nޢަލީ ނަސީމުގެ މަސައްކަތް ނަޞާރާއިންގެ ލަފާގެ މަތީން މަޑުމަޑުން ކުރިޔަށް ގެންގޮސް އެތައް ބަޔަކު އޭނާގެ ވިސްނުމަށް ހައްލައިފިއެވެ. ޒަމާނީ ވިސްނުމާއި ޚިޔާޅުފާޅުކުރުމުގެ މިނިވަންކަމާއި މި ފާޑުގެ ރީތި ނަންނަމުން މީހުން ހެއްލުންތެރިކޮށްގެންނެވެ. އޭނާގެ ވާހަކަދެއްކުމުގެ އަވާގައި ޖައްސައިގެންނެވެ.\nއަލީ ނަސީމުގެ ހަގީގަތް ހާމަވެ "ބުޅާ ގޯނިން ބޭރުވި އިރު" އޮތީ މާލަސްވެފައެވެ. އެތައް ޒުވާނުންނެއް ވަނީ އޭނާގެ އަވާގައި ޖެހިގެން އިސްލާމް ދީނުން ބޭރުވެފައެވެ. އަތަމަނަހުރާގައި ލާދީނީ އޮއިވަރު ދެމިފައިވަނީ ވަރަށް ބުރަ މަސައްކަތުން ނޫނީ މައިތިރި ކުރެވޭ ވަރަށެވެ. އެކަން ވެފައިވަނީ އެއަށް ވުރެ ބޮޑު މުޞީބާތަކަށެވެ. ރައްޔިތުންގެ އެތައް ޤުރުބާނީއެއް ވަނީ އެކަމަށް ބޭނުންވެފައެވެ. ރައްޔިތުން އެތައް ޤުރުބާނީއެއް ވެގެން ނޫނީ އަތަމަހުރާ ސަލާމަތްނުކުރެވޭނެ ވަރަށް އޮތީ ފިތުނަފަސާދަ އުފެދިފައެވެ. ވީމާ ތުރުކީ މުޙާވިރާއާ މެދު ވިސްނައިލުމަކީ ވަރަށް މުހިއްމު ކަމެއް ކަމުގައި އަތަމަނަހުރާގެ ރައްޔިތުން ގަބޫލުކޮށްފިއެވެ. މާ ލަސްވީ ފަހުން ނަމަވެހެވެ.\n66.7 % ދެރަވި\nހިއުމަން ރައިޓްސް ކޮމިޓީގެ ނިންމުންތައް ތަންފީޒު ކުރަން ރައީސް ނަޝީދު އަންގަވައިފި\nJanuary 19, 2020 21:32:05\nޖިންސީ ގޯނާގެ ތުހުމަތުކުރެވޭ މުޙްޔިއްދީން ސުކޫލުގެ ޓީޗަރަކު ވަޒީފާއަށް ނެރެފި\nJanuary 19, 2020 21:30:33\nޕްރޮގްރެސިވް ކޯލިޝަން ށ.އަތޮޅަށާއި ކ.އަތޮޅަށް\nJanuary 19, 2020 20:36:48\nކުޑަކުދިންނަށް ޖިންސީ ގޯނާކުރާ މުސްކުޅިންގެ އިނާޔަތް ކަނޑާލަންޖެހޭ: ރާއީ\nJanuary 19, 2020 20:10:40\nޕީޕީއެމް ޓިކެޓުގައި މާލެ ސިޓީ ކައުންސިލަށް ނަރީޝް ކުރިމަތިލައްވަނީ\nJanuary 19, 2020 19:47:09\nބަރަހަނާކޮށް ފަތުރުވެރިން އުޅުން ހުއްދަ ރަށެއް ރާއްޖޭގައި އޮތްކަން އެނގޭތަ؟\nJanuary 17, 2020 09:13:14\nކުޑަކުދިންނަށް ޖިންސީ ގޯނާކޮށްގެން ޖަލުގައި ތިބި 16 މީހަކު މިއަހަރު މިނިވަން ކުރަނީ!\nJanuary 19, 2020 10:47:06\nޝާހިދު ދެއްކެވި ވާހަކަފުޅު އަނެއްކާވެސް ބައިނަލްއަޤުވާމީ މީޑިޔާއަށް އޮޅިއްޖެ\nJanuary 18, 2020 10:31:32\nއެމީހުން ހަމަ ދަންޖައްސަންވީ ހެއްޔެވެ؟\nJanuary 19, 2020 13:52:07\nއަނެއް ގޮތް މިއޮތީ ޙަޤީޤަތަކަށް ވެފައި ނޫން ހެއްޔެވެ؟\nJanuary 17, 2020 13:55:04


Clean sheet aaeku Lampard ah hiyyhama jehun, thaureefu Silva ah! - One Online\nޗެލްސީގެ ބްރެޒިލް ޑިފެންޑަރު ސިލްވާ --- ފޮޓޯ/ ގެޓީ\nޔޫއެފާ ޗެމްޕިއަންސް ލީގުގެ އީގައި ރޭ ޗެލްސީން ސެވިއްޔާއާ ދެކޮޅަށް ކުޅުނު މެޗު ނިމުނީ 0-0ގެ ނަތީޖާއަކުން އެއްވަރު ވެގެންނެވެ. މެޗުގައި ދެޓީމުގެ ފަރާތުންވެސް ހަމަހަމަ ކުޅުމެއް ފެނިގެންދިޔައިރު، ޗެލްސީއަށް ކްލީންޝީޓެއް ދެމެހްޓިފައި ވަނީ ގިނަ ދުވަސްތަކަކަށް ފަހުއެވެ. ޗެލްސީއަށް މިދިޔަ ސީޒަންގެ ފަހުކޮޅުގެ އިތުރުން މި ސީޒަންގެ މިހާތަނަށްވެސް ދިމާވި އެންމެ ބޮޑު މައްސަލައަކީ ޑިފެންސް މައްސަލައިގެ އިތުރުން ގޯލްކީޕަރުގެ މައްސަލައެވެ.\nޑިފެންސް މައްސަލަ ހައްލުކުރުމަށް މި ސީޒަނަށް ޗެލްސީން ގެންދިޔަ ދެ ޑިފެންޑަރުންނަކީ ބެން ޗިލްވެލް އާއި ބްރެޒިލްގެ ތަޖުރިބާކާރު ތިއާގޯ ސިލްވާއެވެ. އޭގެ އިތުރުން އަލަށް ސީޒަނަށް ގެންދިޔަ ސެނެގާލްގެ ގޯލްކީޕަރު އެޑުއާޑޯ މެންޑީވެސް ރޭގެ މެޗުގައި ފެނިފައި ވެއެވެ. ޗެލްސީގެ ޑިފެންސުން މާ ބޮޑު ގޯސްތަކެއް ރޭގެ މެޗުގައި ފެނިފައި ނުވާއިރު، މެޗަށްފަހު ލަމްޕާޑު ވަނީ ތިއާގޯ ސިލްވާއަށް ތައުރީފު ކޮށްފައެވެ.\n"ތިއާގޯ ސިލްވާ ވަރަށް ރަނގަޅަށް ކުޅުނު. ތިއާގޯގެ ތަޖުރިބާ އާއި އޭނާގެ ކޮލިޓީގެ ސަބަބުން މުޅި ޓީމުގެ އެހެން ހުރިހާ ކުޅުންތެރިންނަށް އެކަމުން ހިތްވަރު ލިބޭ. ޓްރާންސްލޭޓަރެއް ބޭނުންކޮށްގެން އަހަންނާ ވާހަކަ ދައްކަން ޖެހުނު ނަމަވެސް، ވަރަށް ގާތް ގުޅުމެއް އޮންނާނެ މިހާރު ވެސް. އަހަންނަށްވެސް ކެރިއަރުގެ ފަހު އަހަރުތަކުގައި ކުރެވުނު އިހުސާސަށް ބަލައި ތިއާގޯގެ ތަމްރީނުތަކާ ކަންކަމަށް އިސްކަން ދޭނަން. ތިއާގޯ ލައްވައި ވީހާވެސް ގިނަ މެޗުތަކެއް ކުޅުވަން ބޭނުން ވަނީ،" ލަމްޕާޑު ބުންޏެވެ.\nޗެލްސީން މި ސީޒަންގައި ހޯދި ތިން ކްލީންޝީޓްގައި ވެސް ތިއާގޯ ސިލްވާގެ ހިއްސާ ބޮޑެވެ. ގިނަ ދުވަސްތަކެއް ވަންދެން ޕީއެސްޖީއަށް ކުޅުމަށްފަހު ތިއާގޯ ސިލްވާ ޗެލްސީއަށް ބަދަލުވީ ހިލޭ ޓްރާންސްފާއެއްގައެވެ. ޕީއެސްޖީއާއެކު މިދިޔަ އަހަރު ޗެމްޕިއަންސް ލީގުގެ ފައިނަލްވެސް ކުޅުނު އުމުރުން 36 އަހަރުގެ ސިލްވާ ބުނެފައި ވަނީ އޭނާ އަދި ކުޅުން ހުއްޓާލަން ގަސްދުނުކުރާ ކަމަށާއި، ބްރެޒިލާއެކު ވޯލްޑް ކަޕް ކުޅެން ބޭނުންވާ ކަމަށެވެ.\nޗެލްސީން ދެން ލީގުގައި ކުޅެން ޖެހޭނީ މެންޗެސްޓާ ޔުނައިޓެޑާ ދެކޮޅަށެވެ. އެ މެޗު އޮންނާނީ ޔުނައިޓެޑްގެ ދަނޑުގައެވެ.\nގުޅޭ ޓެގު ޗެލްސީ ޔޫއެފާ ޗެމްޕިއަންސް ލީގު ފްރޭންކް ލަމްޕާޑް ފުޓްބޯޅަ


މާބަނޑު ދުވަސްވަރު ކޮފީ ބުއިން | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު މާބަނޑު ދުވަސްވަރު ކޮފީ ބުއިން\nބަލިވެއިނުމުން ކޮފީ ބުއިން ހުއްޓާލަން ޖެހޭނެތަ؟\nކޮފީ ގައި ހިމެނޭ ކެފެއިންނަކީ ރަހިމު ހުރަސްކޮށް ދަރިފުޅުގެ ހަށިގަނޑަށް ދަތުރު ކުރާ މާއްދާއެކެވެ. ދުވާލަކު 300 މިލިގުރާމަށްވުރެ ގިނައިން ކެފެއިން ބޭނުން ކުރުމަކީ ދަރިފުޅަށް ގެއްލުންވާ ކަމެކެވެ. ނަމަވެސް މިއަށްވުރެ މަދުން ބޭނުން ކުރުމަކުން ދަރިފުޅަކަށް ގެއްލުމެއް ނުލިބޭނެއެވެ. ވުމާއެކު މަދުފަހަރަކު ކޮފީ ތައްޓެއް ބުއިމަކުން ދަރިފުޅަކަށް ގެއްލުމެއް ނުލިބޭނެއެވެ.\nއާއްމުގޮތެއްގައި 240 މިލިލީޓަރ ހުންނަ އާދައިގެ ކޮފީ ތައްޓެއްގައި 300 މިލިގުރާމްވަރު ކެފެއިން ހުންނާނެއެވެ. އެކިވައްތަރުގެ ކޮފީއާއި ބުއިންތަކުގައި ކެފެއިން ހުންނަވަރު ތަފާތެވެ. ވުމާއެކު ރަހަ މަޑުކޮށް ގިރާ އާދައިގެ ބޮޑު ކޮފީ ތައްޓެއްގައި 300 މިލިގުރާމްގެ ކެފެއިން ނުހުރުމަކީ އެކަށީގެންވާ ކަމެކެވެ.\nބަލިވެއިނުމުން ވަރަށް ގިނަމައިން ކޮފީ ބުއިން ހުއްޓަލައެވެ. ދަރިފުޅުގެ ސަލާމަތަށްތަކައި ބޮޑަށް އެދެވިގެންވަނީވެސް މިގޮތަށް ކޮފީ ބުއިން ހުއްޓާލުމެވެ.\nމާބަނޑު ދުވަސްވަރު ގިނައިން ކޮފީ ބުއިމަކީ ނުރައްކަލެއް ވެދާނެ ކަމެއްތަ؟\nދުވާލަކު 300 މިލިގުރާމަށްވުރެ ގިނައިން ކެފެއިން ބައިގެން ދިއުމުގެ ފުރުޞަތު ވަރަށް ބޮޑަށް އިތުރު ކުރާ ކަމެކެވެ. އަދި މިއީ ދުވަސް ނުފުރާ ވިހެއުމާއި ވިހާއިރު ހުންނަންޖެހޭ ބަރުދަން ދަރިފުޅުގެ ގައިގާ ނުހުރުން ފަދަ ކަންތައްތައްވެސް ދިމާވާ ކަމެކެވެ.\nދުވާލަކު 500 މިލިގުރާމަށްވުރެ ގިނައިން ކެފެއިން ބޭނުން ކުރުމަކީ ޠަބީޢީ ގޮތުން ހުންނަން ޖެހޭ ވަރަށްވުރެ ދަރިފުޅުގެ ހިތުގެ ހިގުމާއި ނޭވާލާވަރު އިތުރުވާ ކަމެކެވެ. އަދި ދަރިފުޅު އުފަންވުމަށްފަހު ހޭލައި އޮންނަވަގުތު އިތުރުވާ ކަމެކެވެ. މިއީ ދަރިފުޅު ބޮޑުވުމަށް ހުރަސްއަޅާ ކަންތައްތަކެކެވެ. ވުމާއެކު ކެފެއިން ގިނައިން ހުންނަ ކޮފީ، ސައި، ސޮޑާ، ޗޮކުލެޓު ފަދަ ކާނާ މާބަނޑު ދުވަސްވަރު ބޭނުން ކުރުމަކީ ރަނގަޅު ކަމެއް ނޫނެވެ.\nކޮފީ ބުއިން ހުއްޓާލުމަކީ މައިމީހާއަށްވެސް މާބަނޑު ދުވަސްވަރު ދިމާވާ ވަރަށް ގިނަ އުދަގޫތަށް ކުޑަކޮށްދޭނެ ކަމެކެވެ. އެއީ ކެފެއިން ހުންނަ ކާނާ ބޭނުން ކުރުމަކީ މައިމީހާގެ ހިތުގެ ހިގުން އަވަސްވެ، ހަކަތަ އަންދާވަރު އިތުރުވެ، ނިދިމަދުވެ، ވިސްނަން އުދަގޫވެ އަދި ބޮލުގަރިއްސުން އިތުރުވާ ކަމެކެވެ. މީގެ އިތުރުން ބަނޑުގައި އެސިޑު އުފައްދާވަރު އިތުރުކޮށް މެއިންގިނިނެގުންވެސް ކެފެއިންގެ ސަބަބުން އިތުރުވެއެވެ. އަދި ކެފެއިން އަކީ ގުރުދާ ނުވަތަ ކިޑުނީ ފެން ފުރާނާވަރު އިތުރުކޮށް ކުޑަކަމުދާ އެއްޗެތިވެސް އިތުރު ކުރާ މާއްދާއެކެވެ. ވުމާއެކު އަވަސްއަވަހަށް ކުޑަކަމުދާން ޖެހުމާއި ހަށިގަނޑު ފެންމަދުވުމަކީވެސް ކޮފީފަދަ ކެފެއިން ހުންނަ ކާނާ ބޭނުން ކުރުމުން ދިމާވާ ކަމެކެވެ.\nއިސްވެދިޔަ ކަންތައްތަކުގެ އިތުރުން ކޮފީއަކީ ފައިދާ ހުރި އެއްވެސް ކާނާއެއް ލިބޭ އެއްޗެއް ނޫނެވެ. އަދި ކިއެއްތަ ކޮފީ ބުއިމަކީ ކަށީގައި ހުންނަ ކެލްސިއަމް މަދުކޮށް ކަށި ފީވާ ކަމެކެވެ. ބަނޑުބޮޑުވަމުންދާ ވަރަކަށް މިކަމުގެ ސަބަބުން ލިބޭ ގެއްލުންތައްވެސް ދާނީ އިތުރުވަމުންނެވެ. އެއީ ބަނޑުބޮޑުވަމުންދާ ވަރަކަށް ހަށިގަނޑުން ކޮފީ ފުޑުކުރާވަރު ދާނީ މަދުވަމުންނެވެ. ނަތީޖާއެއްގެ ގޮތުން ލޭގެތެރޭގައި ކޮފީ ނުވަތަ ކެފެއިން ހުންނަވަރު ދާނީ އިތުރުވަމުންނެވެ. އަދި ކެފެއިންގެ ސަބަބުން ލިބޭ ގެއްލުންތައްވެސް ދަނީ އިތުރުވަމުންނެވެ.\nސަޔާއި ކޮފީގައި ކެފެއިންގެ އިތުރުން ފީނޯލް ކިޔާމާއްދާއެއްވެސް ގިނައަދަދަކަށް ހުރެއެވެ. މިއީ ހަށިގަނޑަށް ދަގަނޑު ނެގުމުގައި ހުރަސްއަޅާމާއްދާއެކެވެ. މިއީ މާބަނޑު އަންހެނުން ވަރަށް ބޮޑަށް ވިސްނަން ޖެހޭ ކަމެކެވެ. އެއީ އާއްމިގޮތެއްގައި ގިނަމާބަނޑު މީހުންނަކީ ހަށިގަނޑުގައި ހުންނަން ޖެހޭވަރަށްވުރެ ދަގަނޑު ހުންނަވަރު މަދު މައިންނެވެ. ވުމާއެކު ކޮފީ ސައި ބޭނުން ކުރާނަމަ ކާނާގައި ހުންނަ ދަގަނޑުގެ ބައިންވެސް ފައިދާއެއް ނުވެ ހަށިގަނޑަށް ނުނަގައި ނަޖިހާއެކު ބޭރުވެގެން ދާނެއެވެ. ވުމާއެކު ދަގަނޑުމަދުވުމުގެ ސަބަބުން ދިމާވާ ލޭމަދުވުމުގެ ނުރައްކާ މިފަދަ މައިންނަށް ދިމާވުމުގެ ފުރުޞަތު ވަރަށް ބޮޑުވާނެއެވެ. ވީމާ ކޮފީ ސައި ބޭނުން ކުރާނަމަވެސް ކާވަގުތު ބޭނުން ނުކުރާށެވެ.\nކެފެއިން ހުންނަ ކާބޯތަކެއްޗަކީ ކޮބާ؟\nކެފެއިން އަކީ ވަރަށް ގިނަ ފިނި ބުއިންތަކުގައި ހިމެނޭ މާއްދާއެކެވެ. ކޮފީ، ސައި އަދި ކޯލާގެ އިތުރުން ޗޮކުލެޓުގައިވެސް ކެފެއިން ހުރެއެވެ. މީގެއިތުރުން ބޭނުން ކުރާ ވަރަށް ގިނަ ބޭހުގައުވެސް ކެފެއިން ހުރެއެވެ. ބޮލުގެ ރިއްސުމަށާއި ރޯގާއަށް އަދި އެލާޖީ ވުމުންދޭ ގިނަބޭސްތަކުގައި ކެފެއިން ހުންނާނެއެވެ. ކޮފީހުންނަވަރު އެކިބުއިން ތަކުގައި ވަރަށް ތަފާތެވެ.\nތިރީގައިވާ ތާވަލުގައި އެވަނީ އާއްމިގޮތެއްގައި ކެފެއިން ގިނައިން ހުންނަ ބައެއް ކާނާ އާއި އޭގައި ގާތްގަޑަކަށް ކެފެއިން ހުންނަ މިންވަރެވެ.\nޑިކެފެއިނޭޓަޑު ކޮފީ(ކެފެއިން އުނިކޮށްފައިވާ ކޮފީ)\nސައި ތައްޓެއް 240 މިލިލީޓަރ 30-175 މިލިގުރާމް\nކޮފީ އައިސްކުރީމް އެއްތަށި 8-85 މިލިގުރާމް\nފިނިބުއިންތައް 350 މިލިލީޓަރ 30-60 މިލިގުރާމް\nޗޮކުލެޓު ކިރު 240 މިލިލީޓަރ 2-7 މިލިގުރާމް\nކިރު ޗޮކުލެޓު 30 ގުރާމް 1-15 މިލިގުރާމް\nކަޅު ޗޮކުލެޓު 30 ގުރާމް 5-35 މިލިގުރާމް\nޗޮކުލެޓު ބުއިންތައް 30 މިލިލީޓަރ 8 މިލިގުރާމް